text:
拿破崙
想搵呢個詞嘅第啲意思,睇下(拿破崙 (搞清楚)).
拿破崙(法文:Napoléon Bonaparte,原名Napoleone di Buonaparte,1769年8月15號—1821年5月5號),法蘭西第一共和國第一執政(1799年—1804年),法蘭西第一帝國同百日王朝嘅皇帝(稱為拿破崙一世,1804年—1814年,1815年),軍事家,政治人,曾經佔領過西歐同中歐嘅大部份地方.
生平[編輯]
早年[編輯]
拿破崙1769年喺科西嘉島嘅阿雅丘城出世.科西嘉島啱啱賣咗畀法國後,法王承認拿破崙嘅老竇係法國貴族.響老竇嘅安排下,拿破崙 9 歲時到法國布裏埃納軍校接受教育.1784年以優異成績畢業後,被選送到巴黎軍官學校.
拿破崙 16 歲時老爸去世,佢中途輟學並被授予炮兵少尉頭銜.喺隨部隊駐防各地期間,佢閱讀咗好多啟蒙思想家嘅著作,其中盧梭嘅思想對佢嘅影響非常大.1789年法國大革命爆發後,拿破崙返到科西嘉,當時科西嘉係三種勢力嘅競逐場,革命派,保皇派同獨立派,拿破崙加入支持革命嘅雅各賓派,喺一個志願軍團得到中校嘅地位,後來因為同科西嘉獨立英雄保利起衝突,拿破崙全家被迫喺1793年6月逃到法國.
喺1793年12月,24歲嘅拿破崙帶兵攻下咗保王黨嘅堡壘土倫.1794年熱月政變中拿破崙由於同羅伯斯比爾兄弟關係緊密而受到調查,後嚟因拒絕到意大利軍團嘅步兵部隊服役而被免去准將軍銜.1795年佢受巴黎督政官巴拉斯之托成功平定保王黨武裝叛亂,一夜之間榮升為陸軍中將兼巴黎衛戍司令,喺軍界同政界中嶄露頭角.
拿破崙係一名出色嘅軍事家,對當時嘅軍事知識深有研究,善於將各種軍事策略運用於實戰之中,尤其係主張將火炮集中使用,以及充分發揮騎兵嘅機動作用.1796年3月2號,26歲嘅拿破崙被任命為法國意大利方面軍總司令,3月9號同情人約瑟芬•博阿爾內結婚,之後就匆匆趕去前線.喺意大利,拿破崙統帥嘅軍隊多次擊退咗奧地利同薩丁組成嘅第一次反法同盟聯軍,最後迫使對方簽署咗有利於法國嘅停戰條約.
埃及之戰同奪取權力[編輯]
取得意大利之役嘅勝利後,拿破崙嘅威信越嚟越高,佢成為法國人嘅新英雄.而佢嘅崛起令督政府感到受威脅,因此任命佢為埃及軍司令,派去東方以抑制英國喺該地區勢力嘅擴張.喺拿破崙嘅遠征軍裏面,除咗2000門大炮外,重帶咗175名各行業嘅學者同成百箱嘅書同研究設備.喺遠征期間拿破崙曾下達過一條著名嘅指令:「俾驢子同學者走喺隊伍中間.」拿破崙本人精通數學,同時重好鍾意文學同宗教,受啟蒙運動嘅影響極大.
然而1798年遠征埃及本身係一個大失敗.拿破崙嘅艦隊被英國嘅海軍上將納爾遜完全摧毀,部隊被困喺埃及.1799年回國時,400艘軍艦只剩低2隻小艦,原本侵略印度嘅計畫受阻,人員損失慘重.
呢個時候歐洲反法同盟逐漸形成,而法國國內保皇派勢力則漸漸上升.1799年8月,拿破崙最終決定趕返巴黎.1799年10月,返到法國嘅拿破崙被當作“救星”嚟歡迎.11月9號,拿破崙發動咗霧月政變並獲得成功,成為法國第一執政,實際為獨裁者.
拿破崙之後進行咗多項政治,教育,司法,行政,立法,經濟方面嘅重大改革,其中最著名並且直到今日依然有重要影響嘅《拿破崙法典》,係政變當晚拿破崙下令起草嘅,好多條款拿破崙本人親自參加討論最終確定,基本上採納咗法國大革命初期提出嘅比較理性嘅原則.法典喺1804年正式實施,即使係喺一個多世紀後依然係法國嘅現行法律.法典對德國,西班牙,瑞士等國嘅立法起到重要影響.喺政變結束後三個禮拜拿破崙向人民發佈嘅公告中,佢自豪噉宣稱:「各位公民,大革命已經返到佢當初籍以發端嘅原則.大革命已經結束.」
1802年8月,修改共和八年憲法,改為終身執政.1804年11月6號,公民投票通過共和十二年憲法,法蘭西共和國改為法蘭西帝國,拿破崙為法蘭西人嘅皇帝,稱為拿破崙一世.12月2號,拿破崙仿效查理曼大帝嘅歷史,以減少革命派對於佢登基帝位嘅不快.呢次係第一次法國皇帝以自己嘅「名」作為皇帝嘅稱號.佢並唔係由教皇庇護七世加冕,而係自己將皇冠戴喺個頭度,然後重為妻子約瑟芬•博阿爾內加冕為皇后.一年之後,佢又喺意大利由教皇加冕為意大利國王.
1805年8月,奧地利,英國,俄國組成咗第三次反法同盟,拿破崙於是喺9月24號離開巴黎,親自揮軍東進,到10月12號法軍已經佔領咗慕尼克.10月17號法國同奧地利喺烏爾姆激戰後,反法同盟投降.之後法國又取得咗奧斯特裏茨戰役嘅勝利,反法同盟再度瓦解,並且迫使奧地利取消神聖羅馬帝國嘅稱號.拿破崙隨後聯合德國境內各諸侯國組成「萊茵邦聯」,將佢置於自己嘅保護之下.次年秋天,英國,俄國,普魯士組成咗第四次反法同盟,但係10月14號法軍同時喺耶拿同奧爾斯塔特擊潰敵軍,普魯士嘅軍隊幾乎全軍覆沒,拿破崙因此取得咗德國大部分地區.1807年6月法軍又喺波蘭大敗俄國軍隊,拿破崙同俄國沙皇亞歷山大一世會面,雙方簽訂同平條約,喺之前一年拿破崙頒佈咗《柏林赦令》,宣佈大陸封鎖政策,禁止歐洲大陸同英倫嘅任何貿易往來.自此,法國喺歐洲大陸嘅霸主地位得到確立.拿破崙一世兼任意大利國王,萊茵邦聯嘅保護者,瑞士聯邦嘅仲裁者,並分別封佢嘅兄弟約瑟夫,路易,熱羅姆為那不勒斯,荷蘭,威斯特伐利亞國王.
轉折:入侵西班牙,奧地利同俄羅斯[編輯]
1807年末西班牙爆發內部動亂,西班牙國王遭到人民嘅唾棄.拿破崙於是乘機入侵西班牙,並畀佢大哥約瑟夫•波拿巴(Joseph Bonaparte)成為西班牙國王.但係呢個舉動遭到西班牙人嘅反對,拿破崙根本無法平息當地嘅暴動.英國喺1808年介入西班牙爭端,英軍8月8號登陸蒙得戈灣,8月30號佔領咗整個葡萄牙.之後佢哋喺當地民族主義者嘅支持下,逐步將法軍趕出伊比利亞半島.
正當拿破崙陷入西班牙泥潭之際,1809年初第五次反法同盟組成.奧地利從後偷襲法國喺德國嘅領土,拿破崙被迫退出西班牙,率軍東征.奧地利軍隊雖然一開始取得優勢,但係拿破崙好快就轉敗為勝,迫使奧地利簽訂維也納和約,再次割讓土地.次年,拿破崙娶奧地利公主瑪麗•路易莎為妻,法奧結成同盟.
到咗1811年末,法俄關係已經開始惡化,俄國沙皇亞歷山大一世拒絕繼續同法國合作抗英,最後戰爭爆發.拿破崙率領操12種語言嘅50萬大軍進入俄羅斯.俄軍採取撤退唔抵抗嘅戰術,直到1812年9月12號法軍歷經博羅金諾戰役(法軍有7萬人陣亡同重傷)後,進入莫斯科.拿破崙本來以為亞歷山大一世將會妥協,但估唔到迎接佢嘅係莫斯科全城嘅大火.而呢個時候國內又有人策劃咗一次失敗嘅政變,令佢不得不趕返法國,最後返到法國嘅只有二萬人.
戰敗,流放,百日政權同滑鐵盧[編輯]
1813年英國,俄國,普魯士同奧地利組成咗第六次反法同盟,雙方喺德國境內多次激戰.雖然法軍取得多次勝利,但係針對拿破崙嘅壓力就越來越大,直到10月嘅萊比錫戰役法軍被擊潰,各附庸國都紛紛脫離法國獨立,同盟軍開始向巴黎推進.1814年3月31號,巴黎被佔領,同盟軍要求法國無條件投降,同時拿破崙必須退位.1814年4月13號拿破崙喺巴黎楓丹白露宮簽署退位詔書,喺之前兩日拿破崙宣佈無條件投降.拿破崙本人喺退位後被流放到地中海嘅一個小島厄爾巴島.拿破崙保留「皇帝」嘅稱號,但係佢嘅領土只局限喺嗰個小島上.
拿破崙喺去厄爾巴島途中幾乎被暗殺,自己都嘗試自殺不遂.而喺巴黎,路易十八返到法國,重新成為法國國王,波旁王朝復辟.拿破崙嘅妻子同個仔被奧地利人囚禁,重有傳聞指拿破崙將被流放到大西洋上嘅一個小島,呢一切令拿破崙別無選擇,最後喺1815年2月26號逃出厄爾巴島,率領1000人於3月1號返到法國.本來被派嚟阻止佢嘅法國軍隊轉而繼續支持拿破崙.3月20號拿破崙返到巴黎,呢個時候佢已經擁有一個 14 萬人嘅正規軍同20萬人嘅志願軍,路易十八逃走,百日王朝開始.
但係好景唔長,歐洲各國迅速組成第七次反法同盟.1815年6月18號拿破崙嘅軍隊喺比利時滑鐵盧戰役中全軍覆沒,7月15號佢正式投降.法蘭西第一帝國覆滅,路易十八再度復辟.拿破崙被流放到聖赫勒拿島.1821年5月5號,拿破崙喺島上去世,5月8號喺禮炮聲中呢位征服者被埋葬喺聖赫勒拿島上嘅托貝特山泉旁邊.直至今日,拿破崙嘅死因重係眾說紛紜,英國醫生嘅驗屍報告顯示佢係死於嚴重胃癌,但新嘅研究認為拿破崙死於砷中毒,而且喺當年貴族鍾意用嘅牆紙上,歷史學家亦發現含有砷嘅礦物,估計係因為環境潮濕而畀砷喺環境中滲透出來.
佢去世後九年,新嘅奧爾良王朝喺人民嘅壓力之下將拿破崙嘅塑像重新豎立喺旺多姆圓柱上.1840年,法國七月王朝嘅路易•菲利浦派佢個仔將拿破崙嘅遺體接返.嗰年12月15號,拿破崙嘅靈柩被運返巴黎,喺經過凱旋門後安葬喺塞納河畔嘅老殘軍人退休院(即榮譽軍人院).
影響[編輯]
拿破崙係一名出色嘅軍事家,佢一生親自參加嘅戰役達到60幾個,而佢指揮嘅多個戰役,直到今日喺軍事史上依然有重要意義.但係佢嘅征戰打破咗歐洲嘅權力均衡,導致其他歐洲強權7次組成反法同盟,最終徹底擊敗拿破崙.喺拿破崙戰敗後嘅維也納會議上,新嘅歐洲秩序同平衡好快被重新建立起來.
雖然拿破崙曾經叱吒風雲幾十載,但係佢嘅功績係短暫嘅,喺佢退位後,法國嘅疆域好快又恢復到佢執政之前嘅樣,拿破崙嘅戎馬生涯對之後嘅歐洲歷史並無重大影響.唯一可以令佢載入史冊嘅,係由佢本人下令編撰嘅《拿破崙法典》,呢部法典係好多現代民主國家法律體系嘅原型.
此外,拿破崙亦係最早提出歐羅巴合眾國構想並試圖通過武力嚟實現嘅人.雖然佢本人並未成功實現呢個夢想,今日嘅歐洲正在朝向一體化嘅目標邁進.
拿破崙為法國帶嚟榮耀,法國人民始終愛戴呢位法蘭西戰士(有趣嘅係,佢喺18歲之前始終認為法國唔係佢嘅祖國),1840年12月佢嘅遺體運抵巴黎後,90萬巴黎市民冒著嚴寒迎接佢.而喺多年後,拿破崙亦贏得對手嘅尊敬.1855年英國維多利亞女王帶王儲(即後來嘅愛德華七世)到老殘軍人院,女王讓王子「喺偉大嘅拿破崙墓前下跪」.
參考[編輯]
- (德)艾米爾•路得維希(Emil Ludwig)著/梅沱等譯:拿破崙傳,1999年廣州:花城出版社,ISBN 7536026441
- (法)布里昂(F. D. Bourrienne)著/鬱飛譯:拿破崙傳,1996年天津:天津人民出版社,ISBN 720111072


c: text/html

text:
♥ 碩媽の大肚週記 ♥
Bingo! 感謝主,您以您大能,在我身上行了神蹟!
2010年8月27日星期五
2010年8月14日星期六
第四十週 (終於出世喇!)
晚上9點幾左右去小便時開始第一次見紅,之後上床繼續睇電視,10點左右穿咗水,於是老公就同我入醫院,點知入院check完一大輪我重末有陣痛感覺,醫生話我只開得1度,就叫我番屋企等吓先,於是我哋零晨1點倒就番番屋企休息.
因為已經穿咗水所以冇去教堂,一路响屋企等等等,等到大約下午4都末有明顯陣痛,就再打電話俾Doctor Woo,Doctor Woo就叫我哋再入醫院,大約5點倒再check,都仲係得2度同小小陣痛,到咗晚上8點就準備入產房引產.到咗9點護士就開始幫我注入催生藥.終於我慢慢多一點陣痛喇,就好似經痛一樣,只係佢會定時痛同埋越痛越密.
零晨12點20分,護士將催生藥減慢,開始覺得好痛喇... 護士叫我去行下,但我行到hallway門口已經頂唔順喇,痛到有啲想休黑,差啲入唔番房添.到咗12點45分醫生入嚟check,但都只係開咗4-5度喇.終於我頂唔順要聞笑氣喇!越嚟越痛,跟住連笑氣都止唔倒痛喇.到咗零晨2點,醫生入嚟再check,原來已經開到9度喇.當時有種想柯出嚟嘅感覺,醫生立刻叫我唔好push住!那感覺何奇難受!直到零晨3點,已經再頂唔住喇,唯有再進一步止痛,實行無痛分娩.本來人地話支無痛分娩針好痛,但我當時已經痛到feel唔倒支針喇.打完針沒多久我就訓咗,好似冇晒知覺咁,唔記得幾耐之後至醒番,至知原來打完針都仲會有少少感覺到陣痛,不過就比之前好好多喇.到咗早上7點鐘倒,醫護人員轉間了,Doctor Woo都嚟看過我的情況了,等等等,一路等到9點半,醫生決定我係時候push喇,之後4小時,我就用好多唔同嘅姿勢去push,但B B 個頭仲係响子宮口,末轉倒出嚟.最後醫生唔俾我再試push喇,佢哋話我個子宮太攰喇,佢問我哋想唔想試用其他方法,咁我就選擇用鉗幫助一下,就係咁,當醫生鉗好位置叫我用力push! 蝦米仔就出咗嚟喇.我個BB出咗世喇,真係好似發夢咁.

robotstxt: allowed

filter: keep


text:
復活節假第一天(21/3)就湊咗阿B 返黎玩
今日我地去咗下白泥的有機士多啤梨園~ 綠油油
呢塊就係士多啤梨田la, 都望到有好多士多啤梨ga !!
近d 睇. 不過唔算好大粒. 唔同區域的士多啤梨代表不同品種.
有些較淡口.有些較甜
睇下阿B 剪得幾認真. 好得意呢!! (好鍾意佢呢個樣)
不過, 佢就剪D 爛GE 番黎. 激死
之後同事夾住佢剪. 教佢剪D 大粒D .不要爛的.
佢都剪得好開心
睇下阿b 拿定個盒去裝d 士多啤梨啊
今次我仲帶埋表妹瑩瑩去. 我任得佢自己剪. 但佢又係剪d 爛ge 番黎
唉......
那裡不算大. 但都有d 野俾我地影下相
睇下阿b 玩千秋同吊床個樣係幾咁驚. haha
我仲推佢一野. 嚇死佢
隔離屋的妹妹都有去. 佢同阿b 好 friend ga
成日都拖住阿b.呢張相影得兩個都好可愛呢!
園中還有呢d好似叫油菜籽花. 幾靚
不過這張相我合埋眼了
我地燒完野食. 就行咗出去沙灘 (沿途見到係好靚ga)
不過撞啱退潮. 我地就冇行出去了
仲見到好多人係度摸蜆. 真係想去玩埋一份
這就是我們所摘的士多啤梨了
我仲用來煮咗士多啤梨果醬呢. 好好味呀!!
呢度地點係近下白泥. 係元朗大榮華坐33小巴係總站下車再行10分鐘就到
收費入場30元 包160g士多啤梨 或 2磅有機蔬菜 或 1盤盆栽
士多啤梨摘多了之後計是60蚊一磅啊!!


text:
呢邊讀書制度唔同香港,免費讀書係由4歲開始, 如果返preschool, 就要自己比錢. Hannah係兩歲半左右就去左 preschool, 個個月比$950 usd, 其實都幾拿利,但佢返學後又真係覺得佢學多左好多野,所以都值得既. 下年既佢就可以入免費讀書program, 不過其實學校已經講到明,佢地個syllabus係玩,無學野成份,唉,難怪d朋友講,5歲讀kindergarden時,都係學番abc先, 怕其他小朋友咩都唔識(未讀過書個d), 因為5歲前個d都唔算係mandatory, 你可以選擇唔讀架. 我見Hannah學野都算ok, 同埋我晚晚都會比下功課佢做(係自己print d worksheet比佢), 咁所有就決定同佢去讀G&T class. G&T stand for gifted and talented, 中文翻譯為天才班, 其實都唔算係咩天才,只不過其他class d進度實在慢,所以就膽粗粗睇下hannah讀成點. 如果要考入天才班,2017 年1 月就要考,仲有一年左右,我相信都夠時間卦. 其實佢地個outline, 睇落去都唔易架, 不過如果考唔到我又唔會失望既,只要個女盡左力,我覺得已經好滿足. hannah學校入面有個G&t early prep, 咁我又見咁方便,唔駛接完佢去第二度再送佢去第二度學野, 咁都ok呀,同埋佢本身就係學校入面, 只不過一個星期一日會留耐少少,咁都ok啦. 價錢方面都reasonable, $600 20 星期, 呢邊d價係咁上下呀.
呢排真係比學校榨乾左,12月個陣又話上 summer class要比錢先, 個度又$1850 (兩個月), 跟住個個月又$950, 而家上天才班又$600, 跟住又要報定下年hannah讀書 enrichment (下年本身係免費,但鐘數去到 3點左右,所以如果想個小朋友留到5 點,又要一個月$360, 佢仲要唔比個個月比錢,一比就要成年, 即係$3600, 呀,真係攞命呀!), 跟住又要準備emma下年9月入學,個度又$980, 唉, 難怪養一個小朋友要用4百萬啦.雖然呢d錢點都唔貴得個讀大學,但我個個月咁嘔出來,真係癲左呀,仲有今年要返hk, 洗費又點少得呢,唉, 我都係日日食麵包做lunch算啦. 我仲未計wkend諗住同佢去學跳舞,而家咁,我都要考慮下先啦,唉.


text:
三個月海洋公園 part II Click here please
行完兒童王國 就happy坐纜車lu 呢次係titi第二次坐纜車
上次佢去嗰陣都未識扶住睇風景
今次識喇 仲表現得好興奮呢!!!
見到囡囡咁開心 mami都好開心 再辛苦 再熱都值得嘅
好野 坐完纜車lu 我地就衝左去海洋館lu 好多人呀
但好彩都有位比titi睇魚魚 初初titi指住d魚魚
仲好開心咁叫
mami見佢咁鐘意 就擺佢埋d睇啦
點知一推佢近個缸 佢就喊喇
唉 titi對d會郁嘅野都表現得好細膽咁 點算呀?
行完海洋館 就去左玩game啦
yee ee擲中左個hamburger返嚟呀
仲有個靚靚金牌呢 開心到c呀
即刻幫titi戴上個金牌 no 1 好野
離開太平洋海岸嗰邊 我地就去武林夏水令lu
喺登山電梯度 同埋越礦飛車都同titi影下相留念先
撘左好多電梯 終於到夏水令喇 yeah!!!
哇 好多人玩水呀 個個都濕晒身
仲要沖埋涼先走得 嘻嘻
mami都好想玩呀 可惜自覺唔再後
(排隊嗰d個個都10令歲咋)
等titi識行 mami就可以借機去玩 (陪個囡去玩嘛 嘻嘻)
雖然冇得入去玩 但喺外邊都有水花噴出嚟
睇下titi幾開心 好high呀
離開夏水令 我地返上山
去左bayview度食dinner buffet
個景真係好靚呀 淨係食個景都good good呀
最後 我地去埋水母館 哈 個衰豬對水母好有興趣
一d都唔驚 仲好積極逐個box指tim呀
初初仲以為佢驚黑tim 嗯 真係估你唔到呀
玩埋海盜船同韆鞦 就坐纜車過返另一邊
攞車返屋企lu
mami覺得ocean park真係好正
見到titi對好多野都好好奇
所以....決定要買pass 去多d玩喇!!!!
(但一定唔可以sunday去咯 今次唔係titi 係mama驚驚呀)


text:
尋日係新屋舉行左一個〝Boxing Day Party〞,雖然屋細都可以容納到11個大人~真利害,之但係唔係望埋去就冇位空位咁囉!
我一早已計劃好當日的Menu,大家都冇異議,只係高佬有一要求啫!而且佢都準備左一樣食物來.我與老公早一日已買定好要用既野,有D食物我早一日整好添!
經過今次之後原來有好多人都鍾意熱食豆腐花,雪凍左之後又實過熱,下次都係熱食算,仲有好多人都鍾意加糖水,下次要緊記這兩點.起初怕豆腐花唔夠,所以我整左Double份量,而家仲有大半係我雪櫃,要盡快焚化左佢,唔係又要倒.
我一共整左十款野食,食物份量都預得唔錯.我因為要忙住煮食,所以有部分相就拜託熊貓幫我影.整體食物大家都好滿意,佢地滿意我就最開心.
煙肉磨菇薯蓉
薯仔蛋沙律:高佬Order的,佢話好好食,整得好食過佢,真係過獎嘞!
新鮮什果沙律
滷水鴨舌:鴨舌我最愛,自己製滷水汁.早一日已滷定,味道剛好.
滷水雞翼:自己製滷水汁.因為比鴨舌滷得耐,有D太入味鹹得滯.
滷水牛腱,滷水蛋:自己製滷水汁.我刀功唔得,想切薄D,就切到隻手,只係皮外傷.牛腱切得太厚,有D靭,薄的話就完美喇!
辣水魷:高佬自家製,好受歡迎,老公好鍾意食,遲D要高佬教我整先.
日式凍豆腐
意式意粉
叉燒蛋炒飯
益力多慕絲蛋糕:都係果句喇!個個都讚~Good,呢個份量剛好.原本諗住整有芝士味,但忌廉芝士實用不完又怕嘥,而且呢款蛋糕又有材料係到,所以再整多次.
豆腐花


text:
11 January 2008
前幾日已見到阿B有鼻水,但就冇流出鼻外,只是停留在鼻窿門口,所以我都冇報案,但尋日我唔舒服係下午4點幾就走人,係等車時我向娣婦報案見到阿B今日都鼻水流出,但不多,兼報告埋這幾天的我觀察情況.
今日我見阿B個情況好似嚴重左,早上9點幾打左3個乞嚏約半分鐘一個,跟住有鼻水流出,即時變左小阮子朋友~阿呆.我見此情況立即向娣婦匯報,係我打電話途中阿B又打多2個乞嚏,即刻有2條蟲從鼻流出,我與娣婦通電後決定帶阿B去睇醫生.娣婦話請2個鐘假帶阿B去,梗係唔駛喇!我帶阿B係醫生到等咪得囉!我諗可能係我要抱阿B又要拎埋其他野唔方便,最後,娣婦都係回家與我一齊去.
肥仔已到達診所,但我們還未出門口,唯有叫肥仔幫阿B掛號先,仲有6個人到阿B,咁既時勢梗係搭的士喇!我地一上的士時司機已講緊電話,到落車仲未傾完,就係落車一刻差D出事.
事發經過:
阿B上車坐係我與娣婦中間,過左一陣又要去我邊睇風景,我就將佢側坐全身面向車窗,我就將一隻手穿過阿B兩個腋窩下〝咔〞住阿B,而佢自己就將雙手放在車窗邊,係落車時司機好人幫我開車門,但佢唔知阿B雙手放在車窗邊上,我見車門徐徐打開,而阿B雙手依然都係果個pose.
司機係出於好心,可能佢講緊電話冇留意到,好在我〝咔〞住阿B唔係又見紅,到時我都唔知點好?輪到我唔敢帶阿B出街,老公話冇〝咔〞住既話會穿頭架!
到達診所一陣,肥仔就去剪髮唔係就冇時間剪.醫生見過阿B都冇特別野,只是個鼻內紅腫,而上下大牙牙肉都腫脹,應該就快出牙仔,我地還有問醫生其他問題.每次醫生都會比餅阿B食,阿B一拎到好快就食晒,好似想添食咁,當然醫生唔會再比,阿B唔好妄想喇!
我地向髮廊進發,去到肥仔差不多剪完,原本老公明天嚟剪,我問左髮型師等埋老公,剛好老公來電,我就叫佢快D嚟.
大家在等候時商討晚餐吃咩?娣婦想去D寬敞既地方方便阿B,我諗到〝百人一珠〞,但路途遙遠,肥仔又唔想食〝吉野家〞,最後,肥仔決定去〝元綠〞.


text:
USB 1.0,USB2.0, USB 3.0 手指,當人人都系度追求USB手指嘅快速同高容量嘅時候,有人則系追求,點樣用USB手指,當成測試,進而破壞電腦嘅利器或凶器!
有戰鬥民族之稱嘅俄羅斯人,系2015年10月推出左USB Killer(下面簡稱USB殺手)嘅概念.雖然稱作USB殺手,但其實USB殺手嘅設計,是用來測試電子產品電壓過載嘅保護,及其極限能到邊.當裝置插入USB殺手嘅時候,USB殺手會急速從USB電源線充電,當裝置被裝載嘅時候,-200VDC(直流電壓)亦會從主機裝置嘅數據線放電,呢個充電與放電嘅循環,系每秒鐘會重複數次,直到USB殺手被移除.
小巧體積,加上USB手指外殼嘅樣式,令呢款USB殺手成為滲透測試(Penetration Test)者嘅重要嘅必備工具.只要簡單嘅插入:用系無被保護嘅裝置上,USB殺手就能立即,直接甘破壞無被保護嘅硬體.
而系2016年9月,呢個商品已經開始販售啦!
USB殺手宣稱,系插入嘅裝置中,有高達95%嘅機率,能夠被破壞.而商人嘅頭腦亦動得好快,除左販賣毀壞裝置嘅USB殺手,亦同步販售可以夠阻擋呢個機制嘅USB Test Shield,呢個配件可以比使用者免系USB殺手過高嘅電壓迫壞.(註:兩者一齊購買仲有折扣!XD)測試員止測試嘅時候,亦可以使用呢個保護機制,令主機設備不被破壞.可以睇下面呢個影片了解過程,影片中,分為有使用保護裝置同無嘅:
不過呢個USB殺手仲系有一D敵人嘅,如果用Apple產品嘅人,就無怕被呢個殺手攻擊.
由於USB殺手嘅販售,令唔只系資安測試人員可以取得,所以系日常生活中,有可能一唔小心被其所害,都一併提醒大家,來路不明嘅USB手指唔好亂插啊!
>>知識與流行補充<<
● 咩系 USB 3.0 手指?USB3.0 手指系目前訂造禮品較多會簡嘅產品之一,USB 3.0相較於USB 2.0有較快嘅傳輸速度,和十倍嘅效能,其高速能幫助使用者節慳更多傳輸資料嘅時間,亦系宜家好多企業會選擇當作訂造禮品.


text:
今晚我同油麵放工又去食譚仔﹐去番就我地腳多D o既觀塘分店﹐但係觀塘MTR出閘後﹐落樓梯之時﹐見到『聘珍樓』o既廣告﹐見佢Poster有寫『現已隆重開席』云云﹐咁我地見反正都去到觀塘﹐走果陣又經過﹐所以決定臨走時上去睇場.
食飽飽﹐係apm閒逛完﹐就向巴士站進發﹐去到創紀第六期﹐就見到樓下有好大個燈箱寫住聘珍樓﹐我地當然就浮上去睇睇是什麼料子啦.由於創紀六期勁新﹐Lobby大得黎仲無人添﹐梗係啦﹐應該Office都唔荒多﹐見到佢好似有間唔知係Starbucks定Pacific Coffee o既物體係角落頭.
一去到﹐道明來意之後﹐Sales姐姐先請我地坐一坐﹐然後拎D Menu俾我地睇﹐然後Sales Manager自我介紹﹐羅先生好好人﹐不過佢因為對於佢地o既o野已經識背喇﹐所以就如數家珍咁逐樣講俾我地聽﹐帶我地行晒成個場﹐又講邊度有Screen﹐暗中有怖景呀咁﹐又帶我地睇麻雀房﹐佢Reception仲有個三角琴﹐入場可以有鋼琴伴奏添!!
我地睇完好鐘意呀﹐因為樓底高﹐應該坐得幾舒服﹐新開張先至兩個月﹐樣樣都好新﹐仲有個空中花園﹐感覺無咁焗促﹐唯一唔好o既係佢個台﹐好似有小小側埋一邊﹐但我地覺得哩個都可以接受o既.對於哩度﹐我地都好鐘意.
不過唔知點解﹐阿羅生唔係好願意幫我地睇日子﹐只係不停叫我地番去睇睇資料﹐擇好日子可以打電話俾佢.o丫... 佢係咪嫌我地20圍太少?!?! 包場俾我地又唔底??


text:
繼續因工有戲睇.啱啱過咗個星期又睇咗三齣.第一齣係Drive.
故事講一個特技司機,夜晚幫打劫嘅人走佬.
佢鍾意咗隔離屋嘅有夫之婦.而呢個男人有日搵佢幫手打劫.就因為咁跌咗入一個至命圈套.
唔知香港上咗未.如果上,我估可能都係三級.有飛車,太暴力,好多血淋淋畫面.又有冇必要裸露鏡頭.
德文國家出年1月26上.
另一齣係德國production嘅喜劇.當然只有德文啦.
故事發生喺有好多虔誠信徒嘅村莊.村內一間吹玻璃廠倒閉.啲人失業.村內一間雜貨店冇人幫襯,銀行又追數.因為一個鹹濕佬打錯電話,雜貨店老闆有個idea開設寂寞的心熱線,提供telephone
sex服務...
雖然我唔明得晒啲德文,我都覺得好好笑.
最後係呢齣.......
啲戲呢度好多時都譯咗個德文名.都唔知原本係乜.咁用導演個名Polanski去search.原來叫Carnage,仲有個意外發現係呢齣戲美國未上架.
故事講有兩個小朋友打交之後,呢兩pair父母一齊講數.對話明寸暗寸,兩pair人又嗌交,有時自己夫婦又鬧.總之就係全齣戲係睇佢哋四個不停咁鬧鬧鬧.
有時都有啲笑位.
如果鍾意睇好似Before
Sunrise嗰啲只係影住個演員係咁講係咁講嘅,呢齣一定啱睇.
(Carnage差在冇外景).
德文國家11月25上.


text:
2014年5月5日~星期一,大阪/鳴門天氣:雨
白伽煎有時都好鬼迷信,例如一朝早就諸事不順嘅話,就會預測自己當日會全日黑仔
而哩次一個人出門,之前就遇着事事都好彩順利
所以哩次白伽煎出門時都好風騷咁認為會有幸運之神眷顧
白伽煎去日本咁多次,由最短嘅6日至最長嘅17日,次次都係經歷幾許風雨
記憶中仲場場風雨都必定濕身,即係次次都傾盆大雨,咁今次又如何呢?
下面自有分曉
朝早起身睇天氣預報,已經知道哩日係雨天
房間CHECK OUT後將大行李交俾酒店托管,咁就為哩次歷險行程揭開序幕
終於又再次隻身上路,離開熟識嘅大阪,哩幾日會有乜經歷呢?
唔嫌悶就請慢慢睇落去
5月時份關西天氣時凍時熱,如果天晴就熱到接近30度
但哩日落雨,無左太陽伯伯發功,當堂變得相當清涼,其實係有點冷
以前經歷過差啲趕唔到高速巴士而嚇一餐
,所以宜家會提早好多去到巴士站
哩朝早坐地鐵去到難波OCAT都仲未落雨
由OCAT出發去德島嘅巴士,08:15,5號閘口上車
5閘口都係關西空港巴士嘅固定乘車站
車票响網上訂,到埗後响便利店確認車票
劃左第一行大窗風景位,上左車後,雨就哇~哇~哇打到黎
其實都唔算好大雨,每次坐哩個頭等位只要唔係夜晚,咁就算眼瞓都自然唔會瞓
欣賞風景都一樂也,最好當然係一邊食野,一邊睇風景啦
白伽煎當然早有準備啦!
08:15上高速巴士,10:06就到鳴門,哩係車程算係高速巴士中嘅短程
所以中途不設停站休息
(以下係翌日所拍嘅相片天氣已經放晴
)
落巴士時因為又要推住細行李,又要擔傘,又怕雨水撇濕部相機
顧唔到咁多野,所以即時無影相
哩個係到左德島後第一個車站,全車只有5個人落車
終於都又再見面喇!
鳴門嘅觀光景點都集中响哩度,上年白伽煎黎鳴門只做左兩項活動
(1) 坐船睇潮渦
(2) 大塚國際美術館
兩次去鳴門,兩次都係落雨,不過上年落得大好多
今次有幸運之神眷顧,離開大阪之後,雨都細左
兩次到鳴門,兩次都有相同感受
渺無人煙
哩個觀光區只見到有車而見唔到有行人
就咁睇以為即使日本GOLDEN WEEK,哩度都無乜人氣
但一去到觀光點,都唔知啲人係响邊度走出黎,人氣唔係少
落左巴士要行大約7-8分鐘先到大塚國際美術館(去年的相片)
鳴門嘅特色觀光點係潮渦,而哩個國際美術館就好似有啲另類
更奇怪嘅係美術館唔係命名為鳴門國際美術館,而係大塚國際美術館
大塚又係何方聖神呢?
知道大塚製藥嗎?!
估唔到一間製藥公司會同世界名晝拉上關係
繼上次俾友人自認佢對欣賞美術館都好有興趣
白伽煎又太天真咁信以為真,所以先會响行程中同友人一齊去欣賞世界名畫
但結果當然係俾白伽煎臨場睇穿友人根本一啲興趣都無
有得俾佢揀,友人一定會揀去SHOPPING
,哩個活動俾睇世界名畫有趣好多
去年白伽煎被迫走馬看花咁欣賞
其實當時心中已經立下決心,未來一定要自己一個人再黎哩個美術館
大塚國際美術館入面嘅名畫全部都係複製品
而且係複製响陶板上,哩個技術就係由大塚製藥嘅家族成員鑽研出黎嘅產物
而所用上嘅就係鳴門海峽嘅沙
複印响陶板上嘅名畫,顏色係永不脫色
換句話講,當真正嘅名畫抵不住時間嘅侵蝕時
哩啲用陶板複製嘅名畫係可以永遠保存,所以美術館入面係任由拍攝
不過都唔可以用閃光燈


text:
- 2號奶 : 早餐7am / 下午茶3pm / 宵夜10pm
- lunch : 3餸爛飯 (大人standard碗滿碗份量)
- dinner : 3餸爛飯 (大人standard碗滿碗份量)
- 每餐必有深綠色菜
- 雞蛋隔日食
- 魚肉(紅衫魚鯇魚三文魚驢魚)瘦肉間餐食
- 其他豆腐薯仔蕃薯蕃茄南瓜蘿蔔間餐食
- 肉同菜開始大舊咁比佢食 唔砌咁碎喇 不過始終少牙仔 d餸都係要砌粒粒
- fruit: 唔多吃 只喜歡食香蕉 其他食少少就走佬 士多啤梨藍莓蘋果火龍果橙一律過下口就走人…媽媽我認真無奈 唯有鮮榨蘋果汁比佢飲
- snack: 有果肉既乳酪 / 卡夫芝士 / 白面包 / 比bb食既cookies / 牛奶小饅頭
小芊芊好少扭食
只要佢食左正餐或者飲左奶
就算見到我地食野 佢都唔care
我地諗住比少少新野佢試 想放入佢口 其係一件難事…
燉蛋燉奶唔食 海綿蛋糕唔食
連個個bb都鐘意食既雪糕佢都耍手擰頭
總之佢有野落左肚仔
就唔洗旨意佢食其他野
- 湯星期一次 (婆婆煲1次, 嫲嫲唔多肯煲…) 蕃茄薯仔湯 / 紅蘿蔔粟米瘦肉湯 / 豆腐魚湯
- 水就飲得好好 個Kitty大水壼佢勁鐘意 一比佢就攬住放入口啜啜啜
- 湯通常一次過飲比standard碗大既一大碗
- 水就隨意 每次添完比佢好快就飲晒
- 果汁通常一次過飲8Oz
- 唔係日日有
- 有時連住兩日有 有時隔1日 有時隔2日
- 依然唔係靚便便 飲水多左d便便都係咁 已經唔多清楚 亦冇再去研究係比咩食物影响
- 深色 硬(but坐得扁果隻)
- 偶然間先會有一兩次會有金黃既軟便便
- 甘甘條冇再用喇 好大既進步^^
- weekday嫲嫲婆婆湊都極少扭計
- 我地say no較多 一唔比就尖叫 so我地係度就間唔時扭下計
- 出街搭車開始要扭落地 尤其我地去邊都咁長途 坐巴士一扭眼訓真係驚
- 坐地鐵唔要車車要扭落地 搞到我地要全程抱住佢 雖然小芊芊得果20lbs 但手抱真係好快累 所以最近多左帶hip seat 唔肯坐車車果陣就出動佢
- 除此之外 其他時候都好乖好靜
- 唔知幾時學識漱口 比水佢飲 尤其是臨訓刷牙仔前 含住大啖水 第1次我唔為意 佢無啦啦吐左乍水出來 我仲好傻婆咁以為佢邊度黎咁多口水! 後來佢飲左啖水 仲要卜起兩個鰓chok兩下 又吐乍水出黎-_-" 整濕件褸同我張床…
- 有次佢想飲湯 因為湯太熱 我就哄埋個杯度吹兩吹 佢一見到就要自己拎隻杯 竟然用鼻仔噴d氣落隻碗度 跟住自己勁開心 哈哈!
- 早幾日自己用口吹隻公仔 我諗教下佢應該好快識吹泡泡
- 地下一見頭髮或者其他垃圾就執起比我或者婆婆 執唔到就呀呀呀咁叫我地執
- 見婆婆用紙巾抹地佢又要紙巾係地下捽捽捽
- 一拎起remote就學足公公神態 隊個remote向住電視亂咁禁
- 訓醒左唔會即刻扭起身 學公公d他條神態用雙手托住個頭周圍望
- 一搭lift要禁制
- 一上電梯要學我地捉扶手
- 鐘意手指指 見人就指 想知咩又指 想同人玩又指
- 夜晚陪佢訓覺 見我除眼鏡 佢會唔比我訓 係咁推我要我起身 周圍搵我副眼鏡逼我戴返 我唔戴佢會幫埋我戴 亂咁塞副眼鏡去我塊面度
- 媽媽 - 少講左 因為識得叫爸爸
- 爸爸 - 講得好清楚 識講爸爸之後就不停爸爸 開心死佢爸爸!
- 奶奶 - 想訓教要食奶奶就會nananana咁叫
- 拜拜 - 之前搭親地鐵 每個站一開門就就扭要出去 於是我每個站都教佢同果個地方拜拜 結果好快就連個音調都學埋咁講拜拜
- 其他都係外星話 通常叫佢講佢唔講
電話一响 係都要有佢份聽 但一聽就唔講野一聽到人同佢講野就即刻笑住咁推返個電話比你
- 聽過佢學我地講佢個全名 "唔好意思" "咩事呀" "點解呀" (但全部都唔清楚的)
- Hello - 一同佢講Hello 佢就揮手
- Bye bye - 一同佢講拜拜 佢就自動獻(飛)吻 (個飛吻終於識飛開喇!)
- 音樂 - 一聽到音樂就前前後後或者左左右右大動作咁搖 有時會自己哼歌
- 眼耳口鼻手腳牙 -
- 眼眼 - 即刻咪實對眼
- 耳耳 - 指住我隻耳
- 口口 - 指住自己個咀
- 鼻鼻 - 指住自己個鼻 最近仲即刻插埋隻手指入鼻窿 (救命-_-")
- 手手 - 舉起手仔
- 腳腳 - 隊隻腳去我個咀度 哈哈!
- 牙牙 - 伸條脷出來 或者塞隻手指去我個口度要篤我d牙…
- 梳頭 - 一比把梳佢就渣住梳自己或者我個頭
- 刷牙 - 一渣住就隊支牙刷入我個口度
- 抹枱 - 而家好少撕紙巾 一拎住張紙巾就抹枱 係地就抹地
- 掉片片 - 一同佢換完片 佢就急不及待起身要拎包片片去垃圾筒掉
- 唔准 - 係婆婆家唔准入廚房 唔准搞拖鞋 唔准開櫃 佢都做到 我地都冇用過門欄 佢去廚房找婆婆就會企係門口等婆婆應佢


text:
- City Super,
- Mr Steak Cafe,
- 女,
- 生活記敍,
- 軼賢小主
Google+ Followers
Google+ Followers
2009年11月5日星期四
又到星期天
25/10/2009(星期日)
今晚嫲嫲因為約咗人,爺爺又返咗大陸
所以我地一家同伯伯去咗新城市廣場食晚飯
是日晚餐
MR STEAK CAFÉ
而家我地食咩軼賢小主都要試食
但係唔可以樣樣都比佢食架
好彩此café有Biscuit Stick 比軼賢小主食
食得幾滋味
到我地食喇
哩度嘅羊扒唔錯
雞扒白汁意闊條麵
軼賢小主食到唔停口
yummy yummy
最好笑係軼賢小主見我地“撩牙”
佢又學人“撩牙”
坐一輪又要出去鬆一鬆
同軼賢小主出去逛吓先返轉頭食甜品
又無見到軼賢小主對新鞋呀
係佢自己指定話要著哩對嫁
著咗之後仲要指住對鞋
話比人知靚靚吖
阿囡您咁快就識貪靚?
一有機會就捉阿囡同媽咪影返張相先
不過...
食完晚飯
行吓CITY SUPER先
因為萬聖節周圍都係好得意嘅南瓜
但係軼賢小主見到又話“驚驚”
d南瓜得意就得意,但係都幾貴吓
要成$78一個
都係睇吓算喇!
食飽飽行完街街
軼賢小主要返屋企覺豬囉
訂閱: 發佈留言 (Atom)


text:
幾多歲嘅女,都係要𠱁嘅.(設計對白)
媽咪姐
吳啟華富爸爸好爸爸
Ads by Google
已屆 5張嘅吳啟華,近期回流大台拍劇,又密謀搞埋長居內地嘅老婆同乖女嚟香港定居同讀書.始終年紀唔細,想見多啲個女嘛!
但細 21年嘅嫩妻石洋子係長春人,習慣晒北方天氣同生活,突然間要佢離鄉別井,係難咗少少,所以都係向阿女熙兒埋手.成日同小朋友講香港有幾好玩,等佢𠱁阿媽落香港.
早幾日,媽咪姐就見到吳啟華帶埋囡囡入大台陪佢出席台慶亮燈儀式.節目未開始,兩父女喺 canteen食 tea,邊食邊傾,好鬼 sweet!啟華仲同《再戰明天》嘅 Man Sir一樣咁細心,三兩下手勢就將隻雞髀拆晒骨俾囡囡食,唔怪得熙兒次次見到爹哋都攬到實,咁冧啦!
而另一日,啟華去咗美麗華酒店做嘢,即刻變身型佬,揸住架成 200萬嘅白色 Audi跑車,側邊啲阿太𥄫到佢實一實,以為程至美醫生返咗嚟呀!咁嘅爸爸,去邊度搵吖.
冧爆起雞骨
出年升小一嘅熙兒,呢日唔使返學,即刻飛嚟香港陪爸爸開工見識見識,而啟華亦上演一幕「父慈女孝」,幫阿女隻雞髀起骨.睇阿女食到塊面就嚟掂到隻碟,幾滋味!
《再戰明天》入面嘅 Man Sir真係好 man又古板,現實中嘅吳啟華絕對係溫柔爹哋!一年帶囡囡熙兒去幾次旅行,次次去完都要影番張頭貼頭相,好唔捨得個女囉.
吳啟華上年經好友志偉拉攏,返去鬧小生荒嘅大台拍劇,長拍長有.依家播緊嘅《再戰明天》,《守護生命的故事》同午夜重播嘅《 On call 36小時 2》都有佢份. Man Sir忍唔住喺微博話,呢個 10月係佢嘅.
吳啟華喺美麗華酒店門口,等緊代客泊車攞番部 Audi.成個造型真係鶴立雞群,唔少路人都勁𥄫.
啟華架 Audi R8 Spyder 4.2 Quattro跑車型到不得了, Iron man都揸過呢個型號嘅 08年款㗎.
嫩妻好貴氣
29歲嫩妻石洋子,祖籍長春,之前同北上發展嘅啟華長居北京.呢一年,佢就不時帶埋阿女嚟香港探拍緊劇嘅啟華.睇吓佢個 Hermès,過嘅梗係少奶奶生活啦!


text:
2012年1月31日 星期二
[回顧]GRAD TRIP:)2011新加坡+民丹島 7日6夜自遊行! (Day 2)
第二日我地就出發去民丹島.民丹島屬印尼領土,但由新加坡統治,而不少外國人都中意到島上打Golf.由新加坡來往民丹島既交通工具主要係新加坡丹娜美拉碼頭(Tanah Merah Ferry Terminal)既船,船程55分鐘,同香港去澳門差唔多.前往丹娜美拉碼頭方法:機場搭的士或係MRT丹娜美拉站搭巴士或的士,呢兩個方法最近. 記住上網book定位,print張receipt出黎去check in就得.
碼頭內景
Check-in時行李可以寄倉,之後記得keep好boarding pass.佢另外會比張飛你回程時要用,一定要keep好.
係碼頭入面既小食亭買左碗叻沙同Kaya,味道不過不失.
到達民丹島後,我地隨即上左酒店既巴士.我地住既係Nirwana Beach Club,佢同Nirwana Gardens係同一個集團,係同一個渡假村入面,唔同既地方係Nirwana Gardens面對海景,較豪華,價錢亦較貴.不過想體驗地道既林屋生活既話可以試下Nirwana Beach Club,價錢大約 $600 HKD一晚.
Nirwana係民丹島上最大既resort,設施亦十分完備,包括各種康樂活動,泳池,spa,massage,體驗活動等,我地係resort入面留左兩日,夠玩.如果想出去行下既可以去附近既Pasar Oleh Oleh市集,resort入面入專車接送(SG 10蚊一位),另外都可以去80km外既民丹島首府丹戎檳榔,不過resort入面冇專車,應該要call的士.
呢間係我地住既屋,一間獨立屋分為兩邊房,屋內都幾乾淨,冇蚊蟲.不過夜晚時候屋外會有好多蚊蟲「鹽蛇」,出入要快!
由屋外行大概5分鐘即到海灘,美景時間:):)
真係水清沙幼,除左海灘漫步外亦可進行各式上水活動.
仲可以係沙灘上歎下massage!不過聽員工講呢d比較貴,resort centre入面會平d.
直望地平線既泳池*V*
resort每日有活動時間表,定時舉辦唔同類型既康樂活動,例如沙灘排球,足球等,住客可walk-in一齊玩.
黃昏夠哂浪漫,夜晚會有BBQ大會,可以一邊飲酒食野,價錢 SG38蚊任食
BINTAN的確係好多人去新加坡會MISS左既好地方
想RELAX既真係唔去唔得呀!!
我地o係BINTAN stay左3日2夜!
第2日就去左騎大象同逛逛市場!
下篇繼續share!
訂閱: 張貼留言 (Atom)


text:
2009年8月25日(星期二)
是日為奶奶正日生日
亦都係好友LING LING的囡囡去英國讀書的日子
因為蕭C奶病了
不能為奶奶慶祝生日
亦都因為咁,都無得去送‘妹妹仔’機
真係唔好意思
奶奶我可以好番補回慶祝
但係送機呢...就無得補嫁嘛
最唔好意思係...
我利是仔又無封到
又送唔到禮物比‘妹妹仔’
蕭C奶個心唔係幾舒服
星期一下午都打咗個電話比佢倆母女
講聲比佢哋知我病而嚟唔到送機
真係唔好意思
要等到‘妹妹仔’12月返香港
到時真係要好好請佢食餐飯
及送番禮物比佢添呀
祝你:用功讀書,有好的成績返香港.
仲有就係要開濶視野,學多啲嘢返嚟呀...
蕭C奶病了,無得返去同奶奶食飯慶祝
個心有啲唔係幾舒服
見都有精神,就整咗啲MUFFIN送比奶奶做
生日禮物
叫咗蕭家姐放工嚟蕭C奶屋企攞
咁奶奶生, 人唔到,都有貨交代嘛
係到祝奶奶: 生日快樂!
最緊要係: 身體健康1
是日晚餐
因為未病前買落咗,都幾日了,唔煮唔得
蒜茸炒小棠菜
燒汁牛小排
炆鴨
蕭C奶真係好唔掂呀
都覺得自己好似成日容易感冒
其實蕭C奶都知會病
因為蕭C奶呢排真係好忙
公司忙不得止,仲要因為老闆的問題,
而有壓力
再加上呢排蕭C奶好多活動, 好多疇攪
太多事要做,要安排,要處理
再加上晚晚都真係好夜瞓
所以捱得太多,攪到個人好攰
咁啲病菌咪容易入侵囉
所以呢次好番
9月份日日都畏十一點前瞓
而且唔要太多活動了
真係要好好休息
因為要去旅行呀
唔可以病呀...


text:
2015年11月10日 星期二
嘉華大酒樓 @ 官塘 ( 10-NOV-2015 )
蒸紅鮋
豉椒味菜炒鵝腸 - 都無味菜嘅 @@
燒肉切雞拚盤
花生眉豆雞腳湯 - 我好鍾意飲架 但自己好小會煲雞腳湯呢
( 10-NOV-2015 TUE )
今朝落毛毛雨 真係無諗過 11 月仲會落雨囉 ~~~~~~
仍然無咩胃口 所以食奶醬多算喇 諗住番工 點知阿爽黎咗食早餐 咁一齊傾下計 等埋佢食完先番工呢 ~
菇場忙下停下 終於可以整理好 d 嘢 尋日太忙 根本做咩都最緊要快 所好多手尾今日要做番 搞掂哂就最好 唔駛成日掛住掛住 ~
今日有 lunch box 食完都落去行 20 分鐘先 好耐無行 係時候要郁番下喇 ~
放工去媽咪屋企 今晚大食表妹黎探媽咪 佢話佢阿媽話係時候要探姨媽 所以星期日即打比我約幾時食飯 因為佢要通知學生 咁啱今日里奧大人上大陸 所以就約今晚食飯呢 ~
一入屋 媽咪就比出門利是比我 仲話又要佢擔心 我話去玩駛咩擔心喎 不過如果家姐去旅行 我又係好擔心佢架喎 擔心呢家嘢 唔通會代代相傳 哈哈 ~
大食 7 點唔夠就黎到 咁一齊去嘉華食飯喇 ~
家姐今日 5 點先開會囉 開到 7 點半 今晚同唔到我地食呀 好唔慣呢 ~
食到 8 點幾就番媽咪屋企坐陣 差唔多 9 點先走 我約咗里奧大人去 Taste 買啤酒 但大食係都要痴住我 係都要陪我去 Taste 成個細路仔咁 佢仲話同我傾計多過同佢阿妹傾計 鬼咩 條友仔哦一聲都成 15 秒 無咩邊個會頂到囉 好多人 5 秒唔夠已經鬧爆佢架喇 但今晚佢好咗好多喎 講咗唔同嘅嘢 唔似以前咁講黎講去都係果 d 呢 哈 ~
同里奧大人一齊買完啤酒 就送埋大食到交通銀行就走喇 里奧大人話佢咁有心探媽咪 送佢行遠 d 喎 哈 因為我初初諗住送佢到商場門口就叫佢自己走呀 真係衰呢 ~
里奧大人今朝上大陸 之後再去見客 坐兩個半鐘頭車先到落馬洲 真係兜大運 所以佢都 7 點幾先番到屋企 又食麥記餐 但又食唔哂 d 薯條 又飲唔哂杯汽水 話留比我喎 但其實咁不如就咁食個包算啦 搵我黎搞 @@
番到屋企即沖涼 之後大舅父打黎話想約媽咪食飯 順便比 d 薑醋我地 咁我話下星期唔得囉 叫佢約家姐 佢問媽咪身體點樣 ?! 我話好好多喇 佢居然同我講話 " 咁之前又講到好危殆咁 又話要洗腎嘅 ?!" 嘩 我當堂 O 咀 遲咗陣先比到反應 因為正常都會答話 " 咁就好喇 " 唔會好似懷疑妳之前所講嘅嘢咁囉 而事實之前媽咪身體狀況真係唔好 我絕無誇張 同埋我唔知婆婆點同你講媽咪情況 可能婆婆自己加咗好多嘢 講到超級頂級嚴重囉 ~
同番里奧大人講 佢話覺得有 d 反感 之後我激鬼氣打埋比家姐呀 家姐話舅父講嘢不嬲都係痴痴地咁 唔駛理佢 之後我講番舅父問家姐去唔去食飯 話多個人好 d 我地咪話囉 咩叫多個人好 d 自己人黎 又唔係唔識 真係奇奇怪怪 ~~~~
夜晚凍咗好多咁 加上又攰 所以 11 點就即瞓喇 ~
2 則留言:


text:
係facebook見到有人講girdle, 我就寫下自己買girdle既經歷! 其實早係第一次影相時, 已經買左個satami既girdle, 我係d細既內衣鋪買, 二百幾蚊, 其實我試過好幾個牌子, 最後satami係最fit同埋價錢ok, 又見多人買呢個牌子, 所以就買左了!
著過2次影相後, 有次係網上睇到多人讚奇華特既蔡太, 不過要排至少一粒鐘之餘, 仲要俾佢當眾品評自己個胸, 我真係接受唔到, 所以幾好都唔會去, 其次出名係私人空間, 有朋友都幫襯過, 價錢比較貴, 同埋冇乜特別, 仲有間係bodi bra, 即係之前既心心, n年前已經覺得呢間野唔掂, 賣既bra洗兩洗會勁殘, 即係質料勁差, 但價錢又唔係平喎, 佢既cup數更加係好笑, 買開a或b去到係變左買c或d甚至乎係e, 之後上forum睇, 開始有好多人彈佢地既product好cheap, 仲有人話係觀塘街市見過一模一樣既bra, 只係佢地會釘上自己logo, 真係勁搵笨囉, 我仲買左幾張coupon, 之後全部用晒黎買褲仔, 佢既褲仔都係比起其他鋪頭貴, 但係冇計, 都要用埋佢架啦!
後來有一間又係突然好多人讚但未聽過, 就係GLC, 係百利樓上鋪, 主要來源係有一位新娘係ESD讚, 其後就多左人去買, 最緊要係唔貴吖嘛, 只係二百幾蚊, 同埋佢要預約, 每次只會接見你一位客人, 咁唔會出現尷尬場面, 咁我就打去預約了! 個女仔幾好禮貌, 同埋都幾後生, 上到去地方都幾大, 因為佢貨種唔多, bra只有幾款, nude bra都係兩三款, girdle只係得兩款添, 分別係尖d同圓d, 佢叫我兩個試晒比較下, 試左尖個個, 我覺得幾怪, 所以即刻除返落黎試圓個個, 都ok架, 但係...其實同我satami好似囉, 佢話想勁d既話, 好多人會裡面加nude bra, 咁佢又幫我試帶佢地既nude bra, 但我要除晒俾佢幫我帶, 都幾尷尬架, 但帶完之後, 真係有強勁既事業線出左黎, 不過我覺得好假喎, 識我既人都知我咩料架啦, 無端端點會有條咁深既事業線, 係人都知係假架啦, 同埋佢個nude bra賣$128, 但質料同我團購$38既係一模一樣, 一樣都係透點, 所以我話唔駛買nude bra喇, 自己都有!
個一刻其實我想連girdle都唔買就走, 但係會好樣衰, 同埋我有一邊胸係細d, 佢話可以幫我改少少, 就係咁...夾硬地幫襯左佢, 不過我本身有個satami, 冇理由買一樣size, 預左自己出年會瘦, 所以我買細左一個碼, 當迫自己減肥都好啦! 好啦, 咁網上見到d人話佢好好, 教人帶nude bra, 我就問佢其實nude bra點帶架, 佢答我: 到時你d化妝師會識幫你帶架喇! <--- 咁樣打發我, 真係有d嬲!!
佢話佢地既產品全部係自己廠造, 連nude bra都係, 但我見到佢個nude bra包裝其他鋪頭都有架喎, 仲要平佢地好多! 至於我對佢地既comment係...一般囉, 同去細鋪冇咩分別, 同樣既二百幾蚊我寧願去細鋪買出名既satami, nude bra更加唔駛係佢地度買, 我睇返esd個段野, 個女仔都唔知係咪佢d朋友黎既, 專登開個post話讚呢個girdle, 之後仲要有幾版既留言問佢拎資料, 怪不得咁多人幫襯佢, 連我都中埋招, 可能都有人覺得佢地好, 我唔係話佢地差, 只係佢地同細鋪買satami冇分別, 仲有你上得去就預左要幫襯, 如果唔係會超樣衰, 同埋佢地只係收cash, 我到而家都係有d後悔呀!


text:
2010年9月30日 星期四
歲月催人...型-竹野內豊
呢輪路經
尖沙咀"哈巴成"附近時,總係會眼前一亮....wow~俊男呀~
每路過一次,雙眼就發亮一次...再wow~
就係呢張大宣傳板喇!
竹野內豐呀~
佢係繼江口洋介之後,我第二個覺得man既男優
不過我唔鐘意佢呢個咁官仔骨骨整齊既打扮,佢係可以粗獷好多
"70後"男優之中,同佢同期又差唔多年紀既,我只覺得佢似返個男人
不過竹野內豐既星途運就真係麻麻地喇
响我心目中由佢主演令我印象好深,好有好感既戲真係無乜
佢做d角色唔夠man,好多時仲係做d花弗男,咁真係嘥料
除左竹野內豐會令我眼前一亮之外,當然仲有江口洋介啦
佢令我眼前幾亮添呀
話說早輪响日本旅行時,某一日响大阪行到攰無可攰都要死頂下去之時
响車站見到呢本書....wow~又當堂眼前一亮,即刻醒晒
係呀,我鐘意江口洋介多d架
其實江口洋介唔算係靚仔樣,但佢就比竹野內豐man好多添...
咁江口洋介係"60後",man過d後輩都係正常既
江口洋介既戲成日都做d保護人既角色,所以就形成佢既形象仲man....我鐘意呀
由佢主演既日劇,有唔少我都相當鐘意,番煲番煲再番煲都唔會dry
其中最無懈可擊既就係 逃亡者 RUN AWAY
雖然劇情有d抄西片橋段,但都依然令觀眾睇得相當入神
每一集都同佢一齊逃亡,一齊搵兇手
宜家响藝能界好似唔再興呢d man男,有時睇見d新一代男優
佢地個形象似要由其他人保護佢地多d....真係有d慘不忍睹既感覺
呢個情況唔只响日本係咁,香港都一樣
宜家新一代男藝人之中,仲有邊個個樣係好有大俠feel,好會保護人既呢?
諗黎諗去
得劉德華一個咋,點計佢都唔算係新一代演員啦
唉!宜家潮流都再無大俠呢樣野架喇
不過當江口洋介同竹野內豐都仲係未夠30歲時,嗰陣我唔覺得佢地有man feel
嗰時只係覺得佢地有別於一般脂粉味既男優,但距離man呢個字都仲好遠
但隨住時間流逝,咁就越黎越有男人味,越黎越man.....
女仕們依然係認為男人要man,要保護身邊既人,咁先似係男人既
2010年9月27日 星期一
日版+限定版KitCat
上篇"原裝卡樂 D"引來BLOG友回應"宇治KitCat"
我即刻諗起我今次回程由關西機場返香港時,一度懷疑緊自己係咪做左笨人呢?
話說响關西機場禁區等上機時俾我見到呢幾種味既KitCat
分別係宇治綠茶味,wasabi味同埋櫻花味
一大盒入面有10小排,都只係1300yen,抵買喎
我曾經一度想買一盒返香港
响度猶疑緊之時,望住呢隻粉紅色包裝既櫻花,突然諗緊:宜家係幾多月呀?
9月架喇喎,仲賣緊櫻花產品? 係咪out左好幾個月呀!
理智既思維响呢個時候就出現喇
睇晒全個包裝都無"期間限定"或者"地區限定"既字句喎
咁呢d貨會唔會一樣响"silly叔婆"呀,"JoeGo"呀,"亞peter"呀....呢d地方買到呢?
如果香港都買到,咁就無謂嘥力抬返香港咯,d日元又唔係平....
結果係無買到既,但如果我响香港見到有得賣
我都想試下wasabi味同櫻花味架
呢次行程去到信洲時,我就買左兩盒"貴"KitCat
每盒係525yen,入面仲得5小條"迷你孖裝"朱古力夾心條(咁大把)
比起响機場見到既1300yen有10排,呢個真係貴好多......
不過都話左凡係"期間限定","地區限定"就係擺明可以吊高黎賣
不過呢個辣粉味既朱古力又令我好有興趣喎....
呢個萍果味就普通d,但啱小朋友喎自己唔食就買黎做手信啦
呢個盒上仲有上高地既靚山景添,正!
如果會旅行係去到d少d香港人去既地方,手信店真係值得花時間行下,抬手信返香港送俾人
都想人地收到之後會有驚喜,好唔好食就唔敢包
但至少夠特別唔係一般野既話,人地收到都會有d神秘感+期望
自己去旅行都想見識到多d當地既事物,旅行唔只係齋觀光
所以我去任何地方旅行,就係會樂意做一個hea人...hea下hea下咁
其實都係擴闊眼光既方法
呢d係旅遊天書都唔會話到俾讀者聽既事
呢包辣味KitCat我就同屋企人一齊食左
唔係話好好味,但就幾特別,d辣味係吞晒成舊朱古力
唔係話好好味,但就幾特別,d辣味係吞晒成舊朱古力
個口入面剩返少少朱古力味時先會食得出辣味
如果大啖大啖咁食,怕且唔會留意到d辣味添
呢個size咁細盒,入面真係每條都矜貴,食既人先會慢慢嗒真d味
就因為只有小量,所以大家先會珍惜品嚐時既一刻....
如果响香港買包普通KitCat,之後洒少少七味辣粉响入面咁食
唔知又扮唔扮到呢隻"信洲限定"既KitCat呢?
(我真係可以做發明家架喇,咩都諗得出既!)
2010年9月26日 星期日
最後の試験
日本語能力試驗一共考左3次,好彩每次都合格
應該唔會再有第4次去考呢個試....
雖然可以考到N2級合格係我讀日文以來既目標
不過時間,環境,思維會令人改變
而且人生中的確有好多夢想一生都唔會實現既(生命中總要存有d遺憾既事)
我諗能力試N2對我黎講就係咁樣
今年7月時去考既N3,今日終於去攞返呢張"最後的證書"
成績一早响網頁上公佈左,我既成績比自己預期差
今年起行新制度,N3既合格分數係95分
而仲要每一張試卷都要達到"基準點",即係每張卷都要有19分或以上
咁先為之達到"基準點"
我覺得呢個新制度比舊嗰個仲易合格,因為"基準點"既分數都屬於幾低
從來都知自己無考試運氣,就算好用心準備
到左考既時候總係會"發考試瘟",明明係估得啱答案,但都會填錯格仔
呢次考N3又係一樣,所以第一張卷(言語知識)本來係唔只得35分咁少
第二張卷(読解)就更加係瘟神上身添
我之前的確係做左好多閱讀理解練習先去考試
有乜理由60分滿分,我啱啱係31分先得架呢?
第三張卷(聴解),呢張卷就合情合理好多,其實呢張試卷比我預期之中淺好多
好彩我今次唔係走去摶一舖咁考N2
如果以我當日既情況去考N2,就必肥無疑
決定唔再考呢d試,唔係因為今次既成績,而係好實際咁諗返當日自己考試時
到底有幾多題真係唔識,而係靠撞彩填答案既呢?
求學係求知識?定還是求分數呢?
就算自己係撞彩咁撞到N2級合格,咁又代表到d乜呢?
呢次去完日本旅行返黎,我更加知道自己唔係為左分數而去學日文
我同d日文人溝通唔到嗰一刻,係聽唔明或者講唔明之時
都唔會有A,B,C,D答案俾我揀,咁就算考試合格又代表到d乜呢?
諗到咁就已經決定唔再考呢d試喇
況且人生有更應該要做既事,呢d"求分數既證書"唔會對我既未來有幫助
不過,我會繼續自修日文,去學d生活化既日文
我已經掃左幾本初級日文書黎記生字
唔好睇少呢d初級書,如果熟用到入面d生字,咁都唔少野架喇
別笑!
我是資深日語學生.....但其實我仲要睇返呢d低年級既書
追伸
話說今日為左攞張證書就走左去西灣河
咁順路就當然要去"亞peter"一遊啦!
本來想搵下有無wasabi味既KitCat,係無既,只有香港普通版
但响"吉豬腦"俾我見到呢兩隻卡樂D薯片,盛惠$14.5
呢個麻油味真係幾唔錯架!
响"吉豬腦"就買左呢一件mochi食,呢間舖黎左香港咁耐我都係第一次幫襯
因為我總係覺得佢唔會令我有太大驚喜,日式mochi呢樣野....
要知道我d自家製既生招牌雪莓娘係幾"自慢"先得架
味道都唔差,價錢都算係咁啦
我揀左芒果乳酪味
因為响出售前一直係冰住既關係,所以食之前要放室溫15-25分鐘回軟
下面張相一撻撻既係水氣
口感都ok,不至於要柴台,不過我嫌個皮太厚,又煙un左少少
因為係冰左回溫咁食,我覺得有d似雪米糍
個外皮當然係好食過雪米糍啦!
不過講黎講去,都仍然係我自家製既雪莓娘好味!
絕對唔係賣花讚花香,只係講老實說話遮!
訂閱: 文章 (Atom)


text:
2011年4月24日 星期日
JIN仁-2
第二輯終於都返黎交待返d事喇!
對我黎講完全係期待嘅日劇,4月17日先播第一集
知道佢收視高開就更加想睇
哩兩日就已經上網搵到佢踪影,即刻煲晒第一集
第一集係兩小時嘅版本,絕對唔簡單,哩一輯講明係完結篇,即係最後架喇
南方仁
(大沢隆夫飾)係咪可以由江戶時代回到現代?
而佢做左植物人嘅未婚妻結果會如何?
可能哩一輯最後尾會講到南方仁响時空交錯之時咁回到現在
佢一返到黎就會見到本來係昏迷不醒嘅未婚妻變得會行會走
哩d全因為南方仁响回到江戶代時,佢努力咁改寫左當時嘅醫術
咁都變相令到日本嘅醫療步伐加快左
雖然睇完第一集就無交待結局嘅方向
不過編劇响哩一輯都响人類時空交錯嘅事上再着墨多左
曾經被時空掉亂嘅人,唔只得南方仁一個,都有其他人係由古代走到未來
結果又無端端返回古代
而南方仁就遇上哩個人,而哩個人嘅說話就令南方仁開竅
佢終於相信係上天要佢返去古代改變一d事
不過又唔等於上天容許佢改變所有歷史
總之一切由上天做主導,南方仁只需要盡佢所能咁去做
唔需要再介意自己來自未來,都知道歷史故事
更加唔需要怕改變左歷史,而會為未來帶來唔好嘅事情
簡單講就係天降大任於"JIN仁"
無聊題外話一則: JIN嘅日文讀音似"煎"
我呢d日文只維持水皮程度嘅人經常都採用"中日發音大混合"黎認字
咁"JIN 仁 "嘅讀音俾我讀咪就係 "煎仁"囉....吓係"賤人"?!
雖然我對歷史無乜興趣 ,日本歷史就更加
但都無礙我睇哩套戲嘅心情
因為我實在好鐘意入面d角色,尤其係女性
佢地雖然生於封建嘅古代,但係當中都有女中豪傑
橘咲
(綾瀨遙飾) 由第一輯已經好鐘意佢
內柔外剛,溫婉,但又好堅毅,年紀少少已經好有意向
註:哩次拍第二輯仲表現左凌瀨遙夠專業
據小道消息所講
拍第一輯時一向緋聞少嘅佢同男主角大沢隆夫真係撻着左,不過因為兩個人都忙,咁好快都分左手
嗰時正正係拍瑩之光嘅續集,知道仁醫要開拍續集,當時傳媒都估佢可能怕面左左而唔接拍續集
結果佢都係好專業咁接拍續集
野風
(中谷美紀飾) 又係一個女中豪傑
佢同咲唔一樣,佢係內外都堅強
哩次睇完第二輯嘅第一集,又多左一個女中豪傑令我欣賞
橘栄(麻生祐未飾),佢係咲嘅媽媽
第一輯最後講到咲因為要跟住南方仁(既為感情,也為學醫)
所以決定退掉婚約,咲哥哥明白妹妹嘅心意,為左令妹妹可以走自己嘅路
所以就做左一場戲趕咲出家門
當做同佢脫離關係
結果有婚約嘅男方就為哩件事而深心不忿
故意造謠令橘家丟臉難受,而咲因為咁而惹來其他人嘅閒言閒語
身為媽媽都難以接受咲做出影响家聲嘅事
之後栄就患上腳氣病
响當時腳氣病係因為某d營養不足所致,只係當時醫學無哩方面嘅知識
所以d人就認為腳氣病會傳染
事實上如果唔對症下藥,腳氣病會引發各病疾病,繼而會死亡
當時南方仁就做左d食物
可以針對腳氣病患者所需要嘅營養
(南方仁又做左一件改變左當時醫學歷史嘅事)
不過即使有治療嘅食物,栄都拒絕進食,其實就係決心要死,以懲罰咲嘅任性
最後係喜市嘅一番說話令栄想通左
喜市係一個小朋友
第一集佢因為患上霍亂而俾南方仁醫好
但喜市嘅媽媽就因為意外過左身
曾經歷失去媽媽嘅痛,喜市都試過對人生感到萬念俱灰
但結果想通左之後,佢明白到未來都一定會變得更好
唯有活着先可以用笑容黎迎接哩d開心嘅事....
喜市嘅說話感動左栄,令佢明白到咲嘅路未必要好似其他女子一樣.結婚生仔
咲都可以走自己嘅路......佢終於都原諒咲嘅任性
甚至佢鼓勵咲要努力,唔可以放棄自己嘅想法
努力地為自己選擇嘅路而活,同樣地為其他同咲一樣咁堅毅咁生活嘅女子而活
睇到哩一段真係有d感動
感動咲嘅堅毅,感動媽媽對咲嘅愛
更加感動喜市哩個小朋友可以講出咁成熟嘅說話
所以哩次睇完第一集,又多左兩個我喜歡嘅角色喇!
哩次嘅JIN仁完結篇,會係繼"瑩之光 2"之後
另一套緊貼咁追住黎睇嘅日劇,佢果然係魅力沒法擋
2011年4月15日 星期五
百彈齋主都推介
文章日期:04/15/2011 11:33 pm
對於做甜品都有d心得嘅我,隨住經驗增多
咁就由唔止識得做,慢慢都變為識得去品評
好嘅當然要讚,唔好嘅就一定係彈,但係香港餅店嘅水準就多數都係彈
彈得多,失望得多,就寧願留返去日本旅行時先放肆咁食甜品
選擇只向高質素嘅甜品埋手,食肥左都叫做肥得心甘命底d嘛!
所以香港餅店想賺我嘅錢都真係要過五關,斬六將先得
撇除天氣潮濕之外,春天確實都係一個好季節
而士多啤梨
嘅當造期係冬天至初春,响哩個春天就食左一件"正"野
連我哩個百彈齋主都讚
咁真係好難得架喇!
所以都要响度推介一下,扮下食家
哩件係尖沙咀"鍋撈加蛋"酒店餅房嘅出品
佢地同款嘅水果批都可以讚,已經食過兩次哩款水果批,兩次都保持水準
第一次食嘅水果批全個清一色都係用Rasberry舖面
帶有酸味嘅rasberry,食完都唔覺得滯,內餡入面嘅custard做得好滑,甜味啱啱好
恰如其份咁担任"綠葉"嘅角色,custard嘅甜味都化解左Rasberry嘅酸味
絕讚!當然又新鮮又脆嘅餅底都係好味道
今年嘅當造嘅士多啤梨季節已經去到尾聲,但間中都仲可以食到
早輪第二次食哩間酒店嘅水果批
主角就變為絕對甜嘅士多啤梨,再加少少rasberry & blueberry
就係下圖相片中嘅哩個
哩次嘅配搭都一樣係讚
因為士多啤梨夠甜
哩間酒店嘅餅房响香港已經算係有d名氣
不過都唔係每款蛋糕都讚得落
佢地d 焗cheese cake就真係既無新意,而且仲食到又飽又滯
買過一次New York Cheesecake,結果係劣評如潮,食唔晒仲丟左入垃圾筒
日本嘅士多啤梨
當然係出名甜,韓國嘅都唔一定差過日本出品
第一次食韓國嘅士多啤梨係10年前响韓國旅行時食嘅
嗰時都無引入黎香港賣,不過哩幾年香港都可以買到喇
價錢比日本士多啤梨仲經濟d,品質又未必差過日本貨
其實我試過幾次响日本食當造士多啤,甜度都只係一般咋
好彩係响日本食,如果响香港買嘅話,就一定會呻笨,又貴又唔係咁甜
所以宜家如果响香港買,我反而會選擇真正韓國入口嘅士多啤梨
唔好買錯d雖然係韓國品種,但就係由大陸種植嘅士多啤梨
一分錢,一分貨,唔貪平就包唔會中計
士多啤梨
季節過去,跟住緊貼而黎嘅就係呂宋芒果
哩段時間食就真係價錢又抵,又好味
香港哩間平民餅店哩幾年成日搞新意思
哩期就輪到呂宋芒果做主角,仲係有限期出售,只係賣到5月4日為止
一直對哩間餅店都唔算特別情有獨鍾,當然佢地都偶有佳作
只係如果要响增加脂肪同謝絕脂肪哩兩件事之中作取捨,咁我就會選擇後者
咁即係佢仲未能令到"我為佢瘋狂"囉!
不過哩次嘅呂宋芒果蛋糕就發生左d特異功能喇!
第一次响餅店見到佢個真身,連忌廉都係米色,咁即係芒果味嘅忌廉啦!
嘩~有新意喎,我即刻好有興趣,好想食呀!
其實我更加有興趣食完之後就研究哩個芒果忌廉係點做出黎嘅
終於都買左黎食,一齊食嘅其他人都係一致好評
其實呂宋芒果本身已經係好討人歡喜嘅時令生果
(印象中從無聽過有人係話自己憎食芒果嘅....)
雖然我唔會評價哩個蛋糕係超好味(因為我仲係用日本蛋糕黎同佢比較)
不過全個蛋糕都配合很好好,所以都要讚
但如果分開每個層次,逐個部份黎品評,咁就會食到每個層次都唔夠深度
即係有d行貨,唔同日本蛋糕嘅精緻認真同講究
日本蛋糕响味道,口感,賣相都食得出師傅們有深度嘅追求
只係睇佢地d食譜書,做一款mousse又用到30%+45%脂肪成份嘅忌廉
一般業餘整餅人/日本師奶都唔會有咁講究
哩d就係我所講嘅日本蛋糕有深度
而哩次哩個土炮呂宋芒果雪芳蛋糕就係咁樣無乜深度
至少以我哩個業餘整餅人都可以做到哩個蛋糕嘅某d部份
例如:雪芳蛋糕層,脆脆朱古力餅底,無芒果味嘅天使忌廉....
一向我對一般餅店出售嘅芒果味mousse/布丁都會幾猶豫
因為好多餅店都會用d有添加嘅市售芒果汁/芒果醬,甚至係芒果啫喱粉黎做
當然咁做出黎係會有更濃嘅味道+顏色
不過芒果哩樣生果,要用添加劑黎做嘅話,咁一定食得出味道係假
雖然我對日本蛋糕嘅評價係好高,不過都曾經响日本食過最難食嘅蛋糕
嗰件正正就係芒果mousse cake,又正正就係食到假味,仲甜到難以置信
....難以置信新鮮生果可以有咁甜,咁咪即係假囉!
請看下圖,哩件係食過最難入口嘅日本蛋糕
芒果本身已經係好濃味嘅生果,無需要搞d咩花樣,加d假野
就咁保留芒果本身嘅獨有味道已經夠令人為佢傾心
即係等於一個美女,即使素顏都唔會醜得去邊
咁就無需要刻意化個濃粧,過晒火嘅話隨時只係越搞越衰
哩次哩間香港餅店就做到保留芒果嘅天然味道
至少我食唔到有添加假野,咁已經要讚
當然唔少得要提及嗰d米色嘅芒果味忌廉
佢嘅正身係"天使忌廉",只係哩個就加左芒果味
哩間餅店獨有嘅"天使忌廉"係比一般忌廉厚身,而且滑
當然係做左d手腳先可以由普通忌廉變為"天使忌廉"
哩個芒果味唔算好濃,但都配合得好好
坊間d餅店為左保留芒果嘅濃味而寧願加入添加劑,其實咁係多此一舉
就咁食一個芒果,同將芒果+奶+忌廉...變為一道甜品
咁味道上一定會係改變左,哩個係鐵一般嘅事實
如果要想盡量保存芒果嘅味道,唯有加多d芒果果蓉,甚至連芒果肉一齊食
如下圖哩個由我親手做嘅芒果批咁樣舖晒面都係芒果肉
咁就一定啖啖都保留到芒果嘅味道同口感
而唔係用添加劑甚至啫喱粉黎增加芒果味
不過好多餅店為追求濃味,又想減低成本就寧願用添加劑,甚至係啫喱粉
所以一直以來响香港(甚至上次响日本)食到嘅芒果甜品都唔可以稱為好食
而今次哩間"美x"餅店就盡量保留芒果嘅天然味道,所以哩次絕對要讚佢
寫完哩篇"食評"先發現原來我都有料過電視台嘅"尾姐"嘅
至少我無品評以上嘅芒果蛋糕有芒果味,士多啤梨批有士多啤梨味....
訂閱: 文章 (Atom)


text:
講真,選劉華係基於形勢判斷,其實我最想揀嘅係白姐姐.所謂爛佬怕潑婦,白姐姐正正就係癲狗長毛呢類議會垃圾嘅剋星.講嗌交,白姐姐牙尖嘴利,絕對唔會輸蝕.講暴力,班垃圾肯定無用武之地,斷估佢地點都唔敢打阿婆啩.不過白姐姐出線機會微乎其微,我當然唔會嘥咗手上神聖嘅一票啦.至於閒姐同李衛鯨,民調話佢地形勢大好,我亦唔需要幫人地錦上添花啫.諗嚟諗去都係投咗俾劉華,因為咁先最有機會阻止犯民攞到超級區議會第三席.雖然佢最後都係跑唔出,但係我仍然相信呢個策略係正確嘅.
好多民主派支持者俾人洗晒腦,以為民主選舉好完美,人人都可以揀到適當人選代表自己喺議會發聲.事實又係點呢,究竟有幾多人投票前真係有認真咁睇清楚啲候選人嘅政綱呢?相信好多人都係好似我咁,去投票嘅目的完全係唔想某啲人當選.至於所揀嘅候選人有乜政綱,反而唔係主要考慮因素.而且喺香港呢個極度分化又缺乏理性嘅環境,可能大部分選民都只會睇標籤同品牌,對候選人本身嘅能力同往績反而唔多理.好似國家旗喺新界西榮膺票王,究竟有幾多人係真心投佢一票嘅呢?如果唔係有魚弱微抬轎,啲人又會唔會捨國家旗而取高達呢?
弊嘞,越講越離題添,其實令我跌眼鏡嘅係另一個人囉.與其話一個人,不如話一條棍,因為條友的的確確係一條政棍兼搞屎棍.飯桶威可以當選,都唔知係天冇眼定人冇眼.而家乜嘢年代,條友竟然仲大搞文字獄,帶埋班嘍囉去我鋪頭搞事,真係忍得佢都食得蕉啦!
條友當選後好風騷咁接受電視台訪問,話自己成功當選係因為早著先機,識得喺中港矛盾呢個議題做手腳喎.冇錯,呢個問題確實值得關注,不過飯生究竟有乜對策呢?佢居然喺度火上加油,挑撥港人反中情緒,甚至無中生有,製造更多新矛盾,簡直唯恐天下不亂!好似我鋪頭用簡體字,條友都要管,竟然拖馬堵塞鋪頭門口,阻住人做生意.喺中國地方用中國法定文字,究竟何錯之有呢?咁都可以攞嚟搞,除咗話係一條搞屎棍,我都唔知仲可以點形容佢囉!
其實呢單嘢早前都寫過,我當時已經批死佢一定會參選今屆垃圾會.但係咁嘅貨色都可以跑出,我就點都估唔到囉.所以我喺文中講過,如果佢真係當選,我就俾個頭佢坐.所謂人無信不立,就算對啲政棍人渣,都唔可以講過唔算數.如果飯生嚟揾我算賬,我一定會大方咁亮出X頭,等佢舒舒服服坐落嚟!


text:
至於義海,作為一套師奶劇嚟講已經算唔錯架喇.不過都係秉承咗無線劇虎頭蛇尾嘅一貫作風,結尾部分比較鬆散,有欠力度.其實我睇呢套劇,都係為咗男女主角.講到演技,祥仔同雯女真係冇得頂,嗰班偶像派演員絕對望塵莫及.好似陳蠔,林蜂,同蛇獅鰻咁,根本就唔係嗰個級數.不過咁,祥仔同雯女想蟬聯視帝視后,睇怕機會就微喇.始終呢類選舉,結果都係令人莫名其妙嘅居多.
所謂牡丹雖好,都要綠葉扶持,其實對於一套戲嚟講,配角都好緊要.既然醒哥同九妹已經咁多人講過,不如就講吓配角啦.
軍爺
失敗!既冇知人之明,又冇容人之量,點睇都係一個老糊塗.後期黐埋麗華度,直頭變埋老淫蟲添.仲話統率三千門生,根本就一江湖大佬嘅氣派都冇,連死都死得鬼祟過人.不過最搞都係嗰個假髮,成個頭盔咁,好惡頂!
喜姐
過火!其實心姐完全演繹到呢個角色嘅奸同狠,我絕對唔懷疑佢嘅演技.佢關目,功架,做手,同埋腔調都好掂,不過可惜呢套係電視劇,而唔係大戲.
大鳳
樣衰!我一直都覺得魯振順好樣衰吓,佢做呢個角色簡直就係天造地設!
阿鐵
絕!個角色本來冇乜發揮,成日都只係行行企企,跟出跟入.最成功係咗馬海倫嚟做,無論係個髮型,抑或係件長衫,都同佢襯到絕,加埋硬梆梆嘅表情,真係不作第二人想!
麗華
討厭!根據非正式統計,麗華喺網民最討厭嘅角色之中排行第二.都唔使理佢做過乜衰,淨係見到佢個樣已經令人好討厭.除非天生樣衰,要做到人見人憎絕對唔易架,真係要讚吓胡定欣.
晴晴
超煩!無線今次真係計錯數嘞,諗住整條浪漫嘅感情線,仲加埋個靚女,咁就師奶同麻甩佬都可以通殺,點知事與願違,晴晴竟然榮登最討厭角色榜首.鬼咩,次次睇到最緊張嘅時候就跳咗去晴晴日記,真係俾佢激死.不過最煩嘅,都係佢把死唔斷氣嘅聲,最尾仲要死足兩集先死得去,真係難頂!
向山大佐
搞笑!唔係話個角色,而係講緊金剛.唔係話佢做得唔好,事實上,佢真係好用心去演呢個角色.搞嘅係佢個樣,一見到就想笑,就算係做緊個嚴肅嘅表情,個樣都係好搞笑.睇嚟佢都係冇得轉型,喜劇先係佢嘅歸宿!
黑木少佐
驚喜!呢個角色戲份唔多,只係出過幾集,冇乜發揮機會.作為一個新人,李嘉已經演得相當唔錯.尤其是九姑娘色誘佢嗰場,個鹹濕樣就做得好傳神!
非凡哥
過癮!成套劇裏面,呢個角色最頂癮.一方面勁衰格,睇到個個咬牙切齒.而另一方面又勁搞笑,對套劇嘅沉重氣氛起咗調劑作用.如果冇咗非凡哥,真係會少咗好多歡樂氣氛.不過咁,角色有得發揮,都要個演員演得好先掂.麥包真係做得好正,雖然有一兩場稍嫌誇張咗少少,但係瑕不掩瑜,佢絕對有資格攞最佳男配角.不過之前都講過,呢咁嘅選舉多數都會令人跌眼鏡.雖然我投咗佢一票(在心中),但係睇嚟都係排骨仔機會大.世事就係咁架喇,有實力唔表示一定會成功!


text:
襯老公放假可以陪我同B頭一齊, book左去睇醫生, 因為BB嘅皮膚一路都好痕, 成日R!! 加上係時間要補番枝防疫注射, 以免佢真係去TRAINING時比其他狗狗傳染!! 同上次Rosina話要睇下d牙仔, 一次過睇晒
去到醫生度b頭好興奮好開心, 你睇佢個樣幾lumlum
仲係排櫈度行左行右, 坐下呢張又坐下嗰張添
都唔知道人地其實幾擔心佢入去醫生度之後會點
結果醫生話佢應該係食物敏感, 因為全身皮膚都好紅, 連耳仔入面都紅!! 而家開左3隻藥, 同轉左隻防蛋白質敏感嘅糧食個半月, 如果真係食左好番好多就證實係食物敏感!! 連零食都要介口!! 仲有藥膏搽!!
兩枝防疫注射可以照打, 眨眼就打完, b頭無乜反應, 可能醫生好手勢啦!! 埋單要成$$1274!! 都幾肉痛, 但其實咁多野都算OK 啦!!
結果可憐B返到屋企就謝左喇!! 又要食藥又打完針好攰好散, 睇見佢真係心都痛埋!! 健康真係好緊要, 阿B加油呀, 我地仲要食好多日藥, 希望食完真係好番晒, 唔洗成日痕到死R身R到傻啦咁辛苦啦!! 呵番
跟住呢幾日我就好努力咁早晚喂B食藥(+防敏感罐頭)同搽藥膏, 阿B頭都好乖!!
不過搽到個身黃晒, 陰公....!! 快D好番啦


text:
2010年9月30日星期四
又見MArk Hurd
剛剛收到O記有關OpenWorld嘅消息,其中有HP以前老頂Mark哥介紹Exadata新版.呢部機器以前一向由HP開發,後來O記買起太陽,一腳踼開HP,自己一手包辦,不過速度即係三級跳.同樣係x86,唔通太陽真係識飛?
Mark哥以前曾經一手搞起大型平行數據庫廠商Teradata,對Exadata一啲都唔陌生.除咗Mark哥,O記唔少人都係Ex-HP,對HP舊人特別情有獨鍾.亞太區老頂史提夫,歐陽就曾經做過HP軟件部門(不過係由於收購WebLogic所以先加入O記),印象中呢位先生高爾夫仲打得唔錯,對電訊好有認識.當年Compaq曾開發相當出色嘅電訊業軟件,由史提夫推廣,佢亦曾經做過香港電訊.
太陽雄霸過電訊業,有一段時期電訊業IT可能只識用Solaris同Oracle,雙劍合璧,更令HP頭痛.講起O記,Exadata已經响本港出咗貨.不過聽I記口痕友話,而家HP最擔心,兩間公司前幾年好多拍乸關係(亦做唔少顧問工作),成對軟硬天師咁.O記買埋伺服器,一定叫客仔「一店購物」,咁就好弊.好似和仔咁,以前成個數據中心都係HP,家已經多咗啲O記,HP舊人又多,好難保將來唔攆走客仔.
記得幾年前,聽O記專家講過有關點樣利用低價SATA硬盤網格(Grid),設計出勁過光纖硬盤嘅機器,對硬盤同網格嘅研究,可說非常深入.Exadata快到快到甩轆,一啲都唔出奇. Exadata其實即係以前 I記嘅AS/400,軟硬加埋數據庫(DB/2),而家變咗做嘅System i(不過而家叫Power Systems,除咗i5/OS,包埋AIX同埋Linux),仍然有捧場客.唔少都預測AS/400唔捱得耐,結果愈買愈有,唔怪得拉利對Exadata咁有信心.
訂閱: 發佈留言 (Atom)


text:
Day 2
妹妹豬都唔係好BB,於是冇安排BB床,冇double bed,只好一個大人夾一個細.
初時我同小檬瞓,不過瞓到半夜妹妹豬叫咗一吓,
我起咗身,於是走去拍返佢,就同咗老公調位.
再瞓瞓吓聽到扑一聲,小檬跌左落床,
佢好似冇咩事咁又爬返上去瞓@@
我頭半晚係會用隻手cool住吓佢...相信老公一冇cool就跌 =___=
唔知道點解都咁大個都咁反瞓,到底幾時先會唔反瞓?
其實我同妹妹都唔好得幾多,呢個妹都係瞓瞓吓郁來郁去,
所以第二朝我依然好眼瞓...
如果可以,我真係想繼續瞓zzzzzzz
不過又點可能呢~
梳洗好之後就去我好鍾意嘅安記,距離酒店都係10分鐘就到
唔知係咪個個都瞓得唔係咁好,
小朋友又有啲扭,大人又冇咩耐性.
不過對住美食心情又好返啲.
好邪惡嘅鮮油多
食完接到信息清EE問我哋喺邊,因為中午約咗佢地同埋舅父哋一齊飲茶,
清EE諗住嚟酒店車埋我哋!
真係好..
咁啱EE屋企其實喺呢到附近,於是我哋就上去搗亂喇~~
間屋好大呀!! 個景仲好靚~
EE叫我哋下次唔好住酒店,不過我哋驚小朋友好煩惱,唔敢打攪人.
再去聰哥哥間房搗亂之後就走
跟住接返頭先先返酒店checkout嘅爸爸就去飲茶
食咗早餐,有啲眼瞓,又有啲舅母朋友,妹妹豬有啲怕醜,
所以面對美食都冇咩反應,小檬都係食飽,
於是就由得佢地兩個玩就算!
出外玩,食野就真係差啲~
飲完茶,清EE又車我哋去玩車車~
燒灰爐公園
到咗呢個石灰爐公園,有啲電動車車可以俾小朋友租嚟玩.
要攞飛等
$5/15 minutes 好平~
等待期間,小檬就喺公園玩吓先
都唔係等好耐就到
一開始係我同小檬玩,不過小檬唔係好識控制,
烏低身移佢架車,成廿度,我大汗滴細汗腰都斷.
快啲叫發爸爸頂上.
點知個妹妹豬仲難攪,佢見哥哥有車車坐自己又要坐,
但又唔行得入去,好危險,走黎走去,
終於抱住佢,可能有啲眼瞓,又喊又扭落地
終於最後哥哥停俾佢坐一陣.
小檬唔坐俾妹妹豬坐添
小檬都唔係好鍾意玩呢個車,對佢嚟講公園sir滑樓仲好玩.
妹妹豬頂唔住要瞓,
於是走咗去附近cafe爸爸同妹妹豬休息一吓,
我就同小檬睇吓玩具.
睇睇下小檬問我哋點解咁耐都未返屋企?
我話好快喇..搭6點船就返香港,
小檬話返到屋企佢要去poo poo
行多一陣,小檬又問我到6點未?
我就知佢其實想返屋企poo poo,知佢有需要去.
通常喺街都唔會去得好好,情願返屋企,等到就梗係啦
同佢講不如係度去咗先,
都知道佢坐大人板會唔係好舒服,佢肯去佢應該好急.
於是我踎喺用手攬住佢條腰唔使跌吓跌吓咁,
佢個頭挨晒落我手臂,原來佢話自己啲poo poo臭,
用我手臂遮住個鼻,笑C我
跟住兩個大笑,兩母子此情此景,將來諗返都好笑!
完成之後,妹妹都瞓得好甜,
小檬又話肚餓
要食件cake先
已經冇咩地方想去(或者應該係冇力去)
走去坤記食過early dinner
就上早一班船返香港喇!
上咗船通知一吓仲喺澳門嘅舅父先
後感:
出發之前見天氣報告話係寒冷天氣,唔敢鬆懈,著晒厚褸,
一到中午好天有太陽廿幾度,又熱,除咗啲褸就一袋二袋拎住.
著住厚褸就熱,唔著就爭啲啲,
好在我再著多件外套仔喺入面,方便除咗厚褸都仲有件外套仔.
不過媽咪識為小朋友準備就忘記自己,所以帶左有少少鼻水返嚟,
不過好在好快冇事
呢啲乍暖還寒天氣就最麻煩!
其實第二日行程想再去滑草,不過真係好支力,所以冇去,
一日玩一日休息就最好.
妹妹豬終於都叻咗啲冇喺船扭計,記得第一次扭到暈,真係好麻煩.
小檬公公有啲生意喺澳門做,於是小時候嘅小檬媽一家都會跟住到澳門玩吓
長大後,都久唔久想去行吓見吓爸爸啲朋友,自己啲朋友
去返以前橫街窄食吓野.
不過其實我都係鍾意以前嘅澳門多啲...


text:
2006年生日
3月19日, 阿姨請我去半島酒店Imasa食日式buffet. 如上次一樣, 好好食~~
3月20日收到哩張生日卡, 好靚~~!
3月21日正日. 零晨0:00am, 肥仔john叫我返10樓飲竹蔗水, 不過其實我都估到佢地有野同我玩, d竹蔗水又點會咁快煲好? 返到上去, 冇哂人係pantry, 我諗佢地係我房整鬼我啦. 點知原來肥仔john, 9康同郭迪俊係我房到等我切蛋糕. 不過間房咁細, 最後都係出去pantry切. 跟住突然多返d人係樓度, 一齊唱下生日歌咁啦. 唱完食完佢地就綁住左我, 逐層女仔樓搵人唱生日歌. 都幾無聊, 不過都幾開心啦. 最後佢地搵唔到章章, 唯有去返Tiffany處, 叫佢幫我解綁.
3月21日下午1點鐘, labmates請我去西寶城金龍船飲茶. 時間過得好愉快. 話題都係圍繞d男男女女. 有ta姐, 阿jo 同阿森係度個氣氛係會好好. 跟住4點幫d老鼠抽完血之後去左pantry切蛋糕. 原來alice買左個蛋糕比我哩.
跟住就係夜晚戲肉. 上半場同yukin, 張宗, bly, 小奶苗, 細佬, 大帝, anthony同阿碩去銅鑼灣大久保度食飯. 其實幾日之前佢地幾隻野成日話今日去練波, 之後去可可. 不過我都知佢地唔會咁對我既. 今日阿包仲同我講話聽到佢地講去旺角食. 跟住到今日7:00pm佢地叫我去食飯, 但又唔講比我知去邊到食, 淨係話坐23van. 我初時見真係坐23van, 我都真係以為去西環. 點知去到flora ho就叫落車, 跟住走去坐23號巴士......原來係去銅鑼灣大久保.
當我見係flora ho落車, 走去坐23號巴士, 我真係有驚喜既感覺. 見到佢地幾隻野會花少少心思做d咁既無聊野去同我玩, 又真係幾開心. 有哩份心思驚喜其實已經好夠, 食咩其實都唔係好大問題.
食野個陣主要都係係到睇雀聖哩套無聊戲, 冇乜特別野玩. 去到臨尾就猜野食企圖去食埋d食淨既野, 不過都食唔哂.
返到黎就下半場, 比佢地玩, 都預左既. 啤酒, 雞蛋, BB油, 香蕉同麵粉擲落我個身度, 不過冇想像中咁辛苦, 同以前衝樓一樣嗟. 我細佬好慘比我捉埋黎比佢地綁埋一齊. 但係佢自己都好似玩得好開心.


text:
本來諗住整個簡單啲,只係檸檬+奇異果.但見人地話提子整出嚟好飲,所以又加提子,其實人地係加黑提,但因為我唔多食黑提(因為有核,所以懶得食),所以老公要我買無核青提.
希望成功啦,淨係青提都買左手$40幾蚊呀,失敗要倒哂就肉赤死.
返到屋企即刻開工洗干淨啲生果.上網見人話提子凹下去部份好容易藏水,所以我一粒粒咁抹干,唔好有心份引致發霉.
我認,我心急,唔夠一個鐘已經忍唔住走入去整樽酵素.
玻璃瓶,刀,針板都用熱水消毒.
提子介十字,檸檬及奇異果就切片.
然後一層提子,一層奇異果,一層檸檬,再一層冰糖.然後再重複咁放,我只係放左兩次就差唔多到頂喇.所以就加層糖.確保所有食材都俾糖蓋到.
依樽就係完成品喇.本來諗住一樽搞掂哂(右邊),點知材料多到可以放多一樽細.
其實之前係買左邊依個樽嚟整,但買完嘢返嚟後,發覺太多材料,所以搵返個放冬菇既樽出嚟整.
隔左兩個鐘左右入去睇,啲糖已經開始溶喇.好心急想快啲夠14日可以飲.
Day 1
第二朝,咁至開始計第一日,多左啲液體喇.
Day 2
即係今朝,細嗰樽大部分糖都溶哂,好擔心面嗰啲材料無俾糖水浸住而發霉,所以即刻消毒筷子就將啲材料浸就落啲糖水浸住.
順手開一陣蓋,散吓啲氣,因為唔想啲酵素咁重酒味.
唔知係我成日整細嗰樽(噙日開蓋整過佢幾次),我覺得細嗰樽啲液體無大嗰樽咁清.細嗰樽啲液體濁一啲.


text:
6:
你愛一架飛機 我愛一個杯
你愛我個細佬 我愛你個妹
你應愛李英愛 李英愛愛李英宰
定係愛冇話應該唔應該
一峰:愛似是陽光空氣 愛似是陽光空氣
C:
愛 愛有人話真愛係無價
愛 愛我話真愛無得講價
首先要有大把身家
再有奶媽管家
車唔只得一架最好有司機楂
事實係事實 愛情係現實
你無車無樓無番狗
做乜要拖我手
女人最忌無品 男人最忌無銀
所以幾百張心意卡比唔上白金既附屬卡
林子祥無呃你 係你自己呃自己
一峰:咸魚白菜也好好味
C:
戶口得幾舊水
仲想養埋佢個女
一峰:Oh 叫佢食陽光空氣
C+6
愛 似是一間屋一張卡
一齊擔一把遮 陽光空氣一架車
愛 似是一個人一直搵
一直等個一個人 一世一齊訓
愛 似是一間屋一張卡
一齊擔一把遮 陽光空氣一架車
愛
一峰:愛似是陽光空氣
6:
你愛我 所以你俾左我
我愛你 所以我愛理不理
你愛我 因為我愛你
我愛你 因為佢唔愛我
C:
準新娘 準備紅杏出牆
搶新娘 你點同人搶
人地送寶馬 你就送花
人地去飲紅酒 你就飲茶
所以我愛你 唔駛理夠唔夠match
我愛你 係睇你夠唔夠cash
我愛你 唔介意落雨擔下遮
最緊要行多兩步你會楂架車
你咪叫我愛你看你有冇誠意
你若然愛我咪叫我與你逼巴士
有心意 但係冇生意
你叫我點樣安心鍾意
C+6:
愛 似是一間屋一張卡
一齊擔一把遮 陽光空氣一架車
愛 似是一個人一直搵
一直等個一個人 一世一齊訓
愛 似是一間屋一張卡
一齊擔一把遮 陽光空氣一架車
愛
一峰:愛似是陽光空氣
6:
你最愛傳教 我愛狗仔
你愛睇裙仔 我愛睇三仔
你愛佢有型格 我愛睇無格
愛要黎到既時候邊個都冇辦法
一峰:
愛似是陽光空氣
愛似是陽光 空氣
p.s. 無諗過有人會用林一峰個名做一首歌.那一句「叫佢食陽光空氣」應該是本年度華語歌最佳歌詞.好聽.


text:
2014年5月28日 星期三
壽司 ( 外賣 ) @ 屋企 ( 28-MAY-2014 )
( 28-MAY-2014 WED )
尋晚無啦啦發燒 最慘成身滾熱辣 完全瞓唔到 但個人又好鬼攰喎 ~
典黎典去幾辛苦 又熱喎 里奧大人又係咁摸我有無發燒 好喇 我終於瞓到喇 仲知道已經出咗一身汗添 咁啱里奧大人又摸我 我發脾氣嗌咗一下 之後推開佢隻手 佢比我嚇一嚇呀 之後聽到佢把聲好似好慘咁講 想摸下妳有無發燒 oh ~
今朝 8 點 15 分起身 諗住打的番工 因為真係好攰 平時睇開嘅醫生下午休息 我諗住 lunch time 即飛去睇 不過之後望下鐘 原來都已經 8 點 50 分 咁番到菇場都係遲到架喇 所以打番去菇場話睇完醫生先番呢 ~
落到去診所啱啱開門 不過已經有幾個排隊 lu 姑娘仲問我做咩咁早 嘻嘻 ~
差唔多 9 點 45 分先睇 醫生第一句就話做咩面青青 其實佢次次見到我都會話我面青青 咁唔舒服個樣係衰 d 架啦 哈 ~
仲係 38 度 不過我話星期六去旅行 所以一定要好番囉 同埋我一陣仲要番工 咁醫生話教 d 藥 等我唔好咁眼瞓囉 但要食抗生素 唉 ~
食埋早餐先打的番菇場 今日熱到痴線呀 勁辛苦 ~
番到菇場即食藥啦 估唔到 d 藥好快黎料 成個人呆呆滯滯 ~
Lunch Time 出去買車仔麵番菇場食 不過食剩一大半 但真係食唔落 慘 ~
呆到放工 之後去買嘢 再買埋壽司就番屋企喇 ~
番到屋企已經 6 點半 所以即刻開機洗衫 之後沖涼 抖陣就開餐喇 勁餓呢 ~
里奧大人喺上水食埋嘢 9 點幾就已經番到屋企 算早架喇 ~
之前買咗 d 王林蘋果 一定要喺去旅行之前食哂 咁我洗咗比里奧大人啦 佢又話要切皮 咁我叫佢自己切囉 我真係好攰嘛 佢一路食一路話個蘋果好甜好多汁 我話你今日係第 3 個人講啦 家姐 lunch 食蘋果又咁講 我請 PMS 食半個 佢又咁講 其實我都驚自己買得唔好架 不過見咁平 真係好難忍手囉 ~
里奧大人話尋晚成日摸我有無發燒 所以無咩點瞓 今晚 10 點半佢就入房瞓喇 我就差唔多 11 點先瞓呢 ~
訂閱: 張貼留言 (Atom)


text:
呢排titi表叔放暑假咯 好多時我收工都"的"埋表叔上樓
表叔同titi好老死架 可以一齊玩 而我都可以做下自己野
有時遠遠望住佢地 都會問自己 生唔生多個呢
就呢個問題 問過好多一家四口嘅家庭
有d就話好後悔生多個 有d就話一家四口好溫馨 兄妹姐弟有商有量
眼見小米同寶兒呢兩個baby blog友就嚟多個細佬妹 好開心呢
但另一方面眼見好多mami照顧兩件就冇晒自由
綜合咁多人嘅意見 都諗唔通 mami係一個愛玩之人
好難想像晚晚返屋企睇兩個小朋友功課 連睇電視都唔得
精神 耐性係問題嘅關鍵 都係唔好plan要喇
但聽到表叔講左一句 " 有 titi喺度冇咁悶 "
mami心態動搖咯 titi第日會唔會好似蚊ee咁講 坐喺度呆呆的 落寞的呢?
titi要唔要細佬妹呢個 topic 亦做過投票
屋企有人大力贊成 亦都有重要人物極力反對
而mami呢? 唔 心郁郁喇 因為見到表叔同titi好似兄妹咁
呢d相 好sweet呢 好似好有感情 唉 titi 都係由你決定啦
ps: mami今日升左職 加左人工 本應好開心 但我反而唔多開心
好想轉內部 或者做operation呀
見到hsbc個staff跳樓嘅新聞 心很沈 依家做銀行 錢可以搵好多
好似嗰個hsbc人 月薪十二萬 但壓力太大了 半Q點做十億revenue呀???
mami呢排返工都好有壓力 太得閒喇 返工唔應該係咁
得閒得嚟驚冇數交 唉 依家咁嘅環境邊有人敢做investment丫
尋日見到個客買左first state concept基金 三十萬得返九萬
點解d人咁傻呢 唔識投資又c都要買 懶醒 輸左喇 就吵吵鬧鬧
輸打贏要嘅客 好麻煩 唉 titi mami返工辛苦呢...(呢排啫 出糧就 happy返)


text:
第一次試 hummus 係上次 Ernest 媽咪請我食,當時覺得味道比較酸,唔係我杯茶,如果有機會自己整的話一定唔會整到咁酸.
有次喺 Nigella 個 fans page 度見到個 white miso hummus 食譜,覺得幾特別,係日本同中東 crossover,而且味噌係我雪櫃內嘅台柱,既然有哂基本用料,就即管試吓!正宗嘅 hummus 係會用到 tahini 芝麻醬,我就懶得自己打喇,用日式芝麻醬代替就算,況且本身已經有少少酸味,檸檬汁都可以慳埋,反正我都唔想太酸!
材料:
三角豆 200 克
白味噌 1 湯匙
蒜頭 1 粒
鹽 適量
日式芝麻醬 適量
- 三角豆洗乾淨,用清水浸發過夜.
- 第二日將水倒去,再沖洗一次.
- 煲滾水,加少許鹽,將豆倒入,翻滾後轉中慢火煲 30 分鐘.
- 熄火後切勿開蓋,原煲焗約 1 個鐘至豆完全腍透.
- 將豆撈起,瀝乾水份,烚豆水留用.
- 蒜頭去衣後略切細,連同三角豆,味噌同少許鹽放入食物處理器內.
- 將豆完全打爛之後,逐少加入烚豆水,直至攪打成糊狀及自己喜歡嘅濃稠度.
- 倒入適量芝麻醬,繼續攪拌均勻即成.
200 克三角豆啱啱好裝滿 food processor 個細兜.
Bagel 加青瓜,hummus 同 poached egg
就係我今日嘅第二餐.
一個 bagel 切開兩邊,即係做咗一式兩份,食完都幾飽肚!
Notes:
- 味噌用量可依自己口味增減.
- 想方便的話可買現成罐頭三角豆代替.
- 鍾意的話可加適量檸檬汁調味.


text:
呢排見到宜家傢俬大減價,仲話貨品最低減至四折,咁啱前日又去九龍灣教琴,咁就梗係順便走去打個 round 啦,話唔定會有意外收穫呢!
入到去已經迫滿好多人,好墟冚,比平時多好多人呀!咁我就一於唔理咁多,衝過哂啲人群,直向目的地前進,費事喺度慢慢同人迫!! 到咗目標 "景點" 後,即刻周圍搜索,睇吓有冇心目中想要嘅嘢.哈,真係俾我搵到喎,當然勁開心啦!!
就係呢樣喇!你哋估唔估到係乜嘢嚟呢?
之唔係一隻大方形碟囉!
我想買呢隻碟好耐 o架喇!之前睇中咗都唔捨得買,雖然唔係好貴,原價都只係 $29.9 啫,但係見又未用住,真係唔想無無謂謂又嘥錢買嚟擺喺屋企.我份人有一樣好,就係孤寒,所以好忍得手 o架,每次見到想買嘅嘢時,都會同自己講唔好咁快買住,等減價先買,如果到時無哂貨或斷貨都唔緊要,反正又唔係必須品.但居然十次有九次又真係俾我等到喎,呵呵!! 呢次 IKEA 都喺呢件貨品個架上貼上「勁減貨品」,只係 $19.9 咋,即係 67 折囉,咁我梗係買都買唔切啦!之前 Winnie 都陪我去 JUSCO 搵過呢類方形碟,一來好少有,二來勁貴囉,成四,五十蚊隻,我覺得無必要囉,又唔係無咗呢隻碟就食唔到嘢,而且仲無 IKEA 呢隻咁合心水 o添!
點解我會咁想買呢隻碟?睇吓下面幅相 ………
唔駛講都明啦!咁你話係咪好啱用喇!
至於呢隻碟就只係搭單買嘅啫,並唔係我之前一早睇中.因為真係好平,咁大隻都只係賣 $7.9,喺 JUSCO $10 店有九折都唔得啦!我一向都唔係好好綠色,不過呢隻碟嘅綠色真係綠得好靚 ( 不過真實顏色同相片有少少出入 ),係好 soft 嘅 wasabi 色.其實同一款式仲有另一隻顏色都係減價,但係就唔係咁討好,所以全場人都係揀買呢隻色喇.
其實仲有好多靚靚餐具都有減價,自己都好想買,不過一來買咁多的話,屋企無位放,二來啱啱由今個月開始,每個月會少咗 $3000 收入,都係唔好亂洗錢啦,要開源節流先得喇!
P.S. 遲啲去九龍灣呢間 IKEA 就無咁方便啦,因為會由德福呢度搬落去 Mega Box,要行多段路喇,Motonako.A 妳下次返嚟香港,要去 IKEA 買嘢就要行多啲路啦,無依家行落樓下咁方便 lu,不過唔緊要啦,反正妳返嚫嚟香港都會勁食,行多啲路會幫到妳唔駛帶返咁多磅返美國囉!


text:
呢輪同 blog 友 ティーカッププードルーランド 傾偈,成日都講緊 A1 Bakery 個裸麥合桃提子包,因為係佢嘅至愛,佢話暫時都未有一隻麵包及得上佢咁好食!鬼咩,佢淨係鍾意食軟包,查實真係好少有歐陸軟包 o架!所以我介紹佢食 Pumpernickel 個黑麥包佢都話 "超級難食" ,死未!!
因為近排成日都提起呢個裸麥合桃提子包,而我又真係好耐都無買呢個 "正" 包嚟食,真係講到我都心郁郁,咁啱今日經過海翠坊見到 A1 呢個包又啱啱做特價,照樣只係 $16,咁咪買番個嚟食吓先!
但係今日個主角唔係裸麥包,而係朱古力 doughnut.
雖然裸麥包都好好食,但係已經唔係第一次食喇,反而 doughnut 係第一次買嚟試呀!因為之前睇過報紙講,喺香港好食嘅 doughnut 唔多,A1嘅 doughnut 算係數一數二好食 ( 之前執咗果間 Kripsy Kream 啲 doughnut 雖然好出名,但係個個都話好鬼死甜,唔係咁啱香港人口味 ),咁我咪試吓囉!雖然係貴就貴咗啲,不過人一世,物一世,乜都試吓嘛,最多豪一次俾佢咁大把!
個冬甩真係唔同啲 o架,發得特別厚身,咬落好實在,唔會太腍.由於 doughnut 係油炸,加上佢嘅實在質感,真係有少少似油炸鬼 feel,唔怪得之 blog 友 T&P 介紹炸兩俾鬼佬認識時,佢形容為 "Chinese doughnut with rice roll " 啦!而薄薄嘅一層朱古力醬又蘸得好均勻,好靚,唔會好似「山崎麵包」啲朱古力 doughnut 咁,面頭層朱古力一咬就裂哂,跌到一地都係,果然一分錢一分貨.
裸麥合桃提子包就唔駛講啦,一定好食.加杯咖啡,呢兩個包就係
我今晚嘅 dinner 喇!


text:
Friday, April 24, 2009
Day 14 - 24 apr 2009
其實我好想將我同Midby的一點一滴記低, 但心情唔好, 又唔夠時間休息, 成日都好緊張, 驚唔知打打下blog 做做下野幾時佢會醒...搞到成日同時間比賽.今日帶Midby第二次去左健康院見姑娘, 講有關母乳既問題, 好好彩又比我遇到個超好既姑娘, 仲到我好釋重負.
話說我因為用母乳呢個問題而搞到自己好唔開心.由出院既第二日開始, 我就feel到胸好痛, 有好多粒粒野, 當日係陪月上班既日子, 佢知道我咁, 就同我去按 --- 好痛, 好痛, 好痛.
谷奶唔係太痛, 我知好多人會痛到喊.相比其他人, 我估我已經唔係好厲害.不過陪月話唔按佢, 通番d 乳線會好易有乳線炎, 我聽到好驚, o個日用盡方法去通左佢.
呢一日既下午, 我精神好差, 但要同Midby仔第一次去健康院.我唔想去, 但健康院話最好我都去, 因為問好多有關bb出世既問題.我當時仲係好weak, 又驚出街吹到風, 又驚乜野物野, 去到見姑娘, 又係一個好好既姑娘, 忍唔住喊左出來.佢問左d routine問題之後, 問我一句而家既心情係點樣, 我話好驚, 驚埋身比bb 食人奶, 因為好谷, 未ready 住, 同埋我冇信心, 驚餵唔到時, 佢勁喊我唔識handle.我希望大家比d 時間我去面對.
我生完bb之後都唔係好敢喊, 因為坐月喊對眼好唔好, 所以忍到我就唔想喊, 但見到姑娘, 佢問我呢d 問題時, 我真係忍唔到...同姑娘傾左好耐, 結果Midby爸入來睇下我, 比佢見到我喊, 我趕左佢出去, 我唔想比佢知, 姑娘都問我係唔係唔想比屋企人知, 我既心情係: 我已經係全世界最幸福既人, 我有好多好多人鍚, 陪月話我真係好好命: 生bb生得快, 又唔痛, 亞媽奶奶又鍚我, 又請到好好既工人, 咩野都係好既...就係咁, 點解我仲咁"乍", 咩都做唔來, 連埋身比BB食奶我都唔敢去面對.
我成日諗起Baillie, 同埋好多已經生左bb既朋友, 點解佢地冇咁多人幫手, 佢地都可以捱過? 面對自己身體上既變化: 行步路都唔可以急, 傷口又要就住就住, bb喊我唔識點comfort佢, 換片, 餵奶, 咩野都去學, 我真係好"乍".
平時既我, 都叫做d 咩都有planning.我竟然對住o係我肚內10個月既Midby 冇哂辦法.從前去library, bookshop 我見到有關pregnancy既書我都會睇, 反而見到育兒既書我就諗都唔諗好快飛走, 因為心底內我覺得我可以遲d, 等Midby出世之後先可以學.
可能我個人就係咁, 唔係自己控制範圍內既野, 會好冇信心.我開始後悔點解我唔早d 去學育兒既野.
Pregnancy既種種問題, 我都好有信心去面對, 因為我睇得多, 聽得多, 學得多;育兒呢?
出院頭o個幾日就係咁樣過: 食, 訓, 心情唔好, 有時間就去pump 奶.
去到day 10左右, 我精神都已經好番好多, 身體都已經番番去之前既水平, 我開始比Midby埋身食奶.Midby有一樣野似我, 就係佢食野好急, 好惡.feed佢慢d 都會喊.可能佢o係醫院時學左cup feeding, cup 對佢來講太易喇, 相比我用人奶去餵佢, 跟本滿足唔到佢.
我又未學過咩姿勢, 由day 9-11 我不斷去試, 總知比到佢食我就ok 喇, 我唔理我既posts 係唔係o岩, 總之佢食到就得, 但佢食食下就訓左, 又或者食唔到就喊.身邊不同既人都會叫我比多d bb埋身食啦, 咁樣先會刺激到個奶量, 又叫我要比bb吸下, 咁樣會令到我既子宮收縮, 惡露先會快d 走...
結果Midby 仔day 12 o個日12:00noon我打去健康院, 講比姑娘知我想學breastfeeding, 佢叫我2:00就去見佢...由於我心態上已經ready 去面對, 所以我好興奮咁帶左Midby同埋姐姐一齊去見姑娘.
呢個又靚又高既姑娘有小小惡, 但對我好好, 仲問我教邊一科.佢教我基本既posts, 點去breastfeed, 不過我同Midby唔係好識, 佢都教我地點用手去整d 奶出來, 同埋cup feeding.我話bb 用cup 架喇, 佢識架喇, 叫佢唔洗教.佢贊我話我好有動機去餵人奶, 好積極去學, 不過佢都講左句: 有時都要睇下bb同媽媽配唔配合.由於Midby仔食食下又訓, 唔訓既就發下脾氣, 喊下...姑娘話佢太sleepy, 唔o岩timing.所以我叫姑娘比隻杯我, 我整d 奶出來比佢食, 因為Midby為左陪我去見姑娘, 佢冇食夠奶架.姑娘見到我整d 奶出來, 問我做咩, 我話我比佢食law, 但姑娘話佢訓左喎...我話佢食架...姑娘問: 佢識用杯架? 我話係, 由醫院o個時已經用杯, 結果我當場餵左Midby食左10ml左右既奶, 姑娘都講: 長處呀! 用杯飲係佢長處呀!!!
隻藍色杯好好用, 比我而家用medela 隻杯大隻, 令到佢成個口都可以蓋哂, 我問佢可唔可以law 走, 佢話係政府野, 唔可以...唉!!
佢見到我既情況, 叫我唔洗減奶粉, 只係次次feed佢前都比佢埋身食下.但番到屋企呢一晚, 我聽佢講, 真係比Midby食多d, 但搞到左面既nipple 痛.
之後o個日我已經唔敢再比佢食, 只係pump d 奶出來, 由於個姑娘安排左我過多兩日, 即係今日去多次跟進, 我今日帶埋Midby同埋姐姐一早就去健康院.我以為自己好早到啦, 點知未夠9點已經好多人等緊, 好在我9:30am之前已經可以同Midby仔入去磅重, 佢今日重3.32kg, 比前日3.27kg重左小小咁多啦.之後出去等左一陣就可以入去見姑娘喇.今次既姑娘好好好好好, 又靚又真係心地好好, 佢就叫我先坐底, 同我傾下個情況, 我就簡單交代左呢兩日番左屋企之後pump 奶, 同埋比Midby埋身食既問題.佢同我去檢查對乳房, 由於我成9個鐘冇pump 到奶, 所以佢檢查我既乳房時已經令到佢有滴奶喇.佢話我有谷奶, 同埋有反射, 所以應該可以餵到BB.之後叫我同Midby"表演"比佢睇下...佢話我要學點抱bb, 對手應該可以用自如去控制佢既高低, 我同Midby 一齊努力左一陣, 我問姑娘係唔係我既nipple 唔夠"prominent", 令到bb 冇咁易吸, 佢話係, 仲問我係唔係好insist 埋身餵.
其實我幾出奇健康院姑娘竟然會咁問...佢地咁問, 我估我真係唔合適比bb埋身食.我答佢: 唔係, 只不過驚唔比佢埋身食, 只靠pump, 會唔夠奶, 同埋我想埋身比佢食時, 我有d 做人亞媽既感覺.講到呢度, 我又忍唔住...我身旁"自由行"既媽媽都望住我, 但我都唔理咁多, 我都盡量忍, 因為我唔可以坐月時喊...個姑娘拍下我左面膊頭, 我忍忍...佢話如果我最重要都係想比bb食得幾多得幾多人奶, 唔理咩方法, 咁不如pump出來餵佢食仲好.但我擔心唔夠奶, 佢話佢等間會同我講點樣可以做到, 佢亦話有成功例子, 就係有個會計師媽媽, 佢本身"好好奶", 但佢係全pump型奶媽, 姑娘問佢點解咁做, 佢話唔想埋身比bb食時令到佢老公少左同bb相處既時間, 而姑娘都覺得佢咁諗又o岩喎, 所以佢用呢個成功例子去鼓勵我
之後佢同我講, 會教我點樣可以谷到個奶量, 佢話跟佢咁做, 包3日即係可以谷到上去.佢叫我每次用2 mins 用暖水"full", 等個胸收到個message 知道要做奶, 令d 乳線relaxed, 之後就用手去massage 個胸, 之後就pump 5分鐘, 一面pump 完再pump 另外一面5 分鐘, 之後重覆.
佢話成個過程唔洗太耐, 唔想我太累, 所以30 分鐘就夠.
呢個姑娘真係好好...(我成日都遇到好人), 佢叫我再番去"覆診", 仲問我想唔想佢跟我個case, 我話想, 我會30 April 帶bb去做聽力測試, 不過佢30April 會放大假, 所以佢叫我29April就去搵佢, 仲唔洗我出去排隊, 一入就入去佢房tim!
因為佢既鼓勵, 令到我如釋重負, 唔再為左埋身比Midby食奶而感到有壓力, 所以心情即刻舒暢哂.
呢個姑娘仲話, 如果我pump奶既, 可以餵到兩歲tim!
由今日開始, 我會努力pump 奶, 可以做到幾多就幾多啦!
Saturday, April 18, 2009
40w0d Midby 出動喇~~ (分娩篇一)
送給我既女兒Midby, 等佢長大識字後睇番媽媽生佢時既一點一漓
先兆?
尋晚39w6d唔知係唔係食得太多涼野, 定係上天安排左Midby要準時來臨呢個世界, 我o係晚上去toilet時見到好小好小...好淡色既分泌, 個份量少到唔去留意根本唔會見到, 我當時心想: 係唔係呢? 又唔係好敢同人講, 怕令到人地空歡喜一場, 所以我只係密密去toilet check 下, 當然緊係冇再流更多啦..., 當然應該10點-12點呢段時間左右.
食呢d 野真係有效?
尋日下午食左綠豆沙, 第一次一個人成碗食哂, 之後整埋個白蓮鬚, 再食埋矮瓜 (我其實本身唔知矮瓜有催產作用, 係睇左外國d info 先知).我見到丁咁多既分泌, 唔敢太開心, 心想係唔係因為食得太涼, 個子宮頂唔順呢...成晚唔係好敢訓, 係度打機, 等到兩點幾鐘又去toilet check, 好似見到有d 分泌夾住好好好好少量既紅色野...係唔係呢?
結果兩點幾去訓, 到4點40分左右去左toilet, 去完都係冇咩特別, 番到房, 下體有幾滴野明顯令我feel到佢流出, 我檢查後見到有兩滴血, 深色既, 又唔係人地所講係鮮紅既, 其實當晚我都有宮縮, 不過實在太多太多次了, 都唔知係假定真, 我都冇去計佢幾密喇, 不過唔同既係呢一晚有好好好輕微既作M感覺, 唔係去留意, 都係唔會feel 到.一見到血, 仲唔係見紅? 叫醒左Midby爸, 當時係4:50am, 同佢講之後, 佢對我笑左一笑, 我估佢心諗: 係喇掛....等到喇終於!!
我仲好傻咁問佢, 係唔係整損左下面, 所以有血呢? 打左比媽咪, 佢緊係叫我入醫院啦, 但係我睇左esdlife 既姐妹既經驗, 見紅起碼等成日先真正作動...咁點好呢? Dr Wong事先又叫我見紅都要入院, 因為見紅唔係一定代表作動, 有其他可能, 好似胎盤有事等等...如果等兩個鐘頭之後先入醫院check, 已經太遲...
準備入醫院
所以我唔太敢o係屋企等太耐, 7點幾打比Dr Wong, 佢都叫我入院, 我9點左右就到醫院喇.
我除左係有見紅之外, 真係咩都冇, 問左媽咪同sonia, kerrie, 佢地都話冇咁快, 佢地都係見紅之後好多個鐘後先會有作動, 加上我都冇咩預感覺得Midby仔就快來臨, 所以去到醫院, 個樣都唔似生得咁就去登記.
首先去到3/F, 即係產科o個層填好多張forms, 又簽名, 又答幾題問題, 又打手指摸, 之後Midby爸o係個位度等, 我就入去做基本既檢查, 要全部衫除哂, 所有頸飾呀, 咩accessories 都要除低, 著上佢地既粉紅色衫, 上床, check BP, 當時都幾高下 (我既BP), 1st 就14x, nurse叫我放鬆再check, 2nd time 好似仲高, 唔知係唔係成17x tim! 之後護士亦都同我shave 左d 陰毛, 我見到佢有個表, 列出邊個男醫生同埋女醫生要patient shave 陰毛, 邊個都shave 部份, etc.我見唔到Dr Wong既名, 唔知係唔係因為個表只係列出佢註院既醫生呢? 呢個過程比我想像中好唔同, 我以為係100%將所有毛shave 走...點知佢只係shave 陰道兩側o個d, 我仲以為好痛, 點知又唔係喎.之後就big pan 喇, 個女護士同我檢查下體, 唉...同Dr Wong根本冇得比.個女護士話Midby個頭仲係好高 (呢個時候同我講呢d 野, 想打呀!!), 但就話我子宮頸軟喇, 不過未真正開, 1 finger, 佢打電話比Dr Wong時report 呢d 野, 之後帶我去候產室, 話我揀既3人房仲未有位住, 冇所謂啦, 候產緊係去候產室架啦!!
候產室十多個小時無痛楚的等候篇
去到5人既候產室見到有一兩位媽媽o係度等, 姑娘叫我上床做1個鐘聽bb心跳, check下我有冇宮縮, 佢地話有喎....1個鐘唔易過呀, 因為o係張床上面又唔可以訓, 因為bb一郁我就要press個button, 之後1個鐘喇, 姑娘話bb心跳冇問題, 我都有宮縮, 話1x 分鐘一次, 唔係密, 不過係架喇, 係作動既宮縮, 係regular 架喇.
老實講, 如果呢隻宮縮都算, 咁我已經1-2個weeks之前開始經歷左喇喎...做完o個一個鐘既心跳機之後, 我就即刻起身行行企企坐坐喇, 我知道訓係對子宮開好冇幫助, 所以Midby爸間唔中會同我o係3/F行, 不過呢...3/F 有 d幾大o者, 慢慢行都係行得10分鐘, 我見到Midby爸都好悶喇, 佢同我又睇magazines, 又打機, 又睇TV, 佢lunch上去canteen食左個唔好食$4x 既set, 之後出左去買lunch比我食.哈哈...我真係巴閉呀, 去等生仔時, 個老公仲去九龍城, 上埋去openrice 搵d 好食既野比我充饑.媽咪叫我食飯, 唔係既會唔夠力, 所以佢就買個菜遠肉片飯我食, 我仲記得我都唔係好敢食哂, 因為驚"報假案" (未生得, 比醫院退貨), 又唔知等多幾多日先生, 到時Midby會太肥太大隻, 所以我都食剩幾啖.
之後around 一點幾兩點時, Dr Wong 已經來左, 我仲話: wa, 你咁早呀? 佢話來睇下我點, 之後同我檢查, 當時應該有2 fingers, 不過佢冇同我講, 只係用手指show左個size 比我睇, 話開到咁大, 之後佢話估我係穿左水先真係作動.佢走左之後我都係行行企企, 間唔中有姑娘會過來check 下BP, 又會檢查開到幾多, 不過幾次佢地行過來時見到我個樣都冇咩改變, 都會問我: 係唔係唔痛呀? 唔痛唔同你檢查喎! (我個心都唔知幾唔想佢同我檢查...明知都未開架啦, 如果開既, 實會痛d 架嘛) 其中有一個護士同我講叫我最好聽日先生, 唔好今日生, 因為今日係受難節, 最好聽日, 再遲幾日又唔好, 係復活節, 但我心想: ha? 有得我揀架咩? 最好係快d 生啦~
成個下午就係咁過, 都有宮縮, 不過同之前一兩個week既一樣, 都係個肚硬, 好似regular, 又好似唔regular, 都唔知係唔係, 已經習慣哂了.Time 過佢, 好似around 10 分鐘有一次, 我間唔中又會打電話番去比媽咪同埋奶奶佢地, 佢地聽起把聲似好冷靜, 不過奶奶佢地好想出來, Midby爸叫佢地唔好喇, 唔知我幾時, 醫生話一係今晚, 一係聽日, 所以出左來都係得個等字.等既過程中, 我打左電話比honey, june, kerrie, kate, cindy, 媽媽同埋奶奶.奶奶佢地好緊張, 仲話出來睇我, 但Midby爸就話我咩動靜都冇, 出來都係等, 叫佢地唔好出.我間唔中又會打比媽咪吹下水, 哈哈...去到成10點時打比媽咪, 我都係同佢講我冇咩痛, 可能遲d 先生.
候產室所見所聞
等既過程中見到有三個令我印象深刻既媽媽.一個就35w內地媽媽, 勁噁, 最後醫生即日同佢開刀law BB出來, 因為見佢太辛苦.另一個就我床邊生2nd 胎既媽媽, 佢入來時開左兩度, 之後做心跳機時個姑娘話佢既進度好好, 所以推佢入去產房, 當然既我仲係坐o係度咩都冇動靜, 都唔知幾jealous 佢咁快可以生得呀, 事後原來佢o係同我係同房, 原來佢穿水之後入院就吊催生藥, 所以咁快就入產房.
成個晚上都係等等等, 最衰係冇得上網, 唔係既時間會過得好快.間唔中我又去check下d 紅, 都唔係好似m咁既, 間唔中有d, 間唔中就停左.Midby爸又出左去買dinner喇.今次去得耐d, 番來一袋二袋, 買左兩個唔同既麵比我食, 仲有一個菜, 佢自己就麥記.
我唔係食左好多乍, 唔係唔好食, 不過我都食剩左, 比埋佢拾手尾.
穿水陣痛
去到10點半, 姑娘叫我又上床做多次心跳機喇, Midby爸陪多我一陣就要走了...我同佢講有咩事會call佢, 我同佢都估可能係第二日先會生, 之後佢走喇...我就做心跳機啦, 我仲未識驚, 仲會好八掛去睇下個report, 睇下我有冇宮縮, 有個好好既四眼姑娘過來話我有密左既宮縮, 不過力度唔及我入院時咁強喎....佢仲話唔會成晚叫醒我喇, 叫我好好休息, 有咩就call佢.
點知一路做個心跳機時, 一路開始都覺得有d 收縮既感覺, 力度好似大左, 有一兩下都會有d 痛, 但係我記得d 人話痛得幾下唔係真野, 真正開得大度數時會痛好耐, 唔會只係廿幾三十秒咁快.當時又係唔識驚喎...到11:00點, feel 到Midby郁得勁左, 我仲諗會唔會整穿d 水呢? 諗左幾下就feel 到下面d 水湧出來.我聽唔到有pot 一聲, 係冇聲既, 只係好多好暖既水流出來.仲有...好大陣味, d 味令我即時諗起Midby爸買比我食既dinner.我仲即時諗: oh...原來我地食咩, d 胎水都會變成o個隻味架!
我call 護士來, 結果call左幾聲先得個d auntie 來, 佢知道我穿水只係問我有冇戴衛生巾, 唉...搞錯呀? 我開始驚, 因為知道BB o係穿左水之後會唔知幾多個hours 內出世, 唔係好易會有感染架.
之後個好人姑娘入左來, 就話我未夠痛入去產房, 佢話叫我做完個機之後 (即係11:30pm), 再等多半個鐘, 即係12:00 佢就會入來check 下我度數夠唔夠.我呢個等候時間即刻打比Midby爸, 但係mobile 呢個時間冇電, 打左一次冇聽, SMS 佢又唔知佢收唔收到...最後個mobile auto off埋.我真係老定, 入醫院時竟然帶NDS charger都唔帶Mobile charger.我問對面床既太太借左個mobile, 打番屋企同Midby爸講, 叫佢來喇.同時同佢講RR934 好似Work喎, 但我既mobile 冇電, 冇得聽, 佢話會帶MP3 機比我.
由11:30pm等到12:00開始覺得難捱, 因為驚Midby既安全, 佢冇再郁咁多, 一穿左水我既宮縮真係又密又多左, 但係而家諗番...真係唔係咁痛喎, 我擔心既係...唔知醫院會唔會report 比Dr Wong知我穿左水呢?
好喇, 12:00喇, 好人姑娘同我check, 我好驚呀....佢之前o個次check得好痛架, 當時都係得2度, 不過今次check 已經7度喇, 好開心呀! 咁快既? 由11:00pm 穿水到12:00 由2開到7度? 佢仲話bb個頭低左好多喇 (但係我又feel唔到bb個頭有咩唔同到, 又feel唔到佢點郁喎.不過o個時開始有痛架喇, 個肚好谷好硬, 有d 頂唔住, 我問佢幾時有笑氣聞, 佢話唔可以太早聞, 因為會好暈喎... (ha? 開左7度都唔可以用笑氣呀? o係候產室等幾耐先可以入產房架?)
入產房前準備 - 無痛分娩??
冇幾耐, 前後唔夠5分鐘, 佢就比我入產房lu, 仲叫我去左toilet, 有尿就去呵清先 .o個個好好人既姑娘好識得鼓勵我, 佢叫我去產房前我問佢: 係唔係呢個時候唔可以用epidural架喇? 我唔係要用, 只不過想問下而家係唔係唔可以用架喇? (因為我知道生得時係要停藥, 等我地有痛既感覺先可以去用力生.) 呢個四眼好人姑娘話: 緊係唔洗用啦, 慳番成萬蚊呀! 我尋日講talk先講過....好開心呀! 我唔洗用epidural喇! 我已經可以入產房, 我仲未用笑氣呀!
我仲可以行入toilet, 我仲可以去toilet, 不過就要爭取時間, o係唔收縮時去toilet.見到衛生巾已經濕透喇, 當時我估我宮縮得幾密, 因為去toilet既時間內都已經縮一次喇, 所以出到去時, 都唔係好行到, d auntie 見到我就話叫我坐輪椅, 但係佢又同我拾野, 一路拾佢一路話我d 野好散...喂呀, 我點知我幾時生, 我冇準備到嘛, 我又唔係好想等佢...最後我都唔係好記得喇, 好似係坐輪椅過去產房架, 個產房同候產室同一層, 勁近, 就等如A座同D座咁遠, 去到產房比我想像上冇咁驚, 佢張床唔係我之前見過o個d 手術床咁冷既, 我落左輪椅之後個auntie 就叫我自己上床, 上上下床個肚又硬喇, 痛就唔係真係好痛, 不過會有d 那住那住既感覺, 所以唔可以一氣呵成上床, 要等等, 但係見到d 護士又好似好急, 我都忍唔住話sorry, 等等, 個肚好硬呀...
入左產房後準備工作
之後上左張床, 佢地叫我點訓好 d...基本上當時因為個肚成日好快硬(陣痛), 所以好detaills既我都唔係好記得, 由於Midby爸比左佢隻手錶我用, 等我去check下自己既陣痛幾密, 但我又唔係好識得整甩佢, 兩個護士都整唔甩, 最後有個護士就話: 叫佢老公入黎啦!
另外一個o係我右面既護士就不斷去整我隻錶, 最後未等到Midby爸入到來, 佢已經成功整甩左喇.呢個時候, 左面既就幫我貼番個check bb心跳+我既宮縮既機, 張床係有熱氣架, 我事後問Midby爸feel唔feel到, 佢話冇, 但我覺得有一陣陣既暖氣o係張床度透入我身體內, 好暖好暖架, 佢叫我將兩腳分開 - 呢個動作真係好尷尬, 但o個一刻因為陣痛好密, 咩都唔係好理喇, 就分開對腳, 將件入醫院時已經著既紅色長衫整高, o係候產室o個個好好四眼護士就比左笑氣我, 叫我痛就吸, 我就以為痛o個下就吸, 之後用口呼, 所以law住吸左一陣又law開去呼.原來係吸同呼都係o係個mask內進行.我之前睇babykingdom見到d 人話笑氣好難聞, 冇野喎, 我又唔覺得有咩特別, 只係個mask有d 膠味.你問我笑氣有冇作用, 我答唔到, 因為我用既時間唔夠1分鐘, 就已經feel到 "便意".呢個時間已經唔可以再去用笑氣, 護士law走我既笑氣, 我仲問佢點解我唔可以用, 佢話要生喇, 如果唔係唔知痛就出唔到力, 我知我已經進入最後一個階段喇~
分娩時會有"便意"?
"便意" 呢兩個字聽落好肉酸, 但真係冇任何詞語比"便意"更貼切. 我就同我左面既護士講, 我好想"呵".我問佢可唔可以呵, 佢話緊係唔得啦, 呵爆你呀! 唔係呀? 我真係好想"呵", 我知道有"便意" 代表Midby快出世喇, 我問佢唔可以呵咁點? 佢叫我忍! 點忍呀? 佢又唔教我點忍?
好在佢即刻再check我開既度數, 其實每一次check都比之前一次easy, 因為已經開得大左, 唔覺得佢地既手o係內面整到我好痛, 佢check完之後就話: "hey, 拾仔啦!".
Midby出世篇(一) --- 用力生之前既準備時間
我知道我已經可以去生Midby喇.Dr Wong仲未到, 不過我問左面護士, 我可唔可以去"呵"呀, 佢話"呵啦, 呵啦".佢叫我將d 力去哂個肚度, 一痛就去呵, 過左一陣Midby爸就入來, 同想像一樣, 佢要戴個纖維帽, 著左纖維衫外面, 我仲有閒情逸緻去睇佢裡面係唔係著叮噹衫, 係呀...Midby爸番左屋企都係換第二件叮噹衫呀! 唔知點解, 我總係覺得亞女出世時, Midby爸會著叮噹衫.Midby爸話佢之前祈左禱, 仲話會之後同我講番佢講左d 咩野, 仲話係註定我o係法國呢間醫院生bb.不過當時已經宮縮好密喇, 而家recall番都唔係好recall到佢講過咩野.(Midby爸, 你記得既, 你幫下打番o係度啦!!)
Midby爸入到來企o係我左面, 佢同其他護士一齊同我打氣.雖然我覺得d 護士唔係好友善, 但係呢個時候佢地一齊同我加油同打氣, 幫到我好多.由於Dr Wong仲未到, 我好懷疑我可唔可以未o係佢來到之前用力, 我仲好傻咁諗, 如果我已經生左, 之後佢先來, 會唔會仲收我接生費呢? 我呢個人o係呢d 時候仲會諗埋呢d 無聊野, 冇幾耐Dr Wong就到了, 佢話亞女都識揀日子, 揀假期去出世.可能Midby爸o個時都緊張啦, 佢見到Dr Wong就叫佢一聲"黃生".哈哈, 我聽到架! 之後佢都知自己叫錯, 好似叫番聲Dr Wong.佢開始坐埋位時, 就問護士: 佢有冇打針呀 (epidural)? 護士示意冇啦, 佢就話: 好野喎! (好開心, Dr Wong讚我喎!) 因為我產檢時同佢講過, 我會用epidural, 不過頂得到就唔用.
我聽到佢之後同d 護士傾幾句, 類似係驚佢趕唔到來, 佢仲話一聽到我穿水已經起身ready喇, 因為佢知我好快就會生架喇.佢入來之後好冷靜地, 同我消毒下體, 佢用d 黃色既暖水夾埋好多棉花由我既陰毛開始倒去下面, 令到整個有陰毛既地方, 同埋陰部都消好毒.佢又放d 膠袋物體o係我兩隻腳度, 所以生bb既過程, 我對腳係不見天日既.之後就開始比我用力喇, 我前面係Dr Wong, 左右兩面有護士, 加埋左面仲有Midby爸, 好多人叫我點用力.最初我谷哂d 力o係面上, 護士話我錯哂, 叫我谷去肚度, 我仲以為自己好快就會生到tim, 因為最初幾下我真係幾大力架! 我估開始時已經12點幾喇, 我一子宮收縮就用力, 佢地話會知我幾時收縮, 只我只係o係痛時用力就可以.咁多個人同我講野, 我最聽得入耳既緊係我最信任既Dr Wong, 佢提我幾樣野: 1) 要用力時長d再長d, 2) 用完力之後抖氣唔好抖咁大口, 如果唔係, bb會入番去.o係每次用力時d 護士都話呢下做得好喇...呢下又點樣點樣, Midby爸又會話做得好呀...o岩喇..... 其實我當時好懷疑架! 係唔係真呀? 定係標準產房對白呀?
Midby出世篇(二) -- 真正用力生Midby
唔理咁多, 佢地既鼓勵說話係真係假我都唔理喇, 護士叫我再大力d, 叫左幾聲, 我發現原來我真係未出哂力架! 右面護士叫Midby爸用隻手托住我背部, 唔知係為左令我舒服d 定係令我易d 出力.有幾下右面既護士都托住我隻右腳, 等我可以出儘力, 我覺得佢咁做有用, 不過佢唔係下下都有幫我托住隻腳, 佢亦都叫我由本身扶住較前既扶手, 變成扶住較後 (近住醫生位) 既扶手.總之整個過程就係重覆又重覆, o係陣痛來時, 亦即係個肚硬時, 出儘全身既力.間唔中我仲 feel到床既熱氣谷上去我頸度, 好舒服, 但我既汗亦流好多, Midby爸又同我摸汗, 我合埋對眼又打開對眼, 成個過程都係咁.Midby爸問護士我既陣痛幾密一次, 護士冇正式答到, 只係話好密架喇.我都知啦....洗鬼你講! 我估真係唔估1分鐘就有1次陣痛.
我真正出哂力幾下Midby仔就出世.我仲記得真係出力時我刻意諗起Midby, 個心裡叫住Midby個名...真係幾次乍, 就生左Midby出來.
Midby出世篇(三) -- 剪會陰, 用工具協助生產?
o係產程接受尾聲, 即係Midby仔出世前唔知幾多分鐘, Dr Wong同我打左兩支止痛針, 佢話要剪小小會陰, 我知道呢個係必要做既, 只要佢打左針既, 我唔理咁多啦, 都唔洗擔心會好痛.我feel到佢有打針, 但係佢有冇剪到真係feel唔到.從前好多人都話剪都唔會覺得痛, 因為陣痛會好厲害, 會蓋過一切.但我既陣痛又唔係大眾所形容咁痛, 但點解我都feel唔到剪我既會陰呢? 當時有幾下我仲去feel下剪左未, 同時Dr Wong亦問我係唔係好累, 佢見到我好累, 佢話如果我冇力, 佢就搵野幫我, 佢意思即係指用vacumn suck BB出來, 佢之前都提過, 就係如果BB係poterior baby, 即係面向我肚, 就要用instrument 幫架喇, 我個Midby仔o係最後幾次check up 都係posterior position, 不過o係生既過程裡我都唔理佢有冇轉到身喇.當Dr Wong 問完我之後我仲問番佢, 有咩唔好處如果用左野幫...佢話bb個頭可能有部份短暫性會腫 (我唔係好記得個佢點形容, 因為我知道Midby爸會幫我聽), 但我都冇答Dr Wong 我洗唔洗用野去幫, 我只係每次有陣痛時就出盡力, 冇幾耐, 唔知邊一下, 真係唔知邊一下, 因為下下我都用力, Midby仔個頭就已經出左喇.由於之前所謂出盡力其實都唔夠既, 所以當Dr Wong同埋護士提我要用力再長d時, 我就諗住Midby, 心裡叫住佢個名, 之後聽到護士講左幾句野, 又叫: 望鐘望鐘, 之後有人報時, 我都唔知咩事, 原來Midby仔個頭已經出左來喇.哈哈, 好似d 電影橋段咁.之後我仲係發緊夢, 因為用力去生o個下同Midby仔個頭已經出左來既感覺係混雜一齊, 根本唔會feel到個頭已經出左, 反而因為佢地講, 我刻意去感受時, 我就feel到連佢既身體都出埋來呢一下.正如其他人所講, 個頭出左, 個身就好易出埋來.好奇怪, Midby成個人仔出哂來之後, 我冇哂陣痛了.Midby爸就好開心同我講: 你真係可以natural birth呀! 護士好快好快就將Midby仔放o係我肚上, 我見到Midby時o係我個身上, 真係唔識反應, 只係見到有舊白白地色既野o係我身上, 當時既Midby係冇喊架, 佢望住佢爸爸, 我見到佢望住佢爸爸, 我覺得好感動, 不過Midby爸唔係好識得反應, 佢都冇同Midby講咩野, 反而我就不斷叫住Midby個名: Midby...Midby...我係媽媽呀! 我係媽媽呀! 呢句說話係由Midby 係我肚內, 每晚我都會講幾次, 我希望佢來到呢個世界上好快就認得我把聲.
Midby出世篇(四) -- 剪臍帶, 抽臍帶血
想順產係我好堅持既一個決定, 我明白順唔順到產唔到我話事, 我感恩既係: 神比左最好既我.我唔係一個好乖, 好識去侍奉主既人, 但係我同Midby爸都好好彩, 有神既x顧.Midby爸亦好知道我既心願, 所以Midby仔一出世之後Midby爸就即刻同我講: 你可以natural birth呀!
我即刻都同左Dr Wong講多謝, 不過佢好忙呀, 佢要幫Midby抽臍帶血, law出埋個胎盤, 之後又要聯針呀, 所以我唔係好聽到佢有應我.我見到姑娘將Midby放o係我右面既床仔度, 應該係同佢做d 基本既清潔, 好似抽左d 鼻同口既分泌, 我都有見佢law起把較剪, 但我睇唔清楚佢係唔係同佢剪臍帶喇.事前Midby爸同我冇request 要剪臍帶, Midby爸亦講過佢唔想影video, 因為佢想親身投入咁去experience 呢d 咁珍貴既片段.Midby爸不斷o係我身邊同我講野, 佢話Midby仔幾大聲喊得, 又話Midby仔點樣點樣...當然我已經一d 都唔覺得痛, 肚亦唔覺得硬, 但係好累, 所以唔係好記得所有野.接住就係護士將Midby放o係我身邊, 同我影相, 我既眼鏡o係分娩時比佢地law開, 所以我叫Midby爸比番我, 等我先睇到Midby仔.我問Midby爸law眼鏡時, 佢仲話: 係喎!! 戴番眼鏡之後, 我就同Midby影左幾張相, 護士問Midby爸有冇相機, Midby爸話有, 不過o係出面, 不過最後佢都用手機影.
我地一家三口就影左張合照, 就如我之前見Baillie, Choi 仔同烜烜既相一樣.我仲識得擔心個樣唔靚, 第時張相點比人睇...你話我生仔都生得分心個人.當時既Midby係合埋雙眼, 比白色既被緊緊包住, 放左o係我左面, 而Midby爸就係o係Midby既左面, 即係我地兩個夾住Midby仔.我當時見到既Midby仔, 同我o係4D 見到佢既, 真係好似, 唔怪之得d 人話4D 同出世個樣好似啦...其實我覺得Midby好肉酸架, 係就係我生出來, 但係問心, 佢出世o個刻比我見到既樣, 真係幾肉酸.當時睇佢似老爺個樣, 哈哈...堂堂女仔來架嘛, 點解似爺爺架?
Midby出世篇(五) -- 聯針
o係護士同我地影相時, 我相信Dr Wong 同緊我抽緊臍帶血, 我下體完全feel 唔到有任何感覺.影完相後, Midby仔就由護士抱走, Midby爸亦o係呢個時候同我分開一段時間喇~~事後我先知道佢跟左Midby同護士出去再影多幾張相.走之前, Dr Wong同姑娘講: 抽唔到就抽bb 啦! 唔知係唔係指抽d 血去化驗或是抽臍帶血呢? 事後Midby爸見到Dr Wong, 佢去恭喜Midby爸, 同佢講唔係抽到好多臍帶血...Midby爸講番比我知時, 我幾失望架, 因為我對我既胎盤同埋臍帶好有信心, 我覺得我身體keep 得咁健康去生Midby, 佢既臍帶血應該都會好多架嘛 (不過我唔知兩者有冇直接關係).o係Midby, Midby爸同埋護士都出左去時, 剩番我同Dr Wong, 我記得佢叫護士開d 音樂, 但最後我都聽唔到有咩音樂囉.o個位o係候產室好好既四眼姑娘過左來睇我, 仲捉住我隻手 (肉麻d 講...真係好窩心架, 有個人o係呢個時間捉住自己) 話我好叻, 仲話之前幫我檢查時其實係幫左我一把, 類似係整個頭仔落d 定點樣點樣.
之後Dr Wong應該同我開始聯針喇.我feel唔到佢聯針, 只係見到佢拉左條好長既線時, 我先知佢聯緊.當時既我真係唔識驚, 仲好冷靜, 仲識得同Dr Wong傾計, 我仲問佢cancel 個trip 咁d 錢點好, 佢話佢唔係join package, 仲買左保險, 所以佢都claim到好多錢.我又問佢點解唔去台灣呀, 日本, 佢話已經去過好多次台灣喇....其實我知Dr Wong擔心我驚佢同我聯針, 所以都刻意同我chit-chat, 其實我唔驚架...已經生左Midby, 聯針一d 都唔痛, 只係有一兩下佢整到我pat pat 有d 位, 我細細聲叫左聲, 佢問我: 痛呀? 其實個感覺好輕微, 可能o個度d 麻醉藥冇cover 到啦.佢仲叫護士law d 笑氣比我問, 哈哈, 我話唔洗...其實男醫生真係有呢樣野好, 佢比女性細心好多.個個護士同我檢查時搞到我勁痛, 只有Dr Wong 先唔會搞到我痛.不過佢聯針聯到pat pat 度, 我懷疑個傷口都應該幾大, 好在當時唔痛乍!
Midby出世篇(六) -- 產房休息
Dr Wong 搞埋d 手尾之後, 佢就出左去, 我聽到d 姑娘同Dr Wong 講笑, 問佢好多次幾時請姑娘呀, 請時要請佢地, 講左好多聲, 好開心, 好多歡笑聲.我心裡就八八掛掛諗喇: 係唔係Dr Wong出好高人工呢? 還是Dr Wong 有料, d 姑娘想跟佢呢? 我呢個時候仲有精神去諗呢d 八掛野, 哈哈...
當所有人出哂去時, 得番我一個o係產房, 個心情開始識得興奮喇.我望住牆上既十字架, 好由衷講左幾次: 感謝主!!! 我又同我既子宮姐姐講句多謝, 令我咁快咁易生左Midby, 總之我就好開心講左好多次多謝!!!
一個人o係產房既時間好難過, 覺得特別漫長, 因為知道Midby爸一個人o係出面等, 好想快d 見佢, 個心情又興奮, 又訓唔到, 只係好想快d過一個鐘.我成日都望下出面, 睇下d aunties呀, 姑娘會唔會經過, 快d 比我出去, 過左應該有一個鐘喇, 有兩個姑娘來睇我, 佢地問我有冇按個肚 (根本冇人叫我咁做!!!), 我話冇, 之後右面個姑娘就同我按, 一按就按到我好痛好痛, 仲令我下體流左好多好多野出來, 好驚!!!! 佢地兩個四隻手一齊同我按個肚, 壓落去好痛, 痛到我捉住佢隻手.起初我同佢地講對唔住, 因為太痛, 我忍唔到, 右面個姑娘反而話: 我唔好意思先係.但係之後佢不斷同我按, 我都捉住佢, 又好大反應, 搞到佢好唔高興, 仲話我: 可唔可以唔好咁大反應?
講真, 呢短短十分鐘令到我之後幾日都好有陰影, 唔敢去按個肚 (姑娘叫我記住去按肚, 令子宮內既惡露排出).佢地按時我知道下體流左好多好多野, 左手面既姑娘問右手面既好唔好比我滴咩咩咩, 右面既就話都好, 之後就出左去打電話比Dr Wong, 話亞李xx 咩咩咩咩...好唔好用咩咩咩...之後就law左支野出來, 插入o係我右手度一早整好既針, 話因為我冇按到個肚, 仲有好多血o係入面, 我流既血比普通人多, 所以同我滴d 野, 令到個子宮收縮.
姑娘走左就有個auntie 入來同我番病房喇.等左咁耐, 終於可以見Midby爸了.走之前姑娘同auntie 佢地計我用左幾多pads, 佢地話10巾2針 (我估係用來計數), auntie 話冇喇, 用哂d 衛生巾啦, 用哂啦, 叫老公買喇, etc.呢個時候同我講呢d 野, 邊入到腦架!
我訓o係床度, 由auntie 推我去病房...佢地唔會由d 大街大巷過既, 會由d 自動門o個度出入, 入到去病房我既床度時, 已經係黑麻麻喇, 我左右兩面既產婦都已經訓左覺喇.我一路滴o個支野, 一路間唔中feel到下體流好多野出來, 其實都幾驚....咁大個女都冇見過咁多血.
好快見到Midby爸喇.事後佢講比我知, 原來一直o係出面等我, 見到我比人推入來, 先跟住入去病房.to be continued
Thursday, April 9, 2009
39w6d 柳暗花明又一村
今朝10:00am 收到個phone call, 好開心呀!!由於我promise 唔可以同人講, 所以我都係唔打出來喇.
收到個好news 之後醒左, 好好心情想食好多野, 不過都係驚Midby吸得太多, 所以都控制一下.
signs 又係冇咩, 只係5點鍾去toilet番到房, 唔係好訓到, 可能緊張啦, 亦有可能係因為Midby大隻既關係, 我打側時feel到佢裡面郁, 令到我內面痛, 唉...我都擔心自己BP高, 尋晚同今朝Midby爸同我check時都話高左小小, 唔知係Midby既關係, 定係因為我跌左一跌, 所以個心情受到影響呢?
我知媽咪實出來陪我, 我呢個大小姐真係巴閉, 爸爸, 姐姑, 媽咪3個人出來陪我, 唉, 我好唔好意思呀, 佢地3:00pm出來, 之後stay 到5:10pm 就去MK market 行, 我之前就走去左訓左一陣, 而家都唔理喇, 冇野做去訓, 我明知係對子宮開係冇好處, 但我根本睇唔到, 估唔到我子宮幾時會function, 會去作動, 叫我o係度等, 冇野做, 心情差仲衰.
不過醒左之後好難去訓番, 因為打側身時Midby成個人仔既重量令到我唔舒服, 呢種感覺之前冇架, 係呢幾日先有, 我估佢真係太大隻喇.
我早上心情好完之後到下午又開始煩...唉, 都唔知係唔係最後要induced labour 佢先出來, 係既, 幾時呢? 係既...咪好對佢唔住, 又話等佢自動出來, 最後又要induction, 好多好多野去諗.點樣先係最natural呢?
我既BP呢? 我身體仲係唔係可以應付呢? 如果真係用induction, 幾時最好呢? 用時會好痛架喎, 咪一定用epidural? 我仲同自己講, 頂到真係唔想用, 一來錢, 二來真係唔想有咩risk, 但用induced labour, 我覺得一定會痛, 所以我覺得用epidural既chance 會好大, 唉, 又要多洗唔知幾多錢....錢, 又係令到我會覺得煩既一樣野.
Midby: 媽媽一直只係希望你身體健健康康, 我冇求過你呀, 係唔係, 但係媽媽真係今次好認真同你講, 如果你唔自動出來, Dr Wong會用方法整到你出來, 到時唔係你同媽媽既意願, 咪仲衰? 你話比媽媽知啦, 點解你仲唔出來呀? 媽媽係唔係有d 野冇做到, 令到你出唔到來呀? 定係仲有咩原因呀? 你已經係一個集萬千寵愛在一身既bb, 你出左來之後個個都會好錫你, 去照顧你架, 媽媽肚子唔名位比你長大, 你遲早都要出來, 你多一日o係媽媽肚子內, 對媽媽既身體都有一定既影響...總之媽媽唔想催你出來, 你乖啦!!
39w5d 跌倒!
我真的PK, 唔係假PK.不過我冇事, 感謝主既係...Midby仔都應該冇事.
一直我都好proud of 自己行得走得, 今日去左clubhouse 睇magazines, 奶奶出左來比d 包我食, 去左clubhouse 搵我, 同佢傾左一陣之後, 我地就走, 唔知點解...唉, 真係好似比人捉住隻腳咁, 我卜左幾下, 成個人卜左o係地, 當然個肚都有落地, 我即時諗...唔係呀...唔係要咁既情況下入醫院呀?
我好似記得腳落地先, 之後左手都係, 我自己起番身時都覺得個下巴同埋個心口痛, 我feel 唔到個肚痛, 因為個肚咁大, 痛可能係Midby仔痛, 唔係我痛.
我奶奶好驚....我唔洗佢扶, 我都起到身, 講真唔係痛, 不過好驚, 點解會跌倒呢? 點解呢?
唉...唔係迷信, 不過跌之前奶奶先話我仲咁輕型, 我話仲行得走得, etc, 點知, 我就過左一陣PK左.
我個左面肚有hit the ground, 唉, 對唔住Midby, 我當時唔係好識得驚, 番到上屋企打比Midby爸, 可能我交代得唔好, 佢get 唔到我原來係個肚有落地, 佢仲笑笑口同我傾左一陣.
我反而驚奶奶乍, 佢表面好似冇咩野, 佢一陣就走左了.
番到屋企老爺打電話比我, 問我隻手有冇事, 佢真係好好...個個好正常緊係擔心個肚多過大人, 佢就係驚我誤會, 佢只係問我隻手點, etc.
之後奶奶話佢走左之後先識得驚, 佢當時見到我係腳落地先, 不過諗唔明點解我會整到下巴...我都唔明, 所以我都開始識得驚.
打去搵Dr Wong law o個兩位醫生既details, 順便問埋佢我跌倒既事, 佢話一般咁樣既impact 應該冇問題, 如果係撞車咁大既impact 就麻煩好多了.
佢叫我擔心既可以去法國聽聽bb心跳, 之後send個report比佢睇下, 同埋佢都叫我observe 下bb既movement.
因為Midby o係事後都仲識得打hiccups, 又好似好normal一直都夜晚, 所以我就冇去左醫院了.
件事亦過左一段落.
Dr Wong所介紹比我o個兩位醫生都好專業 (從Dr Wong 口中所形容), 我之後仲上網搵呢兩位醫生既profile 睇, 唔錯唔錯, 都叫放下心頭大石了.
Dr Wong 仲話希望係由佢接生, 如果可以...等到佢番來之後先作動就好, 哈哈! 咁黑心架!!
Tuesday, April 7, 2009
39w4d 註定同Dr Wong 無緣
今日已經4月7日, 4月9日Dr Wong 就飛喇, 除非Midby今晚半夜/ 聽朝出動, 否則必定由另外一位, 同我素未謀面既醫生接生.
我以為我好易接受到, 點知尋晚發左好多夢, o係度計數仲有幾多日Dr Wong 會飛...到醒o個刻我都仲係好記得自己o係度倒數...所以我知心底裡其實我好想由Dr Wong幫我既.
既然都99%已成事實, 除非Midby今晚半夜/ 聽朝出動啦, 我只好去接受由一個同我素未謀面既醫生幫我接生...佢只係靠Dr Wong比佢既report, 而接手"搞掂"我同Midby仔.
Midby爸話我成日從-ve o個面去諗, 我都唔算呀, 我成日都好感恩, 覺得主安排比我既一切都係好好既.好似我已經好多signs 話比我知我應該會快labour 喇, 但係等等等over 1 week 都係咁樣...我會同自己講, 我身體對我好好, 佢會一步一步去令我適應, 好似成個pregnancy咁, 我都曾經有過腰痛同埋腳腫, 但係我既身體對我真係好好, 可以短短幾日就冇事, 因為我既身體已經調節左, 適應了.
話雖如此, 等既過程唔易架, 因為太多uncertainties 喇.
可能過左4月9日, 知道Dr Wong飛左喇, 我既心情會好番d喇, 因為知道已經連0.001%由佢同我接生既機會都冇埋, 不過到時又驚既係過期問題, 唉!!
Midby: 媽媽已經同左你講架喇, Dr Wong 得番聽日得閒乍, 如果你鍾意Dr Wong既, 想由佢同媽媽接生既, 你就好出動喇.如果你對佢冇信心既, 又或者身為未ready要出來呢個世界既, 咁就算啦, 媽媽會等你, 不過你記住, 你點都要同我配合, 唔可以令到媽媽開刀生你架!!
39w3d 提早一日產檢
今日媽咪又出來"陪"我喇.佢出來一來law d 湯比我飲, 二來教姐姐整幾味, 三來就係比d 刺繡姐姐做, 等佢唔洗成日搵野去做.
我又做左衰女, 對媽咪發脾氣.唉...我今朝早已經黑左小小面, 我同姐姐講我心情唔好, 叫佢休息下, 唔洗搵野去做, 叫佢坐下, 佢話佢都知我唔開心, 佢都想我bb快d 出世...但我個人就係咁, 開心時可以不停講好多野;一唔開心時真係唔願見人or 同人打交道.佢好好...仲問我洗唔洗massage, 唉!
媽咪出左來之後教佢整幾味, 媽咪又講野勁快, 有好多字佢識用英文既, 但佢又唔用, 用哂中文, 姐姐緊係話ok, ok, ok, 但大家都知...佢夠膽話唔ok咩? 我好鬼嬲, 叫左媽咪10萬9千7次慢d, 用d 英文字, 佢仲係講得咁快, 結果我忍唔住, 發左脾氣了.
發脾氣之前係因為我打去Dr Wong度make appointment, 準備聽日去睇佢, 不過多口問埋姑娘佢幾時放假, 原來佢9 April - 12 April 就飛.唉...知道之後我心情即刻沉重哂 (我之前仲以為我可以睇得好開心, 冇咩所謂tim).
可能因為咁, 借d 意就發左亞媽脾氣了.
亦都係因為知道佢好快out town, 我決定提早一日去見佢, 傾下佢out town時既"對策".
媽咪陪埋我去見下Dr Wong, 我係最後一個appointment 7:15pm, 不過姑娘姐姐話太多人了, 叫我都係8:00pm 先去.媽咪叫我早d 出去行下, 緊係好啦...結果去左sogo啦, needs啦, 行行下Midby爸就加入, 我feel 到自己o係sogo/ needs 時既mood 係好好好好好好既.....唔知係因為見到d 野食? 定係已經出左街? 定係咩原因, 總知好過o係屋企好多倍啦.
去到Dr Wong度, 姐姐好快就同我check BP.Wa, 真係蝦我law! 13x/ 8x, 比起我o係屋企今日check 兩次都係高囉.之後姐姐再check 多次, 仲高 -- 14x/ 8x.
入到去問左Dr Wong 佢out town時點, 佢有兩個back up 既醫生會幫我, 另外我叫佢一定同o個個醫生講清楚我一定要natural birth, 佢話佢揀得做natural birth既多數都ok既, 佢都話我既子宮頸已經好ready, 第一胎就有咁, 已經好好....(希望啦!!!)
Anyway, report 完比佢知我有好多contractions + mucus discharge, 之後問埋佢咁多contractions 會唔會對bb有影響.佢話胎水夠, BB size ok 既, 就唔洗擔心.
照 ultrasound 時仍然照到Midby既面仔.佢隻衰野, 又係做左posterior baby呀! 唉! 點解咁多個月佢都anterior baby, 到最後先咁樣呢?
Dr Wong check 埋個胎盤, 話仲好靚, 冇鈣化,血流量仲好好, 即係唔洗因為呢d functions 上既問題, 而去做induction.
不過佢冇check d measurments 了, 我問佢點解, 佢話上個week 都check 過, 唔洗check 得咁密...(ha?)
不過咁都好既, 我最驚佢太大, 如果今次比我見到佢又"突飛猛進", 我又會擔心多幾錢重.
最後佢remind 我, 都係同一樣野, 就係BP 一高, 就即刻contact 佢, 就要入醫院去induce labour.
Midby仔幾比面婆婆呀, 佢今日比個正面婆婆睇呀! Dr Wong又print左3張相比我地, 哈哈! 不過我寧願佢show 唔到個樣比我地做, 做番個anterior baby 好過啦!
Midby: 你今日都聽到Dr Wong 會April 9-12 out town 架喇, 你想唔想由Dr Wong 同媽媽接生呀? 媽媽遇到Dr Wong - 一個令我同埋爸爸都咁信任既醫生一d 都唔易, 由舊年8月到今個月已經9個月喇, 你唔鍾意佢咩? 如果係唔係o係April 9之前出世, 你就會由另外一位, 一個連媽媽都未見過既醫生去接生架喇! 不過我feel 到你今晚有d 唔同左喎, 你o係媽媽d 毛毛o個度了下了下喎! 係唔係想個頭仔再低d 呀? 好呀好呀! 我等你呀!
Monday, April 6, 2009
新生兒黃疸
生理性黃疸:
早發型(breast feeding jaundice)
通常出生後24小時內出現黃疸,總膽紅素每日增加超過5mg/dl,足月兒超過13mg/dl,早產兒超過15mg/dl,直接膽紅素超過1.5-2mg/dl,足月兒黃疸超過一週,早產兒黃疸超過兩週,均可視為病理性黃疸.
ABO血型不合20%的母親語胎兒血型不合,其中5%具有臨床上的溶血疾病,通常發生於第一胎及O型母親而A或B型胎兒,此因少數O型母親的抗B抗體屬lgG,可通過胎盤進入胎兒體內破壞紅血球,但情況並不嚴重.
游離的未接合膽紅素會通過腦血管屏障(BBB)造成腦損傷,出生5-7天發生厭食,嗜睡,尖銳哭聲,無力,嘔吐,不安,甚而張力過強,角弓反張,痙巒,肺出血等,若存活下來會有神經,精神心智發育受損的現象.據統計,膽紅素超過25-30mg/dl者,有1/3造成核黃疸.
來自http://www.baby-life.com.tw/baby-mother.com.tw/baby-life/good/little-baby/good-10-2.htm
39w2d 到我未?
狂哭了的一天
今日工人姐姐放假, 唔知係唔係呢個關係, 定係因為有Midby爸o係屋企, 我起身之後心情好左, 整左個simple lunch 比佢同我食, 之後佢就玩佢既飛機, 我就上我既網, 拾下野...上上下網見到雅典娜, 問佢上胎幾時生, 知道佢個b女係過期1個星期, 仲係7lbs 幾, 結果要聯2x 針.聽左之後好驚好驚...番左入房, 諗唔開, 喊左出來.
喊既時候我同自己講, 唔比有下一次喊.我喊之前Midby仔o係度郁緊, 但當我喊得緊要時, 佢好靜...好靜, 好似feel 到我唔開心, 好似佢都知道有事發生, 唔敢亂郁.Midby爸入左房見到我咁...唉, 同我"訓話"一番.
好多野都係我自己諗唔開, 諗唔通.我好多野即時都聽唔入耳, 不過我會去消化架, 我覺得佢講得好o岩, 成個生bb既過程, 分娩只係好短一個stage, 我唔應該只係focus o係呢個stage 度.呢個stage = gambling game, 未試過唔知係唔係一定輸.Baillie 今日打比我, 同我講左句令到我有番力量既說話, 就係開唔開刀唔係關個bb size 大唔大事, 佢個表姐頭胎8.x lbs都可以順產, 但2nd 胎得4.x lbs 反而就開刀, 因為子宮頸唔開.
聽到咁, 我當然舒服一d, 唯有希望我到時作動既時間, 子宮頸會生生性性同我開哂佢, 等Midby仔由我既產道出世.
同尋日一樣, 我有好多好多分泌.d 分泌除左好似水狀之外, 仲有d 好似鼻涕咁既物體.我懷孕係因為成晚打平左訓覺, 令到佢難流出來, 所以一起身之後就流哂出來.d 分泌多到要用護墊先頂得住, 曾經都有懷疑係唔係穿水, 但又唔似, 因為好"傑"既, 不過就比尋日更加多, 只不過仲係冇紅色囉.
喊完之後我去左訓覺, 訓到6:00點就起身, 因為我知道工人就番喇...等到7:30pm Midby爸陪我行去深水步食晚飯, 行行行行到成11點我地番到屋企.樓梯我唔係行得多, 不過行路都唔少了, 希望有幫助啦.
今晚仲食左個紅綠兩溝豆沙@松記tim! 唔知對產程有冇幫助喇! 儘下人事試下啦!
我心情而家好了...情緒既野都係一時半刻o者, 我會多d 諗下Midby仔出左世之後既開心情景, 我好想以一個開心既心情去等待分娩, 做個開心既媽媽.我絕對唔想Midby仔因為我而家既心情咁唔好, 而令到佢唔肯出來呢個世界上呀!
Saturday, April 4, 2009
39w1d 係唔係Mucus plug?
39w0d 又係毫無徵兆
每到左星期五, 真係又驚又喜.以前到左星期五, 就知道Midby仔大一周, 個胎大左, 個人都定d;不過而家好似同時間比賽, 臨近預產期, 心情當然唔係好受.
媽咪緊張我, 一早打來話比湯我, 同埋較工人姐姐包餃子.
如果唔係因為佢出來, 我一定去搵Midby爸食lunch, 等我打發下d時間.
我10點起身食左個面包之後就去clubhouse度坐.其實我係避左個工人, 總知見到佢o係度我心情就唔好 (我姓賴...自己唔好mood 就去嬲人), 我law埋部notebook, 去左樓下坐, o係度慢慢睇magazine, 但個心總係唔夠relaxed.回想番對上一次去clubhouse已經係summer時我放大假, 有左Midby仔幾個星期, 當時summer 好熱, 我去clubhouse 涼下冷氣, 都唔知幾relaxed.o係度睇magazines時一路試下可唔可以上網, 但係唔知個network咩事, 算數.
之後媽咪1:30pm 就到左我屋企, 佢唔記得帶白蓮鬚同埋餃子皮, 好, 等我又有機會出街行喇.同媽咪去左大角咀街市, 買左舊豬肉,餃子皮,番茄著仔,去埋百佳買半個西瓜,幾舊豬肉,兩隻芝麻雞,生抽&老抽 etc.一去就去左個幾鐘.番到屋企,媽咪教姐姐包餃子, 之後整豉油雞 (o岩喇, 整埋呢d time-consuming既食物就好喇, 等佢唔洗成日搵野去做, o係我面前行來前去), 同埋枸杞湯.
等左咁耐終於等到Midby爸番來了.食左dinner之後, 當然我唔會放過叫Midby爸陪我既機會.我飲左白蓮鬚之後就大約10點鐘行左出去旺角, 行呀行呀, 行到Ireland's potato, 食左Midby爸想食好耐既french fries.我唔敢食太多starch, 怕Midby仔又吸哂, 結果都係Midby爸食大份, 我就淺賞囉.
呢一晚行得唔係好多, 都係行左兩個鐘左右, 但條腰硬哂, 搞到我幾咁開心, 以為又係有個signs 代表快喇快喇快生喇.我結果都同Midby爸講要坐車番屋企, 同埋唔行樓梯喇.
38w6d 出左街接Midby爸放工
仲係等緊Midby出世的一天
今日我刻意訓到好遲先起身.起身食左個即沖既麥皮就算, 上一陣網, 聽兩個電話, 分別係爸爸同媽媽打來, 都係問同一個問題...唉! 我最衰就係生成有壞脾氣, 亞媽打左兩次來, 我叫佢唔好再打電話來...我都唔係好記得佢話擔心d咩喇, 好似話聽我講Midby仔塊面對唔o岩, 佢擔心唔知咩野...
lunch之後同左工人去agent度law番佢既ID, contract, passport, etc 去埋護協買左5-6包yogurt, 之後行左一陣就同工人姐姐坐701番屋企, 而我就甩難了.我得到Midby爸既同意, 可以去接佢放工.
去接佢放工真係有幾大好處: 1) Midby爸又開心, 有我去接佢; 2) 我可以行多d, 行下樓梯, 對子宮頸開有幫助; 3) 唔洗o係屋企冇野做, 亂諗野, 時間好快過; 4) o係坐月之前行番夠皮, 止下渴都好.
我出左街之後唔洗成日對住工人, 個mood 真係好好多, 又唔洗成日諗Midby仔幾時出世.
我同Midby爸講, 心底裡好想食佢公司o個間面鋪多一次先生bb, 同埋都想食埋罐salmon, 比Midby夠哂DHA先.都唔知係唔係Midby咁有性, 想媽媽做哂呢d野先出來呢?
今晚番到屋企已經飽飽, 點知姐姐仲比左成大碗既腐竹糖水我飲.我驚甜, 甜會太長胎...(我真係好自私).
夜晚開始又有宮縮, 11點幾時開始有d 宮縮比較強, 有小小咁多痛既唔舒服感覺, 唉...呢d false alarm 已經見怪不怪, 番房同Midby仔傾下計好過.結果我同Midby爸都同左Midby傾左一陣, 令佢明白我地諗咩.
時間一日一日過, Dr Wong 復活節要放假, 佢冇同我講係唔係有另一位醫生接手, 不過佢當然好想我快d 生啦, 佢初時比左個時間我, 就係呢個星期日, 待番3日乍...好驚, 我唔知點, 同時間比賽緊咁.
其實相差預產期仲有成1個星期, 點解我咁緊張呢? 神呀! 可唔可以讓我成熟點, 有足夠的能量和勇氣去面對困難和挑戰?
Thursday, April 2, 2009
38w5d 作動vs假宮縮?
面對呢d 情況, 根本就係個個大肚婆都會遇到既, 點解我咁低EQ呢? 我可唔可以學識+ve去面對, 開心d, 等Midby仔覺得佢來呢個世界係o岩既!
Midby: 媽媽好無用呀, 去完Dr Wong度開心一陣, 而家又擔心.你估Dr Wong 所講既野係唔係真架呢? 媽媽係唔係真係anytime會作動架喇? 係既, 你比d signals 媽媽呀!


text:
2015-12-28
劉BB 夾親手指仔!
BB 真係愈大就愈曳 好多手
上星期 劉BB 就在姨姨屋企 趁姨姨人有三急時衝去玩洗衣機
點知就俾洗手機門夾親隻手仔
最初都以為無咩事 但到左第二朝隻手更腫了
就決定帶BB 去睇醫生喇!
醫生就話BB 隻手指有瘀血要放出黎
再轉介去威院照X-RAY
等候期間劉BB 仲要唔耐煩 大吵大鬧
返到屋企就扭計 又要沖涼又要食飯仔
我呢... 因為公司有個重要會議行唔開
辛苦老公忙左一日去照顧呢個BB喇!
人人都話, 劉BB 今次隻手咁痛 以後就會驚左洗衣機
但事實並唔係咁囉... 佢照舊成日想行去部洗衣機度玩
廚房係有門欄的 但有時我地行出行入佢就會趁機衝入去
又或者玩櫃桶... 玩電線 總之唔危險的就唔玩...
真係睇少眼都唔得 如果得我一個在家
有時連廁所都唔敢去啊...
到左今日 劉BB 隻手指無咁腫了 但都未完全消腫呀...
希望佢快D 好返啦...
9 則留言:
哇,睇到都痛,劉bb 要乖乖地!唔係又整親架啦!回覆刪除
哇,睇到都痛,劉bb 要乖乖地!唔係又整親架啦!回覆刪除回覆
我老公話, 喺劉BB字典內沒有"乖"字...><刪除
小朋友唔識驚~我表姐個3歲半月~玩門夾親手指~手指尾成塊指甲甩左~回覆刪除
出院後繼續玩門..回覆
所以我覺得佢會再接再厲啊!><刪除
睇見都肉赤﹗不過佢哋真係唔識驚㗎﹗最好都係睇實D同加D安全設施保護吓佢哋回覆刪除回覆
因為係姨姨屋企, 對方唔想加圍欄我都無辦法,而家另外搵人湊BB又唔易WOR... 唉!刪除
「ee 唔想加圍欄真係無辦法,另外搵人湊BB又唔易」<--對啊,唯有希望劉bb唔好再玩洗衣機啦~~回覆刪除
不過我都覺得有d小朋友即使整親過,下次都會再玩的.
佢地可能會玩得更小心,更機警,呢d小朋友係聰明型,劉bb 應該係呢種,下次再玩都唔會夾到~ 你可以放心啊,heehee...回覆
希望係咁啦, 佢而家簡直係勇者無懼, 繼續挑戰刪除


text:
小檬已經過咗三歲,乘搭交通工具已經需要比錢,
通常出街都係爸爸車,所以都好似未急住買八達通.
星期日,爸爸車咗我地去TM嘅商業大廈之後,
就車婆婆同妹妹先去朱太婆婆(媽媽兒時嘅舊鄰居)
媽媽見方便,完成事情之後就自己湊小檬搭輕鐵.
媽媽搭輕鐵嘅經驗都係兩次定三次.
呢日帶住小檬,好似大鄉里咁.
媽媽就有八達通入閘嘟.
小檬未有八達通,就要去買飛.
我企喺售票機面前睇好耐都睇唔到我搭果程係幾錢?!
唔係我唔識睇,而係部機嘅喺日光吓令我睇唔到,
已經左左右右都搵唔到個啱嘅角度 (可能我唔夠高=__=)
終於好辛苦咁先估到喺兩蚊,試吓真係啱!
"終於買到飛機喇媽咪 "
第一次坐輕鐵
成功到達!!
去到朱太婆婆到幫吓手看舖
喺隔離飲茶期間,小檬又跟咗朱公公去行吓買玩具.
返嚟時,朱公公話佢叫VeeVee,佢就帶咗小檬去.
小檬真係好獨立,個個到跟,唔怕醜,
就算喺其他人面前都會表達自己嘅需要.
(媽媽病又發作,自己個仔做咩都叻過人咁..haha)
尋晚終於買咗張小童八達通比佢,
用咗N年前喺日本買嘅米奇套.
帶佢落街比佢試吓...
比佢自己揀,買咗包像皮糖
興奮mode
跟住再去超級市場又爭住要比錢!
大個仔媽咪行街你都記得爭住比錢呀!


text:
Last Day 早餐特別 enjoy
竟然俾小明發現佢最愛既楊桃, 食到非常肉緊
又周圍行
天空好靚
123 跳! Good Take!
笑死我喇 :D
小慈決定最後衝刺去游水, 小明有傷唔落得水, 好慘, 唯有陪佢去探心愛既山羊
仲有飛索玩
行下 shop, 呢位小朋友咩都想買返香港, 快 D 趕佢走
好在唔係個個小朋友落水, 又去 games center 一齊切磋下國粹
趕住 check out, 午餐叫 room service
味道唔錯架
密質質
今日冇塞車, 45 分鐘去到機場了
自助 check in 及寄行李服務, 非常方便
等上機
沙巴我最深印象就係水果雪條, 次次都打包返香港今次當然唔例外, 不過而家要入到禁區先可以訂, 一盒 12 支馬幣 $32, 以前有個盒裝住可以寄倉, 感覺上可以頂住 7 小時唔溶, 今時今日俾個咁既密封膠袋我地, 仲要包報紙聲稱可以保存 10 小時之久, 真係有點懷疑......
真係太好味, 即場買 D 食住先
準備上機喇~ 等極都仲未入得, 原來佢條上機橋駁唔埋 delay 左半個鐘頭
小朋友又揀一齊坐
好美的天空
機上睇日落, 別有一番風味
好唔捨得分手, 今趟旅程令佢地更加 friend 過打 band
熱切期待下一次旅程!


text:
2014-5-17﹠18 27WK1-2D
本來想喺生之前走轉飛機旅行,近近地去個沙巴玩返5日,游吓水HEA吓幾爽呀!不過老公要留返D大假陪我放產假,所以最後都係決定WEEKEND過澳門HEA兩日算啦!我地拍拖第一次出門係去澳門,佢個SURPRISE求婚都係喺澳門,所以澳門對我地嚟講別具意義,雖然地方細冇咩玩,不過四圍行吓食吓嘢影吓相,喺泳池游吓水都好RELAX呀!
今次我揀咗住THE WESTIN,貪佢夠晒渡假FEEL,有海景(雖然個海唔係好靚),游池又大又靚,鬼佬多,大6人少,啱晒我呢D唔嘈得唔迫得嘅大肚婆呀!重點係夠平!(WEEKEND船飛連酒店都唔使$1000 PER HEAD,抵到吖!^0^)之前落咗兩個星期雨,好彩呢兩日都見返少少太陽,唔使在雨中漫步!!
我地搭十一點半船,到步都成點鐘喇,去咗牛記食LUNCH!喺外港碼頭搭SHUTTLE去十六浦,落車行過對面馬路向左邊直行,幾個街口就到十月初五街,都唔難揾!我地叫咗鎮店之寶“蟹皇撈麵”同“花雕雞撈麵”,兩個都超正啊!值得推介!!
之後出返新馬路福隆街食翅,我去咗澳門咁多次都未食過添發,咁啱今次冇咩人排隊就試試佢啦!果然係正喎!我叫咗花膠翅,奶白色湯底,好似飲咗個花膠湯咁!正!!
食飽飽就返酒店CHECK IN啦!比預計行程遲咗個幾鐘添!而家成個澳門都係SHUTTLE BUS,想揾架的士搭吓都幾難!SHUTTLE又要等,好鬼麻煩!!個幾鐘先返到酒店,好彩仲未天黑!個露台大到呢!!^^
襯仲有少少太陽,即刻換衫去泳池HEA啦!可能晏咗少少所以唔係好多人,如果人多我怕尷尬呀,話晒咁大個女第一次大肚著BIKINI嘛!太陽伯伯準備收工,我地爭取時間喪影相自娛!嘻嘻!!(怕醜,POST一張相算啦!)
影完相出去沙灘行陣食飯,點知間萄國餐廳FULL BOOKING!我仲諗住咁呢度隔涉唔會好多人所以冇BOOK位添!最後唯有去返酒店食BUFFT啦!哈哈!本來諗住要戒口所以專登唔BOOK BUFFET食,點知最後又係要食!天意!!
THE WESTIN嘅BUFFET非常唔錯!$388加一,正常價位啦!除咗生蠔,龍蝦,琵琶等海鮮之外,比較特色嘅有焗龍蝦(呢個超正!)同即焗蘇皮龍蝦湯,喺OUTDOOR仲有專人燒烤,有扇貝,大蝦,羊架等等,全部都好新鮮好好味,下次再嚟可以ENCORE呀!!
第二朝一早食完早餐又再去游水,唔好徙咗個靚泳池嘛!!PKG唔包早餐所以呢餐要自費,不過好豐富呢!!
食飽游完水返房又影相,係咪有D影樓FEEL呢!!^^
跟住就CHECK OUT出去四圍行吓,睇吓D新酒店,不過有少少雨,所以我地去咗賭場玩咗陣,好唔好彩輸晒!!>,<
近黃昏時我地去咗瘋堂斜巷影相,呢度算係一個唔太知名嘅景點,但D建築物好靚好有特式,我最中意!呢度仲有好多藝術展覽睇添!
晚餐專登BOOK咗呢度間萄國餐廳叫Albergue 1601,又係好靚,D嘢食仲好得添!可以打佢地嘅HK HOTLINE BOOK枱,好方便!可惜嗰日太早食飯未肚餓,所以叫得兩樣嘢食咋!個咖喱牛尾好香好淋,個海鮮湯飯直頭好味到唔識形容!下次嚟澳門一定要再食!!仲想試埋佢個沙甸魚,羊架,白酒煮蜆!!食飽飽就返香港喇,後會有期~


text:
14-3-10 星期日
去完荃灣,再去沙田
沙田車公要還神,四面佛都要還神
還完之後,個心都安樂晒喇
雖然,係遲咗成個月
不過,都係正月前還晒
今年十一月開始要去各廟宇還神喇
行咗一陣city super,買咗支紅酒
就去搵嘢食喇
落到地下嗰層
比我見到大大張龍蝦PIZZA
我地兩個龍蝦痴,一定要食啦
SHAKEY'S PIZZA
間嘢服務係有一定問題
望入去,見到好多吉枱
無人帶位安排我地入座
有侍應出黎,我地同佢講2位
佢叫我等一等,等陣有同事出黎安排入座
等咗成分鐘,又有另一個侍應過黎唔知攞咩啦
我後面個亞嬋已經唔耐煩喇
大大聲同個侍應講 : 兩位吖
呢個侍應又叫等等
如是這,等呀等
頭先第一位侍應返黎(即係話有同事出黎安排入座嗰個人呀)
佢帶位喎
凱撒沙律 $48
深海龍皇12吋長薄批 $208
一上到枱,前後左右都望住我地個龍蝦PIZZA
係因為下午茶關係,定還是咩原因呢?
不過,我又真係唔見有人食喎
個個都食梗下午茶套餐呢
有野菌,青椒,紅椒&龍蝦肉
其實,都唔係咁好食囉
係,好多龍蝦肉,不過無味呢
呢個角度影隻龍蝦,個龍蝦好惡呀
凍奶茶
紫色派對 $32
巨峰提子汁&巨峰提子果凍
兩杯凍飲,係我地食完個PIZZA至到
當中吹咗幾多次單,我真係計唔到喇
仲有,所有枱都係無上飲品
包括汽水都無得上
到可以上飲品,熱變凍,凍變熱
想點???要問佢地至知喇
我唔知係咪店方嘅待客態度如此
不過,如果我比得出咁嘅價錢
換返黎咁樣對客人的話
SORRY,我唔會再黎食喇
埋單$350


text:
大哥講話你要聽?
呢排朝朝搭巴士返工,都響"wow so" (我聽好多藝人都係咁讀架播) 度睇到有條淫蟲抱住一件都幾可愛既西B響樹唱一首乜鬼「寶貝歌」,晨早流流睇到+聽到呢條友扮哂慈父唱歌仔,真係搞到我早餐都食唔落,認真多得你唔少.
呢條淫蟲最歡喜就係扮大佬,而大伙兒亦好俾面佢叫佢一聲「大哥」,而佢又好似好受落架喎.佢呢,平時只要有位俾佢展露佢自以為擁有既無限愛心同江湖地位,你就必定能夠響鏡頭中心方圓一隻手指位既距離搵到佢正望住鏡頭笑哂口咁樣樹起V字手勢.如果發生乜野大鑊野就仲犀利,佢又一定會第一時間走出來正氣凜然地發表偉大演說後再負責牽頭統領全港國際紅星至七線霉友在內既演藝圈同仁一齊發功出番一分力,而且佢又係乜鬼香港旅遊大使,負責宣傳香港既旅遊業,真係不得不說一句:「哇,你好叻丫!」
之但係,我仲好清楚記得當我仲係青春期既時候,呢條淫蟲剛岩去荷里活發展時有幸被邀請搭住以前打NBA個位身高七呎既天鉤渣巴一齊上台做奧斯卡頒獎嘉賓,當時好多人都話「哇!大哥好叻丫又可以為香港增光之餘更可以證明香港既藝人唔係垃圾啦中國人終於吐氣揚眉唔再係東亞病夫我們成功了」,點知唔睇都仲可以自我感覺良好,一睇就見到呢條淫蟲竟然響台上死跳爛跳都拎唔到渣巴先生舉起既信封,自此我就頓悟了,知道原來佢只係一條負責插科打諢既淫蟲.
當然好戲在後頭,前幾年搞大左吳小姐個肚仲有埋自己骨肉之後竟然唔肯認頭仲拉埋我等男人落水話自己犯左一d所有男人都會犯既錯,我聽到後真係想一拳"窩"佢雞心 (不過我都係諗下姐因為我唔想咁早死住),咁岩呢件事之後無幾耐電視就成日播佢響度耍太極教d司機道路安全既政府宣傳片,當中有一句vo係:「無論大與小,禮讓最緊要」,我就話應該改成「無論大與小,一個都不要」至岩 (我係咪好有幽默感呢哈哈哈哈).
講開佢既威水史梗係仲有佢前兩日個單醉酒爆粗鬧舞台搞串寶島歌手李某演唱會事件,記者問佢羅反應,佢又竟然話自己唔係聖人只係普通人.喂,你d豪情壯語去哂邊先,扮死狗唔係你性格喎.
至於呢條淫蟲係咪一位慈父,不如你聽下以下呢個故事先作定奪:據悉有一位父親有一日突然心血來潮想去個仔讀個間小學接佢放學,佢去到至發現原來個仔已經一早升左中學,你話係咪好叻呢?
老友,你揹得起「大哥」呢個花朵,就唔該你拎出做大佬應有既風範,唔好下下衰左就搵藉口,錯就要認打就要企定,你做大既唔係咁都唔識丫嘛?仲有丫,你咁有愛心咁鬼鐘意湊細路,不如你去湊下你個小龍女丫笨.


text:
噚日喺何文田教完學生之後,出番旺角時途經毛豆個 "後備糧倉",見到全店所有貨品做緊九折,所以就入去兜個圈,睇吓有咩啱,最後買咗幾樣嘢.
土耳其杏甫就不嬲都有買開,試過喺其他地方買過,質量無咁好,
有啲會好乾兼有渣,所以都係嚟番呢度買好啲.
西班牙出產嘅鹽水黑橄欖,買定嚟放喺屋企,隨時可以
用嚟整意粉,foccacia,焗飯 ………
黑松露醬其實折咗都過百,不過已經算係平,見過其他地方賣好貴,
不過可能一分錢一分貨,貴果啲可能黑松露含量比較高.
就豪一次咁多啦,哈哈!
其實仲想買埋 salami 同 balsamic vinegar o架,不過見條 salami 個樣好似唔係咁討好,兼且係丹麥製,硬係覺得買意大利貨好似正宗啲.至於 balsamic vinegar,有樽百幾蚊,仲係好細樽咋,當然唔捨得買啦!之但係見到有樽只係賣 $26 嘅,又覺得好平唔敢買,雖然寫明係意大利 Modena 出產,但係見到 ingredient 有用到焦糖色素,都係唔買住喇!
今日經過元朗站間分店都唔見有做到九折優惠,可能淨係旺角鋪有做,有興趣嘅朋友就快啲去喇,店員話做到今個月 18 號咋!毛豆,妳快啲入倉攞貨啦!!


text:
好耐無同太太(Vicky)兩個人去旅行,對上一次已經係去希臘Honey Moon,計一計已經係都有五年嘞.婚後去親旅行都係同家人一齊去,無得二人世界.而呢兩年又因為轉工而損失咗好多假期,無假就想去遠啲都唔得.左揀右揀,最後揀咗北京四天團.由四月二號出發玩到五號,第一天嘅集合時間係0630地點當然係機場啦.
嘩咁大個仔第一次要咁早去機場,當晚凌晨四點半要起身梳洗,五點零出門口搭最早嘅機場巴士.真係攰得要緊.好在喺巴士到上到飛機都瞓到死豬咁.
四月二日
大約早上十一點零鐘到達北京,步入北京機場第一嘅感覺係好大,由落機到入境櫃位真係行都行到腳軟.地方大之外重好乾淨同先進.港澳人士持回鄉証入境只要行一個類似e通道嘅閘口就可以,聽見有同機朋友抱怒比香港e通道慢.其實係因為北京呢個入境系統除咗讀取你喺回鄉証內嘅資料以核對你嘅指紋外,重會用鏡頭識別你嘅容貎.但如果好似Anthony咁發褔得緊要得滯,同証件相中容貎相差太遠,就會花好多時間.
步出機場同一眾團友集合後,一行廿多人正式開始北京嘅第一天行程.第一個景點係食午飯,哈哈! 而第一天嘅團餐係北京十分出名嘅烤鴨.當日食嘅烤鴨算得上十分肥味,味道方面團友話比香港差,而其他菜色就不過不失.Anthony就食多幾件先算,哈哈.
食完午飯後就坐車去頤和園.頤和園是清代帝后的花園和行宮,地方大到一日行唔嗮,所以今次行程主要只係沿住頤和園長廊由頭行到尾,當然中途有好多大大小小嘅建築物可以影下相,亦有唔少商鋪售賣小食飲料同紀念品等.
之後傍晚就到咗北京嘅d東門大街步行街,據講呢條街係因為奧運而建造,入面有好多名牌商店同食肆,入夜後嘅燈色好靚,見到有部類似單層電車停泊咗喺站內,相信已經收咗工無得搭,實在有點可惜.由於北京四月天氣由廿度到幾度,行咗一陣發覺越行越凍,唯有入去Starbuck飲杯熱咖啡暖下身等食晚餐.晚係地道宮廷式北京菜,有幾地道有幾宮廷? 總之就有魚有肉有湯有飯啦.
剛食完晚飯從側門行出餐廳,發覺原來外出有條售賣小食嘅小街,十分熱鬧.食品種類繁多,由燒粟米到燒蝎子都有,如果唔係剛剛食完晚飯,Vicky同Anthony一定由街頭掃到街尾,試均不同小食.
第一日行程好快就結束嘞,因為第一晚會住喺效區嘅温泉酒店,所以車程要成個半.雖然酒店有温泉,可惜嘅係到達酒店時已經係十點幾,加上Vicky有少少感冒,所以都係留喺房內休息.酒店房間好大好新淨,不過因住地下一層加上喺效區,窗外無乜景色可言.
四月三日
第二天又係0630 morning call 0700食自助早餐.雖然只係一般西式早餐,不過Anthony就覺得好美味.享用完早餐得0800出發,開始第二天嘅行程.出發時先睇到原來我哋入住嘅酒店係一間好靚度假酒店,出面嘅風景好靚,可惜嘅係要出發第二天嘅行程,唔可以留底影下相.
由於第二天係星期日,加上係清明時節,北京導遊話由巿區出效區掃墓嘅人好多,而北京車輛數目驚人,所以如果當日由巿區去效區就一定有排塞,好在我哋係由效區入巿區.話時話,記憶中北京有好多好多單車,但今次只係見到汽車,見唔到單車喎.
第一站係玉石巿場,都係由商店代表介紹一下啲玉石首飾,Anthony就同Vicky影下相等時間到.
到附近食午飯後,之後到咗另一藥廠參觀購物得就到咗士多啤梨園摘士多啤梨,未到之前Anthony以為導遊會帶我哋到一大個好靚嘅草園去摘士多啤梨.但原來所謂嘅士多啤梨園只係一個有幾間唔知係殘舊不堪定係未興建好嘅小型温室.好多團友入到去都話熱到想暈,而Vicky起初都只係企喺門口唔入去,好彩經遊說下Vicky都入咗去畀Anthony影幾幅相,後來Vicky話原來嘅士多啤梨係好甜. 摘完士多啤梨就上長城做好漢,落車地點係稱謂”天下第一雄關”嘅嘉裕關,眼看長城嘅宏偉,二千幾年前嘅人力物力可以建築到咁巨大咁長嘅城牆,真係令Anthony汗顏.不過長城梯級都十分斗斜,以Anthony同Vicky嘅腳骨力都只係行咗幾個地方,影下相就算.
行下影下話咁快就個多兩個鐘,又到集合去下一個景點,天安門廣場.去到天安門廣場時已經係傍晚時份,撞啱好多遊人圍觀等睇降旗儀式,所以唔能夠好好咁影到天台門廣場嘅全景,唯有影下人民紀念碑同毛澤東紀念館外嘅錭像.但影咗一陣已經畀解放軍哥哥體貎地請我哋離開,原因係夠鐘關門,夜晚天安門廣場係唔開放畀遊人參觀.
第二天嘅晚飯係食火煱,有牛有羊有豬有雞有菜有餃子,十分多選擇,味道都唔錯架.
之後導遊帶我哋到北京潮人集中地“三里屯”夜遊一番,三里屯有條酒吧街,而傍邊係潮鋪臨立嘅商店區,當晚見到好多潮人靚衫,將Anthony腦中老士北京嘅印象一掃而空.
最後又係返酒店嘅時間嘞,第二晚牫哋住近北京巿中心,酒店比第一晚嘅細同舊,但明顯高級過第一晚間温泉酒店.因為第三天又係0630 morning call加上第三天行程係行故宮,都係早啲休息抖足精神好啲.
四月四日
第三天亦西式自助早餐,比第二天嘅選擇差唔多,但味道較啱Anthony口味.食完早餐就開始第三天嘅行程,第一個地點係國家級嘅中醫研究院“寶藥堂”.呀! 係 “同仁堂”先啱,同仁堂係一間有二百幾歷史嘅藥行,多年嚟幫歷代皇帝至現時嘅國家元首保健,可謂地位超凡.當日除咗有院長級嘅教授講解中藥嘅原理同威水史外,亦請嚟多位國家級嘅保藥黨,Sorry係國家級嘅中醫教授幫各團友打打脈,講下各位嘅身體毛病.最後各位當然係乖乖畀錢買保品啦,錢事少,身體健康無價嘛.買完保品就去午飯.
去完同仁堂先行故宮一定無咁辛苦,事關人(荷包)輕咗,行故宮自然輕鬆好多(笑).但到故宮前先去景山公園,睇睇崇禎皇帝上吊嘅地方,當然今日已經變成北京居民一家大細休憩消閒嘅好地方.而行上山頂後可以一覽故宮全貎,真係十分壯觀.
之後上車去到故宮,故宮又名紫禁城,面積有成720,000平方米,而房間樓目達九千九百九十九間,當一日行到一百間房,都要行足三個月先可以行得嗮,真係誇張得很.
導遊帶我哋到午門入故宮,成日睇電視劇話“推出午門斬首”就係呢度門.導遊話當然無人喺午門門口被斬首啦,斬首地點係午門對出好遠嘅地方,“推出午門斬首”只係指由午門推出去咁點啫.
故宮咁大,當然唔唔會由我哋自己行啦,導遊就安排我哋睇一啲收藏品,好似鐘表館咁,慈禧太后嘅十六片鑽石等,有啲要畀錢先可以入場.但對Anthony同Vicky嚟講,情願畀多啲時間我哋出去影下建築物同石獅子好過.
行完故宮後,導遊安排一眾團友在三輪車遊胡同.袒白講,當日胡同內好多屋都正在重建或者已經凋空破爛,加上沙塵滾滾,根本無乜好遊,反而難為一眾三輪車車伕要載住我哋十幾廿分鐘.
遊完胡同又要趕去下一個景點鳥巢同水立方,記得08年奧運Vicky同Anthony喺屋企透過電視睇開幕式,見到鳥巢嘅奇怪建築同會著燈嘅水立方時都覺得好新奇,當時已經好希望可以親眼一睹呢兩個偉大嘅建築物.
當到達鳥巢同水立方時已近黃昏,而因為要趕水立方關門前入到參觀,所以導遊只畀二十分鐘時間我哋到鳥巢外影相,唔好以為二十分鐘好多,因為由水立方到鳥巢都有一段路程,來回都要十多分鐘,所以真係趕到死死下.
由鳥巢返回水立方一段路中,Anthony驚見兩位美國好出名嘅卡通人物同遊人影相,大家可以從相中自行判段一下兩位卡通人物嘅真偽.係官方奧運場地外出現呢兩位卡通人物,內地政府對知識產權嘅保護會可見一班.
之後導遊安排我哋入去水立方參觀,但去到閘口又入唔到,成班人企喺水立方門口等,後來導遊不停咁同團友講,水立方每一日嘅門票有限,佢幫我地買嘅都係黃牛飛,重覆講好幾次.Vicky同Anthony都有疑問,點解唔一早買定門票,係唔係一定要即時買呢?
水立方入面其實無乜嘢睇,除奧運比賽場地外,只係有個設有人造浪嘅公眾室內泳室同一啲售賣紀念品嘅攤位.
離開水立方時已經係日落,又到晚餐時間,喺北京嘅最後的晚餐係餃子宴,成十種不同餡料嘅餃子,真係食都膩膩地,好在餐前導遊叮囑各位唔好食得太飽,因為晚飯後會帶團友到王府井大街去掃街食小食.
王府井大街同出面條小食街都有好多古怪嘅食物出售,海馬,蝎子到蜈蚣都有,Vicky同Anthony都唔敢試,只係買咗串沙糖生果同燒雞翼一試,不過味道大濃唔係太啱口味.
四月五日
第三天行程就咁結束,而第四天行程亦只係到另一國家級嘅保建地方做足底按摩,之後安排團友到秀水街自行購物同食午飯,原來所謂嘅秀水街係一座設有food court同專門賣冒牌衣物嘅商場.Vicky同Anthony就對購物無乜興趣,一早揾定間餐廳食飯.
喺北京嘅最後一餐點咗五香牛肉麵,三色冷麵,蟹黃飽同豆沙春巻,每一款都十分美味,可惜,又係掛住食唔記得影相.
食完午飯就要去機場返香港,四天行程十分緊密,但都有好多地方去唔到,如天壇,十三凌同四合園等等都未能參觀.
今次北京嘅最大體驗係原來中國有某些地方人民嘅文化質素已經同世界接軌,喺北京所見嘅街道大部份比香港乾淨,亦唔見有巿民踎喺商店門口.Anthony認為一個真正富強嘅國家係除咗人民有財富外,佢地嘅文化水平可唔可以同世界接軌都緊要.而國家嘅係先輸出產品,再輸出自己嘅文化,呢點就係國之路.相信呢個係好多中國人嘅目標.
-全文完-


text:
2012年10月13日
寂靜的校舍, 詭異的晚餐... 再闖迪士尼黑色世界...
星期四再次去到樂園玩黑色世界,入到去第一個感覺係... 嘩!咁少人嘅!因為國慶假期剛剛完咗,所以特別少咗某種遊客,感覺係清靜咗好多,亦都玩得舒服好多!日間基本上完全唔洗排隊,標題提及到「寂靜的校舍」,其實係講緊連 詭墳學院 都唔洗排隊!不過呢一刻係因為巡遊進行緊所以先冇人,巡遊完咗之後,啲人又即刻衝返黎排隊玩,哈哈!雖然日頭冇咩人,但入夜後 詭墳學院 一度要排90分鐘,亦再一次証明今年黑色世界都幾受歡迎.
上次明明知道 動畫藝術廊 有得畫 Jack 同埋 Zero,但偏偏唔記得咗去,今次我就走咗去畫 Zero!原來 Zero 都唔係咁易畫!原本個身我畫得太細,搞到好怪,之後我強行加大返少少,先好少少.
畫完畫一出黎,就見到 布魯托 響到同賓客影緊相,等我又響旁邊偷影下先!佢戴咗萬聖節帽同埋領帶,好得意!佢走嘅時候見到我影緊佢,突然走過黎同我握手,真搞鬼!
好,鏡頭一轉,已經黎到夜晚啦!我又去咗影下 米奇 同佢班老友記響 幻想世界 跳舞!但係我都係有啲唔開心... 因為我去咗咁多晚,都未見過 Duffy 出黎同人影相!我想同佢影相啊!
再一次見到 Jack 同埋 Sally 響城堡後面同人影相.咦,佢地響到敲緊門喎,唔知後面有啲咩呢?XD
出返 美國小鎮大街,呢到繼續成為殭屍黨同埋狼人族嘅對戰舞台!殭屍黨要繼續加油啊!
黎到晚上七點半,又夠鐘睇 夜光鬼魅巡遊!我特別響 Jack 黎到城堡嘅一刻影咗以下呢張相.
我真係好鍾意 夜光鬼魅巡遊,因為響晚上睇巡遊同日間嘅感覺真係好唔同!真係吸引好多!( 因為我想嘗試唔好成日用閃燈影相,所以呢一日啲相有部份係失咗手,比較朦,唔好意思 >_< )
明日世界怪誕夜 嘅派對繼續有表演睇,有遊戲玩;我又俾人叫咗上去玩,今次係要扮鬼臉!而我亦都終於第一次睇到 創戰記 表演 ElecTRONica!但係比我預期中冇咁好睇...
之前響 奇妙處處通 專頁見到 大街餐廳 推出咗 夜光鬼魅套餐,會員有折扣優惠,所以有啲心郁郁... 因為知道佢地啲菜色會有特別嘅設計,好似好得意咁!呢一晚唔知點解特別興奮,就決定去食!呢一次應該係我咁耐以黎第二次黎 大街餐廳 食飯,更加係第一次自己黎,主要係因為價錢較貴...其實今次有優惠都唔係平好多,但既然今次俾佢引誘到,一次半次就算啦!當係一次奇妙體驗囉!
啲食物嘅造型真係好有趣!有蜘蛛,南瓜,蝙蝠等等;啲醬汁仲整得有啲似血漿... A_A
不過我覺得最過癮嘅都係呢杯特飲,佢地放咗盞燈入去閃下閃下,飲飲下仲會有隻眼望住你...
用一餐完美嘅晚餐黎為呢個晚上黎做一個終結真係最適合不過!( 仲好驚奇添! ) 又響 迪士尼黑色世界 過咗好開心嘅一日,係時候返屋企啦!下次先再黎挑戰黑色世界啦!
於 10:57
標籤: 迪士尼黑色世界2012, 迪士尼趣事
訂閱: 張貼留言 (Atom)


text:
2011年3月28日下午2:38公開累積瀏覽 473
買咗的豬手, 好耐都未整, 今日的起心肝整咗佢. 其實要嚟炆就又快又易, 但我覺得南乳炆豬手好似好肥膩, 都係整醉豬手, 爽的無咁肥膩.
今日整定都好嘅, 未知明天嘅schedule, 型爸話可能去朋友到傾謁, 到時可以帶埋去做送酒小食, 如果唔去, 整定當餸都一樣ok.
今次一次過整4隻豬手, 份量都幾多. 不過整哂唔使阻著個雪櫃.
豬手先汆水.
再放落pressue cooker 煲15-20分鐘熄火, 等佢略為cool down 再開蓋. 睇吓炆完幾多肥油出咗嚟. 的水全部唔要, 再用過濾水沖洗降溫. 平時會再用冰再急降溫, 不過今日時間充裕, 唔使咁做.
跟著就可以調個汁. 好多blogger 話可以買支香槽露就得, 但試過周圍搵, 都搵唔到邊道有香槽露賣, 都係用返自己一貫方法整好啦.
個花雕汁, 我就用咗四比一做比例, 即是四湯匙花雕加一湯匙魚露, 跟著加小小糖, 花椒, 八角2-3個, 紅棗, 杞子落去, 唔需要落鹽. 即時調味, 調出自己嘅心水味道. 今次大槪用咗28湯匙花雕酒(差不多半支花雕酒), 7 湯匙魚露. (喜歡重酒味的, 可將比例加減, 唔鐘意重酒味就減少的酒嘅份量). 放的豬腳落去放浸幾個鐘(時間因人喜好而異). 然後放入雪櫃就ok啦.
整好入落盒幾靚仔, 不過今次豬手太多, 的醉汁唔夠呀.
咁我咪先浸一盒囉, 剩返的豬手用另一個細盒裝著. 第二朝, 第一盒浸好, 將的汁倒落第二盒繼續浸. 嘻嘻! 係咪好慳家呢! 唔趕時間就有呢個好處. 睇吓的豬手浸咗同未浸係完全唔同色架. 如果再留意, 的醉汁再翻用, 一的油响面都無, 所以的豬手真係唔肥膩架.
有時的野真係好難講, 整嘅時候都無諗著要嚟做Potluck 嘅餸, 結果我地又嚟即興potluck, 完全唔使諗整咩, 仲可以一次過清哂碟餸. 正呀!


text:
Saturday, 7 June 2008
"Purity and Danger" 與 "師生戀"
Mary Douglas, Purity and Danger: An Analysis of the Concepts of Pollution and Taboo.
由於近日師生戀/性o既新聞, 令我想起幾年前睇過o既呢本書. Mary Douglas 係一個非常重要o既人類學學者, 同我專注o既聖經研究無關, 本來唔係我會睇o既書, 但係其中有講到猶太人律法, 所以我都有粗略睇過下. 雖然係 1966 年o既書, 但係入面講到人類對不潔同禁忌概念o既型成我覺得都 make sense.
正如個書名交代, o係呢本書入面佢係講 pollution 同 taboo o既概念如何型成. 不論任何民族, 任何時候, 都有"不潔"o既概念. 但係點解人類會指定一 d 物件, 或人, 或事係"不潔"/"禁忌"呢? 例如, 舊約聖經入面話豬係不潔, 但係點解係豬而唔係牛或其他動物呢? 一個好多人講o既答案係"不潔"同"衛生"有關; 例如, 人類覺得狗屎係不潔, 因為食屎會令人生病. 呢個解釋o既問題在於"衛生"係一個相當現代o既概念. 以前 d 人根本唔知乜係細菌或病毒之類, 但係一樣有不潔o既概念.
Mary Douglas o既見解係, 人類會認定一 d 人/事/物為不潔, 唔係因為o個 d o野有菌唔乾淨, 而係因為o個 d o野不能被分類, 出現o係佢地唔應該出現o既地方. 例如, 一隻新o既波鞋, 放o係一堆鞋中間佢就非常乾淨, 但係放o係雪櫃入面同 d 食物放埋一齊, 就會令見到o既人覺得"污糟". 一張紙巾平平放o係度就係乾淨, 但係"拿"埋一舊, 人睇到就會覺得污糟, 幻想其實入面包住鼻涕之類. 口水鼻涕屎尿屁都一樣, 放o係人體內就冇人會覺得污糟, 但係呢 d 本應o係體內o既o野一但越過身體o既界線, 就會令人產生厭惡感. 你睇 fear factor, o個 d 人食蟲食蚯蚓會食到嘔, 唔係因為佢地覺得 d 蟲/蚯蚓好多病菌, 驚會事後生病, 而係因為佢地認為蟲並唔係紅肉/白肉/海產/蔬果, 係佢地餐單中常見分類中以外o既生物, 所以會覺得厭惡. 未結婚就大肚o既女仔會令人覺得不潔, 唔係因為佢有病, 而係因為佢唔係人地老婆, 但係會變成人地媽媽, 係一個難以分類o既人. 至於性行為, 係兩人越過身體多條界線o既行為, 所以傳統上亦被視為不潔, 甚至羞恥o既行為.
我覺得 Mary Douglas o既解釋都幾聰明. 當然唔係一個可以解釋所有人類行為同概念型成o既學說, 但係都解釋到好多o野.
咁師生戀呢? 點解 d 人咁討厭師生戀/性呢? 我覺得o係呢個 case, Douglas o既解釋係適用. 老師就係老師, 學生就係學生, 當老師變成情人, 當學生變成性伴侶, 呢兩個人就變成不能被分類o既人, 佢地o既身份就變成"不潔", 佢地o既行為就變成"禁忌". 所以呢個可能唔係道德o既問題, 當然亦唔係法律o既問題, 而係 perception o既問題. 旁觀者睇唔慣不能分類o既人/事/物, 所以就主觀地將呢 d 人/事/物扣上"不潔"o既帽子. 不過, 我地又點可以因為自己 perception 覺得唔舒服就去懲罰人地呢?
Posted by Howtindog at 16:12
Labels: 書
0 comments:
Subscribe to: Post Comments (Atom)


text:
Friday, June 27, 2014
九份十份
24 comments:
一行入九份果條巷, 任你幾好胃口都冇可能食勻每一檔, 多到呢, 睇見都飽^^ReplyDelete
呢度唔關那些年,果套戲叫"悲情城市"令九份重新俾人重視.Replies
美麗的山城,景色一流.ReplyDelete
有無敵海景,真是很棒的用餐環境.Replies
我哋人多,成個場包咗咁,棒極了.Delete
我想食滑嘟嘟豆腐花呀!ReplyDelete
唔知係咪因為期望太高,睇完套戲真係無嘜共鳴 ^^". 我都係鍾意睇港產片多D!Replies
九份因"悲情城市"而出名,但呢處睇來一D都唔悲情.ReplyDelete
九份我都去過, 淨係記得魚丸好味ReplyDelete
Jackie green:ReplyDelete
~你哋今次一大班人去, 買到啲食物, 都可以share 食一啖!! 試多啲都得!
~食蝶頭飯, 但對住靚景色. 真係寧舍舒服!!Replies
好難得有咁多屋企人一齊去玩,食乜都開心.Delete
在九份,真的可以由街頭食到街尾呀ReplyDeleteReplies
睇到咁多特式小食,樣樣都想試吓.Delete
我都去咗十份, 小食樣樣都試最開心 XDReplyDelete
啲粉圓真係好正, 可惜我同兩個囝囝去, 食得好少嘢.ReplyDeleteReplies
我哋呢團有四,五個十幾廾歲嘅壯丁,多多都食得落.Delete


text:
第三年以媽媽身份過母親節,今年終於都收到燒腩仔送嘅花做禮物,但實情當然係學校老師幫手做,燒腩仔送咗畀艾菲唔夠五分鐘就搶返話係佢嘅,切蛋糕時都有同艾菲講「母親節快樂」㗎,不過講多兩講好快已經變咗做「無快樂節快樂」,well...明顯就係未明母親節係乜東東啦,不過知唔知都唔緊要,只要你健健康康激少D艾菲就夠㗎啦﹗
燒腩仔未識同艾菲慶祝,唯有由米高代勞,喺艾菲怨咗佢兩年之後,今年出奇地有返D誠意,一早就book咗愉景灣酒店,一家人去玩返晚叉吓電,仲要事前神神秘秘咁,唔係艾菲有嘢做差D撞時間佢都唔出聲,雖然明知佢呢個安排,主要係想彌補我哋之前話今年唔去旅行嘅決定(不過我哋最終下個月又飛喎,呵呵呵...),但艾菲都好滿意好開心.
母親節當日瞓到十點就畀燒腩仔叫醒(特別鳴謝米高幫手同燒腩仔起身食早餐,艾菲已經比平日瞓多一個鐘),諗住拿拿聲同佢做埋功課即出發,早D到早D開始玩嘛,點知呢個燒腩仔又發作搞事,明明半個鐘內做得完嘅功課,居然花咗足足兩個鐘,激到艾菲同米高都嘔到一地血先完成到,結果艾菲帶住怒氣出門,呢個賴皮燒腩仔居然仲可以當無事發生,坐車去到欣澳都仲未肯同艾菲道歉,終於臨上酒店shuttle先捨得講對唔住,氹返艾菲開心.
去到酒店都三點幾,即刻去check in拎房,可能係星期日加落雨,呢日真係無乜人,四周環境好靜好舒服,等米高搞手續時見到lobby有個小丑哥哥喺到扭波,艾菲即刻想拉燒腩仔埋去拎波玩,點知燒腩仔又話驚(個小丑哥哥都已經無乜化妝,只係帶咗頂帽同眼鏡咋喎),艾菲即刻喺櫃台拎粒漢堡包糖畀佢壯膽,佢先成功拎到個砰砰槍波返來.
米高話反正差幾百蚊,專登訂Ocean View Deluxe Room等艾菲開心吓喎,雖然之前上網睇過圖片介紹,但上到房一打開房門,都係忍唔住「嘩﹗正呀﹗」咁叫咗出來,燒腩仔就更加係好開心咁四圍走啦,仲不停問艾菲呢到係邊個屋企,艾菲唯有半講笑咁教佢「呢到係我哋嘅新屋企」,等佢唔好好似之前去日本住酒店咁無安全感啦﹗
由房嘅其中一邊窗影出去嘅全景圖,呢日天氣一直麻麻地,但都可以清楚望返去維港兩岸,見到搖遠的IFC同ICC,當然唔少得兩間迪士尼酒店,夜晚仲望到好清嘅月光添呀﹗
連洗手間都有海景睇,真係爽YY勁舒服,好彩艾菲早有準備,帶咗私伙浴鹽來浸浴,等燒腩仔夜晚瞓咗,即刻入來梳乎返陣,嘻...
最正係米高仲一早叫咗酒店安排BB床同沖涼盤畀燒腩仔,燒腩仔一見到張網床即好興奮咁要爬入去,平時去姨媽屋企玩要問過大人先可以入表妹張網床玩,今次終於可以自己獨霸一張唔使爭,而媽媽都好開心夜晚唔使同呢個人仔一齊瞓(同親佢同床都要就住就住,艾菲硬係會瞓唔好同驚畀佢半夜襲擊),所以都唔介意畀佢上我哋張大人床到喪跳.
游完水返上房叉陣電就出發去搵食,我哋無join酒店嘅buffet,出咗去酒店隔離愉景灣北廣場,食想當日陀住燒腩仔時勁鐘意食嘅Paisano大大件pizza,以前喺灣仔返工一經過地鐵站就會想買件來食,但生完燒腩仔之後都無機會再食啦,宜家先知佢除咗pizza抵食夾大件之外,連D pasta同小食都咁好味,最讚係愉景灣呢間仲有BB凳提供,等我哋可以食得舒舒服服.
食到一半個天又落起大雨,食飽無嘢做又走唔到,梗係呃燒腩仔來個Mother's Day Kiss先啦,都同佢講咗陣價先影到㗎﹗kakaka...
趁D雨細咗少少,拿拿聲跑過對面惠康逛吓買宵夜,仲畀燒腩仔成功坐到呢架購物車添,雖然架車確係好難推,但睇見燒腩仔個滿足樣,就覺得推得辛苦D都值,佢一上車艾菲已經同米高講,「有咗呢架車,我哋喺到行幾個鐘都得」.
行完惠康D雨都唔肯停,乜都做唔到唯有返房,上到去艾菲顧住執嘢,米高沉迷睇波,燒腩仔都自得其樂,不停喺房到跑來跑去,一時走去拎起電話扮講電話,一時就熄燈話要表演唱歌,睇來佢都好滿意我哋呢個「新屋企」喎﹗;P
到夠鐘瞓覺叫佢換睡衣,佢都係keep住hyper mode,仲忽然變身性感肉男,除晒衫爬上我哋張床到玩,真係少D心血同精力都唔夠佢來,好彩艾菲最後都順利喺十一點前將佢扑暈,可以好好咁休息返晚,原來偶然一家人去酒店住吓玩吓,唔使特別去邊做D咩,只係離開屋企唔使煩煮飯同做家務一日,感覺都已經好relax㗎啦﹗
未完待續...


text:
真係一得就必一失,命運已經為你安排好,為乜仲要強求呢!
噚日搭 48X去馬鞍山教 Louisa 時,居然唔識得喺城門隧道前個轉車站轉 40X,仲 "懶醒" 咁提自己唔駛落車轉車呀,唔知係自己老人癡呆又發作呀,以為自己坐緊 43X直去馬鞍山,定係隔咗一個禮拜無去到就即刻唔記得有轉車呢會事呀,定係啱啱接完 Louisa 同 Gordon 個電話後已經到咗城隧轉車站,個心仲未 "平伏",思想未清晰呢!出咗隧道到咗沙田後,見架車駛入新城市廣場底果個巴士站時都仲未 "醒水",仲諗住梗係前面有交通意外要改道,就係呢個時候,先至突然 "登" 一聲,醒起自己搭緊果架係 48X,要之前轉車,咁唯有即刻落車,再轉其他巴士或火車入番馬鞍山囉!
原本喺城隧轉車站轉車只需補多 $0.9,依家就要俾 $5.2 搭巴士入去,洗多咗嘅錢啱啱好等於星期日去吉之島買嘢折咗嘅錢,你話我係咪真係好似之前篇 blog 咁講,打破唔到宿命哩!
唔緊要啦,媽咪每次見到我有舊學生唔學琴,攪到唔開心果陣時,都會咁樣安慰我:「點解你要覺得每次有新學生學琴,總會有舊學生走,攪到收入根本無增加到,你應該掉番轉嚟諗,個天已經對你好好 o架啦,知你將會有學生走,依家就俾定一個新生你補上.」將佢變成:「個天已經對你好好 o架啦,知你會唔記得轉車蝕錢,依家咪俾定你買嘢有折,補番條數囉!」
諗到呢度,我個心就即行舒服咗,放低咗.如果以後再遇到任何唔開心嘅事都有媽咪安慰我,鼓勵我就好喇!


text:
原本我哋約好咗阿聰喺南門市場會合,之後一齊去永康街食晚飯,但係我哋行完街市都未夠鐘,於是就喺附近行一陣.其實附近多數係住宅同商住物業,條街又靜過鬼,加上又大風又凍,都無乜好行,點知突然俾我哋見到一樣同我哋好有關係嘅嘢噃:
你哋知唔知係乜嘢嚟哩?Studio?音樂廳?音樂機構?通通都唔係,真正答案就係:
登登登櫈,就係一座好普通嘅住宅物業.估唔到啲台灣人都幾有音樂修養 o架噃,搭的士去永康街時,仲見到有「法國號教會 」o添呀!
我哋就係喺呢間「度小月」度食晚飯喇.佢係台南一間名店嚟 o架!
睇唔睇到呀,個電視播緊蔡瀾介紹佢哋嘅節目呀!
門口個阿姐整緊啲乜呢?
咪就係佢哋嘅招牌菜「蒸肉圓」囉!
呢碗應該係担仔麵.
裡面嘅環境,都幾舒服,幾有格調.
肉燥飯,担仔麵同龍鬚菜.
再嚟多樣燒虱目魚同酥炸蚵仔.
當然唔少得招牌菜「蒸蝦仁肉圓」啦!總括嚟講,啲嘢食同環境都唔錯 o架!
食完晚飯,沿住永康街同附近嘅「師大夜市」周圍行吓,睇吓嘢,等啲嘢食消化得七七八八,咁就可以繼續挑戰落去.
個店名幾攪笑!
買咗個九層塔加蛋嘅抓餅,啲九層塔嘅香味好濃.
你哋見到 "割包" 會諗起咩哩?我就諗起都唔會幫襯囉!
行完一輪,都覺得有少少肚餓,我哋就搵咗一間兩舖合一嘅食店醫肚.一邊係食湯麵抄手,另一邊係食甜品.
呢兩碗係麻辣豬紅湯麵同肉丸湯 (好似係啩,太耐唔記得咗喇 ) .
呢三碗當然衝係甜品啦,有花生豆腐花,燒鮮草豆腐花同黑糖薑汁豆腐花.
第一日嘅行程就到此為止,第二日繼續.


text:
2014年3月13日 星期四
8日悠遊走之Day 5 - Part I
2013年10月10日
北海道既天氣真係好反常
之前果日明明落雨落足成日
點知第二日超級好天
藍天出現萬里無雲
仲有太陽伯伯陪我地,人都心情靚d呀
我地一早起身落樓下食個輕食早餐
(真係輕食,都冇咩野食俾你揀)
就check out離開酒店喇~~
(臨走前又離遠影吓酒店先)
由於停車場同酒店係有聯系既
所以check out時順便同酒店職員講聲
之後就可以坐定喺lobby
到架車運返落黎時佢地會再通知你過停車場拎車囉
點解我會話運返落黎呢?
係咁既...隔離果個係多層停車場嘛
香港多層停車場就自己揸架車上去轉到你頭暈
但北海道唔係架喎
見唔見上面張相有個圓形?
嗱...泊車時我地要做既係將架車駛去個圓形入面
之後佢地會轉到你個車頭對住個類似門既門
跟住開門叫你揸入去
去到盡頭會叫你落車
之後升間車上上層車架度~
到拎車時又送返架車落黎咁囉.....
拎返車之後我地既第一站係丹頂鶴自然公園
(map code: 630-504-607)
由酒店出發車程大概30分鐘
公園附設免費停車場
你地睇,沿途見到個藍天
心裡面就諗如果呢日先去摩周湖就好喇
可惜我地冇咁多時間再返去睇吓啦....
話咁快我地就去到丹頂鶴自然公園
入埸費每位460円
公園入面其實唔係好大
裡面有既咪就係丹頂鶴
雀呢家野,真係佢識我我唔識佢呀
不過不得不讚公園既設計喎
平時我地去d動物園呢,用籠困住d動物係好正常吖
咁如果要影相就自己就位避開d網啦
但呢度呢...專登開個位俾你影相架
只要揭開呢塊鶴形板就可以伸個相機入去影相
影完蓋返好塊板就可以了
不過呢...有d人好鬼冇公德心囉
仲要係香港人添呀
我見到有香港旅行團既人揭起咗塊板唔整返好佢囉
我知...隻鶴咁大隻唔會喺個窿度出到黎
但都唔係咁冇手尾架?!?
仲有呀,同一團人呀
我見佢地有人去完washroom洗完手唔閂水喉囉
要我幫佢執手尾喎
唔駛你交水費都唔好咁浪費吖
其實香港人成日話大陸d自由神點唔好點唔好
咁佢地自己去旅行時d行為咪一樣咁衰!!!!
唔講d唔開心既野喇
總之我好欣賞日本人既細心啦
如果唔係有個影相窿
可能我影唔到呢幾張靚相喎
(自我淘醉中,其實果幾張相無技巧可言)
行完公園,我地再去埋附近既釧路市湿原展望台
(map code:149-548-534)
同丹頂鶴自然公園一樣有free parking
車程約15分鐘
去既原因純粹因為喺丹頂鶴公園附近
只係去開順路去埋
因為真係冇野睇(仲要俾入埸費,每人460円)
入到去上樓上有個展望台望到釧路濕原咁囉
但咁遠望過去其實係乜都睇唔到的
行個圈準備離開時
我地發現有條小徑
似乎可以近距離同濕原接觸
於是我地有一刻衝動想行去睇吓
可能近睇會完全唔同呢?
之但係我地起步冇幾耐就放棄咗喇
因為係濕原嘛...所以...好多蚊滋
仲唔知有d咩咬我喎
唔好意思喇老公...我頂呢d細隻飛飛飛既野唔順
我要走呀,我唔行呀~~
放棄咗行濕原,唯有跟planning繼續行程
下一站幣舞橋 (map code:149-226-506)
幣舞橋係釧路市既一大地標
而且亦係北海道既三大名橋之一
橋既兩邊分別放置咗春夏秋冬四個雕像
呢日咁好天加上橋下面又係條河
真係影相都影得開心d
聽說幣舞橋既日落還不錯的
以呢日既天氣黎睇,要睇到靚靚日落應該冇難度
可惜時間緊迫,我地夜晚又要去第度住
結果再一次同日落無緣了...... (續)
訂閱: 張貼留言 (Atom)


text:
於是今年既2週年慶祝就去番Intercontinental Grand Stanford Hotel (海景嘉福酒店)既中菜廳"海景軒"食飯.
本身海景軒都係一間幾出名既中菜廳, 除咗因為佢連續多年榮獲美芝蓮星級食肆之外, 仲因為佢地既總廚"梁師傅"係好出名, 每年都有菜色參選而獲獎.
唔知係咪臨近冬至既關係, 本身想book星期六食, 但係full booking, 咁好啦, 不如改為正日(12/18), 點知居然佢地由18至23日都full booking, 真係估佢唔到.
咁難才book到位, 所以莎拉對呢一餐晚飯真係極度期待. 雖然叫海景軒, 但係位處basement, 所以其實係沒有海景架.
餐廳環境雅致, 佈置簡潔, 雖然係星期一, 但居然有7成滿座, 不過檯與檯之間有番足夠距離, 所以絕對唔會嘈炒.
小吃當然不能少, 今次就係乾篇四季豆(賣飛彿呀).
先先就點咗一個葡式焗響螺($98)及椰香焗蟹蓋($138)作為頭盤.
葡汁焗響螺與兩年前婚宴當晚一樣係咁好食, 好香既葡汁.
椰香焗蟹蓋真係Wonderful, 未食已經聞到陣陣椰香, 食落就啖啖蟹肉, 成個蟹蓋都塞滿好滿足.
兩個人不能order太多嘢食, 而真係樣樣都想試呢, 所以好難決定呢, 最後就order咗陳皮沙薑煎雞($238), 蜜梅京燒骨($168)及鴛鴦糯米飯($150/2).
陳皮沙薑煎雞係得其中一款獎菜式(唔記得係邊一年), 初初係menu見到個名, 只係諗陳皮cross-over沙薑, 唔知係咩味呢?! 點知見到點菜, 已經覺得個display好精緻啦. 一邊就用一個籃載住香脆野味既沙薑雞件, 而另一面就係雞肉混入爽脆馬蹄做成既肉丸加上陳皮醬汁. 一碟餸有兩種味道, 真係好正.
蜜梅京燒骨雖然唔係得獎菜式, 但係京燒骨每一舊都肥瘦適中加上酸酸甜甜既蜜梅汁, 絕對係送飯既best friend呀!
最後就係鴛鴦糯米飯, 呢一款好似係2012年既得獎菜式, 原先係要一日前預定, 但係因為可能我地早落order, 所以都可以整到俾我地, 呢個一來到就已經俾佢個presentation給引啦.
一夾落去好脆呀, 煎香既糯米飯內有咸蛋王碎加上用紫米做成既sauce(起初見到碟上既sauce黑黑地一粒粒, 心諗仲以為係豆豉汁呀), 帶有輕微甜味, 好正呀.
而上面個粒波波, 原來係芋頭蓉包住紫米微甜涵, 好味道! 唔好睇佢細細碟好似食唔飽, 食完呢個就真係已經飽晒啦, 連本來想試佢現場堂煮既蛋白杏仁茶都食唔落啦.
呢一餐"米豬連", 本來諗住都要$1000, 點知埋單$900, 但用渣兜信用卡有八折, 所以最後$720, 真係唔錯呀. 莎拉都唔係咩大富人家, 唔會話呢餐好抵食, 但以一個fine dinning嚟講, 真係可以一試. (埋單時已計劃下次要同屋企人試多次, 因人多可以點多啲餸呀)
食飽飽就再度懷緬吓2年前既婚禮場地, 沿途經過當晚擺酒既Picasso Room, 今晚無人擺酒但就有其他function. Lobby呢棵聖誕樹依然係一樣.
哈哈哈, 臨走前, 再係lobby嚟個自拍!
每年既結婚週年都係接近聖誕時份, 所以順便可以睇吓燈飾添.
估唔到仲有花收, 因為一早已估定謝菲未必會送花, 因為佢不嬲都唔係個種會送花既男人, 所以係office收到花時, 真係有啲驚喜, 多謝老公仲記得莎拉鍾意香檳玫瑰!


text:
2015/11/1
每逢到假日, 莎拉都會盡量帶陶寶B離開市區, 遊走離島係首選, 眾多個小島之中, 長洲可以算係最熱鬧既一個. 莎拉都有好幾年沒有去長洲了, 而今次都係陶寶B第一次去長洲添. 一出到長洲碼頭真係人來人往, 岸邊都泊滿了好多小船, 與其他離島既寧靜風情真係好大分別呢.
每次出發前一晚都打算早些出發, 但係次次入到去都差不多食午飯時間了, 大人唔餓陶寶B都餓啦, 所以都係食個午飯先啦. 沿碼頭海旁有好多間中式酒家, 主要都係叫餸形式, 相信呢一排既酒家競爭應該好大, 因為餐單既價錢真係好抵食呀. $188任選4個海鮮小菜.
雖然我們得2大1小但都叫咗4個小菜($188)加個豉油皇炒麵($40). 唔好以為$188就平嘢無好嘢呀, 4個小菜包括椒鹽鮮魷, 豉椒炒聖子, 羌蔥炒蟹及菜遠牛肉, 真係味味都好好食, 埋單$228免加一真係去邊度搵呢, 係市區或者南丫島都未見過呢個價錢.
長洲出名小食多, 食飽路過見到長洲平記糯米糍無理由唔試吓, 排隊時諗緊叫兩個(芒果及榴槤)會唔會好飽呢?!
不過原來個糯米糍真係皮薄料多架, 糯米糍包住好多生果肉, 真係食完都唔會太飽呢, 連平時唔多好糯米糍既謝菲都話正嘢.
陶寶B都食到Lam Lam脷呀.
學生時期既你有無嚟過長洲玩宿營呢? 到了今天, 長洲渡假屋依然非常多人嚟租呢, 因為碼頭對開既渡假屋攤檔真係好多, 仲有唔少係賣"長洲平安包"既記念品呢.
每個離島都一定會見到既海味乾貨. 通往長洲東灣既內街相信係長洲最熱鬧既街道, 因為呢條街就有如小食木人巷. 有長洲大魚蛋, 串燒, 芒果糯米糍, 棒棒薯片, 款式多不勝數.
N年前嚟長洲時, 當年就只得一間B&B(Bed and Breakfast), 今時今日就在一條短短既內街就已經發展到有好幾間了. 最驚喜就係見到呢幅情人鎖牆,
似乎每個地方都要有一幅情人鎖牆喔.
除了有小食之外, 仲有好多既小店位處於古老既屋內,主要買既都係本地DIY小物.
食飽飽後就當然係飯氣攻心,
所以係呢個Moment陶寶就已經瞓咗了. 所以就唯有抱住佢係沙灘度坐吓啦, 吹住海風真係特別爽呀.
既然陶寶B瞓咗, 我地就食番串長洲大魚蛋先, 大大粒好爽口!
陶寶B瞓咗差不多45分鐘就瞓醒啦, 瞓醒就精神爽利喔.
東灣旁邊有個公園仔無咩人, 陶寶B玩得好盡慶呢.
雖然長洲既遊人都好多, 但係起碼呢度空氣都清新啲, 下次再嚟時要行遠一些先得, 唔好次次去到東灣就掉頭.


text:
早半個鍾到,等妹妮熟習環境,一陣無咁驚. 去到學校發覺有成百人!! 好多人interview,即係被選中的機會又小了.
有理無理攞架車仔玩先, 妹妮以為呢隻同屋企的搖搖馬一樣, 就向前後UP. 笑屎我! 傻妹, 呢架車仔黎嘛, 要用腳牚牚先行架
見到咁多小朋友都無話驚, 仲好好奇裝下班房.
班房門前又來全家幅, 係呀, 我唔會影到厭架!
跟住玩滑梯
又畫畫
十點正到我們了, 只準一個家長陪伴所以爸b出去等. 叫他幫手影相佢就隔住玻璃錄影. 影d相又zoom到近一近,都睇唔到個班房(背景)/小朋友/老師(人物). 只睇到我同妹妮...睇返張相都唔知我地喺班房啦! 真係吹漲!!要幫佢報返班攝影入門班先得.
言歸正傳, 妹妮今日表現麻麻地, 最叻係剛剛坐定warm up時老師問枱面本書入面隻老虎叫咩時答到 'tiger'! 之後再問貓同狗妹妮都無答, 啤!!
今次比上次的幼稚園簡單, 只有兩個回合.
首先圍埋一個圈,老師拿出故事書及動物公仔模仿牠們特性做動作...如長頸鹿會nod the head, 猩猩會swing its arms. 妹妮係企定定觀察無做動作. 唯一自動會做係拍手同完成後幫手執起公仔放返入袋, 仲執兩隻!
跟住圍圈唱歌, 妹妮平時一聽到音樂就扭身扭勢, 應該ok的! 老師先每人派一個 shake shake 捧. 然後大家聽音樂扭. 當音樂停止就聽instruction將shake shake捧放身後面或頭上面. 這個我覺得有點難的. 如我所料妹妮要我幫手先可以擺啱位置. 不過我見好多小朋友都一樣唔識, 得一,兩個得. anyway,就這樣完 結了今日的面試. 最後妹妮都好孤寒, 只同一,兩個老師bye bye.
比起上次又要分別顏色, 又限要分別生果, 又要指出眼耳口鼻已經簡單好多. 不過叻了好多的妹妮表現仍未如理想. 我諗可能一來佢係'細仔',其他小朋友有可能大佢半年. 二來妹妮無返playgroup, 無同小朋友唱遊經驗. 不過由於我們向來都無話要入名校, 所以如果落選都唔介意,其實今次之後都無再報其他幼稚園的PN班了, 所以是今年PN班最後一次面試. 不過心中亦有另一間international kinder想去. 其實讀國際幼稚園又唔駛interview, 又輕鬆, 可能會適合妹妮一d呢. 點都好, 面試下當攞經驗啦.


text:
記得有一次睇〝一粒鐘真人蘇〞內阿蘇介紹邊到有好野食,果次介紹既野有2樣係我好鍾意食既,一樣係雞蛋仔介紹左2間,而另一樣係蛋卷,係節目中介紹既蛋卷係我小時候愛吃既牌子,呢隻蛋卷真係好好食,而家我唔見有得買,所以我好開心睇晒阿蘇介紹食野既地方,再計劃一個行程表,跟住就約埋一班朋友仔一齊去.我既心情就好似小學生去旅行一樣,終於到左出發果日,真係出師不利 ─ 落雨.終於果日唯一食到既只有雞蛋仔,但係不是最好食果間,去每一個地方唔係冇堂食就未開檔,而令我最傷心既係心愛既蛋卷仲要係星期日休息
點解係前面講大堆野,就係我今次去既地方都係阿蘇介紹,但
我地去到冇理由4個都食燒牛肉架,所以我地有試其他野,我原本食燒牛肉,但太生我同肥仔換轉我食雞扒,但唔太好吃,而牛扒就得,另外肉丸有3個size我地叫左最大有15粒,無論香或味道都好似麥麥漢堡包既牛肉,食到
我記得阿蘇講過,有一次阿蘇朋友問阿蘇:
朋友:點解你介紹果間野都唔好食既?
阿蘇:你叫咩野食丫?
朋友:我叫左呢樣&果樣.
阿蘇:梗係喇~你叫果D我都冇介紹.
戰利品 (可能你會覺得"leung",但我覺得靚,哈哈!)
瑞典凍蝦
炸薯條
香橙雞扒
瑞典肉丸
燒牛肉
意式長通粉


text:
2010年4月3日(六)
由黑川溫泉揸車前往阿蘇既途中, 我地發現佐一個有趣既地方呀, 果度有好多形狀有趣既園藝作品, 佈滿佐成個山頭.
仲有D小動物例如鹿, 雞雞之類添喎:
仲有好多生果賣:
仲可以試食添喎:
不過我地乜都無買到...
去到阿蘇, 要睇既景點有幾個, 分別係米塚, 草千里同埋阿蘇火山(中岳火口).
揸車黎真係好方便, 想停車就停車. 係上阿蘇中岳火口既途中會經過草千里同埋米塚架.
可惜而家係4月, 如果遲D黎, 應該會見到綠油油既米塚同草千里架.
呢個就係米塚啦:
離遠見到不斷冒煙既阿蘇火山:
未上到阿蘇火山, 心情已經好興奮啦, 因為成世人都未親眼見過活火山麻.
睇完米塚同草千里, 我地繼續開車往中岳火口, 之前好鬼驚今日係紅色警報唔比上山.
上阿蘇中岳有三個方法, 你可以坐吊車, 往復1,000円.
又或者你可以揸車, 使用阿蘇山公園道路, 要比560円"過路費", 抵過你坐吊車上山.
第三個方法當然係由阿蘇山西駅行路上去啦, 哈哈, 我見都有唔少人行上去架.
上到阿蘇中岳火口啦, yeah~
不過要提大家一點, 有呼吸道疾病既人士就唔好係山上逗留太耐啦, 因為我係山上一陣, 個喉嚨已經好唔舒服, 不停咁咳.


text:
大家係未出發之前,不如先研究一下去峇里玩到底要pack咩啦!
我呢篇並唔係上網copy 嘅"What to pack for holiday" 罐頭文章,所以要pack咩係完全根據我個人經驗與日常生活習慣,可能適合你,亦可能唔適合你;請大家根據個人口味再作加減.
基本事項
- 護照
- 機票 / 電子機票
- 酒店資料 (含酒店電話及地址)
- 機場Pick Up 聯絡人資料 (or 你可能自行決定搭的士)
- Support到你當地上網 / 聯絡嘅方法 (可以係你用香港roaming / 係香港買定東南亞上網卡 / wifi蛋 / 買定當地電話上網卡 - 廣告時段, 遲吓我有得賣)
- 國際車牌 - 峇里租車 / 綿羊仔好common, 如果有呢個打算,就算係租綿羊仔都必須要帶國際牌! 唔係怕佢唔租比你,只係怕你比交警截到罰錢罰死你 - 同埋touchwood 有咩事,無國際牌保險唔會賠
- 旅遊保險
- 錢 -
可以係香港唱定美金, 如果唔係特區護照,記得唱定35蚊美金做落地簽證(2015年10月update: 其實港紙都ok, 唔一定要美金, 同埋BNO都免簽證費用喇)
行李硬件
- 有密碼鎖嘅行李篋
(題外話: 我去大部份國家特別係東南亞地區,我多數都會用無細袋係出面嘅硬篋;原因係以前有聽講過有人被不法份子嫁禍, 係你唔留意時'sip' d 嘢係你行李嘅無上鎖位置.唔係話峇里治安唔好,只係呢種事仍然有可能發生.為保安全,請盡量保持行李跟身或用硬篋,如果有無法上鎖嘅細袋,係行李帶拎完行李後,請慣性拉開d細袋檢查一下)
- 你出街會拎嘅手袋 - 建議千祈唔好拎皮袋,越輕便越好.唔係驚乜,只係你如果拎個名牌靚手袋去,其實同峇里個feel 格格不入;同埋你個人好熱又出汗時,你係唔會想掂到皮袋der~
- 再細少少嘅袋,in case你去游水 / 沙灘 / 落車參觀一陣, 夠放你必須要跟身嘅就夠
- 除非你心目中有target特別要買某樣嘢,又或許你對峇里木雕 / 傢俱擺設好有興趣,否則唔駛番太多位放戰利品
衣著
- 輕便為主,海島國家你懂的 (即係你成日係H&M見到果d飄飄吓你覺得好靚但係又唔知係香港可以著去邊果d)
- 大部份係街上嘅女性都係入面bikini外面就套件鬆鬆嘅沙灘裝 (並唔係只係出現係沙灘) (見下圖)
- 有時你會係街上見到不少外藉女性相當豪放,淨係著住bikini周街走 --- 你可能都好想解放一下,不過請留意,峇里其實係一個印度教 / 回教地方,著得太暴露其實唔太尊重
- 拖鞋 / 涼鞋 - 當地人甚至連波鞋都好少著,你好少見到有人著密頭鞋
你可以係一對人字拖+一對靚少少嘅涼鞋 / 平底鞋作為基礎
- 長袖淺色鬆身裇衫 - 有時太陽真係太曬時要黎擋一擋,特別係去參觀景點時,否則再多防曬都好易燒焦
- 太陽帽
- 太陽眼鏡
- 泳衣 / 泳鏡 (就算你唔打算 / 唔識游水都建議你帶泳衣, 因為你去到酒店泳池,就算你唔識游水,你會好難抗拒自己唔落去浸吓, 同埋唔駛擔心身材唔好,果度你會發現大量體積比你大1.5倍嘅外藉遊客都好開心地bikini周圍走,比d信心自己, who cares?)
- 短褲係主流,但由於峇里都好多非常之高級而價錢CP值高嘅餐廳,如果你有打算去試,可以pack一兩條靚少少嘅裙;right dress for the right occasion
打扮
- 長頭髮嘅你記得帶橡筋扎頭髮
- 峇里係並唔適合化濃妝嘅地方,自然清淡就very good, 千祈唔好太厚粉
- 如果你本身係走珠光寶氣路線,盡量將身上嘅非洲之星留係香港,番黎先戴啦.再一次唔係治安問題,只係一黎同個海島feel唔夾,二黎你可能會去做Spa / 游水之類,穿穿戴戴會好易唔見
為了靚靚
- 牙膏牙刷洗面沖涼果d基本嘢你識架喇,按個人需要同埋你住嘅酒店有無供應
- HOWEVER, 我強烈建議長頭髮嘅女同學帶一小支用開又夠潤嘅護髮素.首先如果你會係沙灘游水,海水嘅鹽份會令你頭髮好乾;再來係印尼水質偏硬,你洗頭時會發現比較鞋起泡,同埋酒店大部份嘅護髮素都唔會夠潤!!! (當然你唔想帶的話,你可以去salon做當地好popular嘅cream bath, 做完頭髮馬上還回靚靚)
- 防曬 - 如果唔記得帶唔係唔可以買,只係峇里買防曬都頗貴,同埋你無用開未必習慣
- 蘆薈gel - 唔小心曬親可以即晚急救,我上次係沙灘玩水防曬擦得唔even, 最後夜晚發現身上部份位置曬傷咗.即晚厚敷Natural Republic 蘆薈gel,幾日後無事!
女仔嘢
- 媽媽巾 / 綿條 (如果打算落水) - 記得出發前check清楚生理期
- 多帶幾套內衣褲替換
- 由於你嘅衣著會比較鬆,帶d bra帶露出都好好睇嘅bra
其他
- 蚊怕水!!!!!!!!!!!!!!!!!!
- 電話charge線 - 峇里唔興iphone , 佢地興用blackberry, 所以如果你唔記得帶電線之類會煩d.唔會買唔到,只係好煩,同埋酒店唔一定有得借
- 插頭轉插 (兩頭圓歐式)
- 平安藥, 特別係頭痛藥 - 我當地朋友話連佢地都覺得當地嘅必理痛無咁止痛
- 濕紙巾
- 吉膠袋放污糟衫 / 去沙灘游水後放濕咗嘅泳衣 (當地買嘢嘅膠袋quality好差,又或者係我過份粗暴)
暫時就係諗到咁多
如需轉載請列明出處
如果想留意多d有關峇里既資訊, 請多多支持去我地嘅facebook page比個like! :)
https://www.facebook.com/withlovebali


text:
阿B約1點訓左,但係訓唔夠半個鐘就被房署維修工程嘈醒左,之後自己係到狂笑.大約5點幾阿B用架〝法拉利〞掉落自己隻腳喊到出唔到聲,由於我係廚房整緊野,老豆話番我知架車跌落地冇聲應該都食得好應下.
阿B喊完就訓左,所以都冇帶佢過肥阿哥到,
後來老公幫我回家拎阿媽煲既〝竹庶水〞,我就叫佢順手帶埋阿B來.
佢個眼肚與黎明有得揮,而黑眼圈與熊貓有得比,不論訓得足夠與否都是這樣.
初初娣婦幫阿B拎住個碗,後來佢自己係到密密食.
食食下阿B高舉水杯與我地飲勝添!
肥阿哥食完炒烏冬都未夠飽再叫阿嫂〝叮〞隻雞脾比佢食,
阿B一見到立即口水流,目不轉睛咁望到隻雞脾實一實.
阿B想要肥阿哥又唔比,到肥阿哥比佢時佢又唔要,但係佢有陰陰嘴咁笑,
而且視線冇離開過隻雞脾.
肥阿哥食剩少少比阿B食,佢自己拎住食得好開心丫!
這次係阿B第一次自己食雞脾,不過我地平時都好少比佢食.
肥阿哥食完緊係飲汽水架喇!衰豬見到就〝笑騎騎〞,我地唔比佢飲,
佢見到老公飲又望住,最後都係肥阿哥比左佢飲,阿B真係好吃完雞脾又飲汽水,
人生如此〝乎復何求〞呢!
吃完晚餐一齊睇阿B短片,阿B仲黏住肥阿哥幾Sweet~有D係我之前錄既,而有D係今日晏晝時老公和肥阿哥與阿B講電話的片段,個個睇到都笑到碌地,
由其是睇阿B唱國歌,一唱〝起來〞阿B就立即起身,幾愛國丫~
睇完短片後阿B又攪事,一手執住肥阿哥隻拖鞋,一腳就著住另一隻.
相片偏黃色係肥阿哥影,因為佢冇用閃光燈,有D仲係用連環快拍影既,
所以捕捉到好多得意表情.


text:
今朝起身整左〝清新檸檬蛋糕球〞來打發時間,諗起老公要去〝美孚~九巴客戶服務部〞買巴士,不過,我又諗不如去〝荃灣〞喇!果到都有,同埋可以約熊貓姐姐食lunch,又可以拎D〝清新檸檬蛋糕球〞比佢分甘同味嘛!
我趁老公去〝殊殊〞就同佢提意一下我既諗法,佢同意後又上床眠.我又問佢仲有冇唔舒服?事關尋晚佢唔舒服,臨瞓前食左粒強效,佢話而家個頭好痛.佢眠眠下突然話早D去買巴士,於是我就嘭嘭聲去洗頭,然後又約熊貓姐姐,老公就自動起身.
我地去左〝荃灣~九巴客戶服務部〞,老公想買〝富豪奧林比安11.3米〞剩返有Damage既Display,尋日一出已售罄,店員幫我地check機其他舖有冇,又打電去問有冇貨?又問埋靚唔靚仔?好多都售罄,藍田仲有2架,但天水圍既天恆剩最多.臨走前問其他舖電話,但只限內部打,只要打去hotline問就可以,店員就比左份收費表我,收費表內有hotline電話.
我:既然你咁鍾意,去天水圍有乜所謂啫!呢到去都係9個字好快咋嘛!
老公:咁一陣食完飯,再回來問.
大家唔知去邊到食,老公就提意去返〝Nuoc Mam 碌冧〞,我地去搵位等熊貓姐姐來.
老公與熊貓姐姐order〝越南生牛肉河粉伴水晶丸肉卷〞,上次我都係食呢款,不過,就伴蟹餅.今次拎來時碗內已有湯,佢地覺得個湯好好味,熊貓姐姐仲差不多成碗飲晒添!
我就order左〝香露燒鴨胸焗飯〞,個焗飯好香,大家試左都話OK,個汁好味帶有微微椰香,又有我最愛既芝士.燒鴨胸其實係煙鴨胸,但係份量都唔少架!
食完飯就趕回去〝荃灣~九巴客戶服務部〞,因為間野lunch time係2點,我地入去再問多次頭先既問題,店員打左去藍田問,果2架都唔靚仔,但天恆仲有貨,不過就冇老公想換既巴士.我問可唔可以tran.過來,但佢地未試過咁做,我再諗到另一個方法.
我:我買左你display果架,然後去天恆換得唔得呢?
店員:若果唔係人違既問題係可以換既.
我:咁可唔可以一定換到呢?
店員:我唔可以答你,但係唔係人違就可以.
老公都同意我既做法,所以佢就買左〝富豪奧林比安11.3米〞display嘞!臨走前我地每人填左份意見書,老公話我〝駛唔駛寫咁多丫〞,咁個店員真係好丫嘛!我地阻住佢既食飯時間,仲要服務我地期間,又有一個人入來買野,我地走個客都未走,不過,佢都做多幾百蚊生意.
之後入天恆換左架好靚仔,天恆果邊話今早先買左4架出去,我諗再遲既話都冇喇!
今年提早左做聖誕Promotional,老公加錢換左聖誕Promotional〝丹拿珍寶 Baco@平頂珍寶〞和未完Promotional的〝丹尼士祖比倫〞,仲買多兩架迷你巴士〝利蘭勝利二型@迷你巴士〞和〝丹拿A曼徹斯特車嘴@迷你巴士〞.
今日老公就係買左呢幾架巴士,佢仲想換埋架〝299〞,不過,冇晒貨.我諗唔係因為呢個原因,老公都唔會入天水圍,因為佢成日都覺得遠,但我就唔覺,我以前星期六,日都會入去朋友仔到住.我原本想搵下朋友仔,老公又唔舒服,所以都係下次先.


text:
26/6/14 晴
續前文,話說唱完k睇完戲,就由megabox出發往東涌,轉乘S52號巴士,前往機場維修區.
其實我都估計到趕唔切日落之前到達,但真係差少少,早十五至三十分鐘的話,都會捕捉到最美麗最燦爛一刻,何惜當時我身於東涌線列車之內.
搭S52去機場最篤篤位置,都要超過十五分鐘,入到去都天黑,可想而之,赤鱲角係幾咁大.
其實真係好柒,當我同鋒鋒bb落車行返轉頭去海岸,其他人其實係反方向,向緊巴士站行黎,因為可以話已經睇完日落,sosad.
anyway,點都要望一望個風景既,難得入到黎.
其實就未完全黑晒既,都仲有少少橙紅色的晚霞,襯托湖水藍的黃昏天色,都幾唔錯既.
即刻踩上岩石堆,盡快影張靚相,拍埋全景,海天一色,好舒服,視野廣闊.
今日機場跑道尾呢邊跑道係for飛機起飛,個頻率都唔係好密.
但見天色愈來愈昏暗,都行唔到遠,其實最佳觀賞地點要行番轉頭幾百米,去到有條橋的轉彎位,唯有將來有機會再來.
其實真係要行好遠,下次真係要預留充足時間過來,霸個靚位睇日落.
同埋呢度真係好偏僻,得一條巴士路線,仲要勁荒蕪,我都唔敢自己一個前往.
本來諗住呢次係for遊車河系列,但由為電影院線方面更改了行程,而且今次睇日落經歷都很畢,所以就算啦,laugh out loud.希望再有機會推介俾大家.
最後,追巴士回程返東薈城,響food court食完飯又吹一輪水先去等車歸家.
wow,好耐未試過玩咁耐喇,由早到晚,行左好多路,聲又沙,而且前一晚仲要係趕project超夜瞓,真係攰死.
2014年7月3日 星期四
機場跑道尾看日落
26/6/14 晴


text:
今朝同妹妹豬去健康院打針針
媽咪幫我著咗牛仔裙襯Jordan,仲有對波點襪
用個袋仔highlight一吓
好準時到,好快就磅重,
數字好好意頭,8.88kgs,大約20磅,
比我想像中輕,護士話可能我地兩個骨架都唔係大,
所以都係精緻啲(呢個terms好大體!)
要等梗係自拍啦,而家自拍會笑
發展評估冇問題啦,護士講要識嘅全部已經做到.
仲讚佢乖乖坐喺媽咪大脾添~
又係叫我改用杯食奶,
唉...其實夜晚臨瞓揸住奶樽啜應該好疏干至係,
佢話會食得少啲喎,用哂啲力啜,
哥哥都未介用奶樽,都係瞓喺到啜,咁今晚試吓用杯飲啦!
如圖~
等候防疫注射
好快就叫名打針針喇
一歲時都好似任你舞,
歲半要夾住佢好似好難,
好彩姑娘腰間有隻三眼匙扣
比佢睇吓分吓心,姑娘話得喇!
吓? 未喊喎?!
邊個話BB打針一定喊架?
打完真係叫一聲都冇,無聲無色~
唔係扁咀,只係食緊餅餅
原本準備好啲餅等佢喊果時食,
而家變先獎勵餅餅!
今次超級快手完成,媽咪個心都飛緊返去小檬哥哥到,
因為可以趕到送小檬上校車呀!
妹妹搭車已經瞓著,就湊佢返屋企瞓教教豬.
呢日婆婆冇煮飯,落咗樓吓食.
小檬見到我不知幾開心
K1第一次送小檬上校車~
1
2
3
咁難得影多幾張
以前每日都做嘅事情,
而家變得難得,要紀錄低
上返黎仲餵到妹妹食粉粉添(其實佢自己食!)
半天假,
陪到兩隻豬仔,在職媽媽的快樂~


text:
2014年11月20日 星期四
節食減肥WORK唔WORK?
因為呢個話題幾乎成為每位想減肥既最頭痕既問題!
如果你有從任何方法途徑去減肥,其實你既目標離你不遠!至少你肯去行動,去念計點樣去
減!只係你差在個方向同方法點樣去減,減完之後點樣去keep!
以香港人咁急促既生活,減肥當然要 快!靚!正!最快既緊係行偏門方法:節食,食藥,
打針,抽脂,係絕到減到肥又快.但呢D只係治標唔治本既方法,仲要考慮埋長遠對身體既
損秏.相信大家既身邊朋友或自己都嘗試過呢D偏門方法,千篇一律都係減完之後停左排好
快又反彈返未節食之前既身形甚至更加肥!
好多人以節食,食藥等等呢D方法減肥,以為體重既減少係源於脂肪,咁念係大錯特錯.其
實輕左大部份係輕係水份同肌肉,肌肉會直接影響你地既新陳代謝率,而基楚代謝率會大大
影響到燒脂速度.
基礎代謝率(BMR)<———講緊係你每日唔郁身體既器官+肌肉會幫
你消秏幾多KCAL.就等於你部電話咁就算你唔禁佢,佢入面D APPS都係RUN
緊,當D APPS愈多,舊電就會消秏得更快.D APPS就等於你既身體機能+肌
肉,但你唔會無啦啦比其他人多左個心或者多左個肺架MA,咁所以只有你肌肉多左先會幫
你提升BMR,肌肉多左自然消秏到更多KCAL!
減肥除左講BMR,仲要睇埋"OUTPUT INPUT".OUTPUT係講緊全日既
BMR+額外消秏量,即係你全日總消秏到幾多KCAL.INPUT係講緊你每日食野攝
取到幾多KCAL.
節食:
當你BMR1300KCAL+返工行行企企消秏到大約300KCAL=OUTPUT
1600KCAL.再到你既INPUT全日只食3個烏冬大約食左300KCAL.
咁你就會計數,1600KCAL—300KCAL=1300KCAL 咁我咪消秏左
1300KCAL,咁咪減到肥咪瘦左囉.如果係有咁易既話呢個世界無肥人啦!當你身體
唔夠能量去提供返你既消秏量,佢第一時間唔係穩脂肪作為提供既能量,佢係穩一D最快
可以提供到既能量=你肌肉入面既糖份.因為你每行一步每做一個動作都係靠緊舊肌肉,唔
係用緊你舊脂肪去郁.就好似你銀包無錢,你會第一時間去禁錢,唔會反屋企慢慢打開個夾
萬拎錢,除非你銀行都無曬錢先至會咁做.等於用完肌肉既能量先會焗住去消秏脂肪(後
備能量)
節食會消秏到少數脂肪,但消秏得最多既係水份同埋肌肉.因為你長期提供唔到能量比身
體,你個人會好無力好攰,咁身體會自動調節降低BMR,等你個人唔會長期處於CHER
到盡好攰既狀態.但你唔會跌左個胃或個肺去黎去降低BMR,咁身體就會自動幫你分解全
身既肌肉降低返BMR.但睇返上面紅色果段係講緊BMR係會最直接影響到你燒脂速度.
同埋無人可以一世節食,點都會有堅持唔到既一日,當你食返正常食量既時侯,BMR咁低
消秏唔到食物既KCAL,變相剩低既又儲存返為脂肪.
肌肉流失鎖唔住水份,所以節食輕得最多係肌肉同水份,水份唔夠仲會令到皮膚變乾,新陳代謝
變慢,個黑眼圈愈黎愈大.
總括節食或一D偏門減肥方法,係減唔到脂肪,只係減左D幫助我地減肥有益既野!做運動
先係最有效益.
下一章會同大家講下點樣做運動先減到肥,點解跑步都會反彈得咁快?
訂閱: 張貼留言 (Atom)


text:
4月2日 (星期五) 陰天
昨晚浸了溫泉特別好瞓, 今早一早自己去浸杉乃井出名的"棚湯", 我好少去大浴場o架, 不過呢個湯真係好吸引啊! 我帶埋相機天真地以為可以趁無人影吓實地環境, 但一出通往棚湯條路, 好多人呀! 入到溫泉入面已經有成村嘅村姑, 好不熱鬧啊! 於是我只好好鬼鬼祟祟, 手震震咁影咗外面的環境
呢邊係男湯
從官方網上的圖片. 唔知係咪因為多人, 現場好似無咁靚, 不過就真係超舒服, 一邊浸一邊望住別府灣, 歎到吖 各位如果會去杉乃井, 一定要試啊!
返房報告俾大少知, 但佢竟然怕醜唔去喎! 唔去浸咁叫醒兩位小姐去食早餐囉! 呢個豆腐超好味, 豆味好濃, 我食咗兩次呀!
歎完早餐就去遊戲室, 因晚上6時後小朋友唔入得, 兩位小姐已經鐵定今早一定要玩, 咁我哋兩老梗係奉倍啦! 家姐仔玩賽車.
妹妹就用酒店送的代幣玩呢個幾無聊的遊戲 (因其他遊戲要入yen, 要用晒代幣先唔好嘥)
我哋呢兩日o係通往各設施的連絡道來回不知多少次, 唔好講笑原來都行咗好多路! 這是其中一景.
昨晚的家族湯.
玩完一輪要走了, 臨走前影底窗外風景.
準備好便向九州自然動物園出發.
轉出杉乃井無幾耐就見到好多櫻花, 於是停車初見美麗的櫻花
由杉乃井去動物園不遠, 但要上山的, 氣溫明顯下降, 好凍吓! 我們訂不到動物園的觀光車, 於是自鴐參觀. 佢哋一D都唔怕車, 係咁走埋o黎
見到有人餵食物, 架觀光車就俾動物包圍住喇!
動物大佬要過路, 大家都停車順便近距離同佢哋打招呼.
長頸鹿小姐想走過o黎同我哋say hi, 妹妹好興奮咁話"我想打開窗呀!" 隻手仔已按掣, 嚇死我哋3個, 好彩係長頸鹿姐姐, 如果係獅子大佬就...
一見駱駝就諗起好耐以前有個廣告, 年紀差唔多的應該知我講邊個產品
那些獅子, 老虎瞓晒, 花豹又瞓到老遠唔同我哋玩, 咁我哋就去同小動物玩囉! 真係好凍o架, 震晒o架!
家姐仔要騎馬仔.
妹妹話唔想騎, 要餵羊咩咩!
兩姐妹餵完一輪小動物後, 便去了貓屋睇貓貓. 其實小貓們唔係好睬人. 由於我家都有養貓, 三位主人又玩到唔願走, 要我再三提醒仲有好多地方去先好唔願意離開咋!
之後去了小姐們比較難見到的袋鼠區.
好近距離o架, 幾驚妹妹太熱情俾袋鼠哥哥"星"佢兩把...
嗱!嗱! 就係咁互"星"喇!
時間唔早了, 雖然未去晒其他小動物區, 但係時候去下一個景點啦!
其中一間小餐廳.
Bye bye!
下一站, Harmony Land!


text:
Friday, 3 April 2009
秒速 5 厘米
上次睇新海誠嗰齣"雲之彼端"真係令人非常失望, 睇到 d 精緻畫功就令人怒火中燒, 唔明點解畫到咁靚, 但係個故事如此不濟. 頭先喺不抱任何期待o既心情之下, 睇咗佢比較新o既另一齣動畫電影, "秒速5厘米", 不過同個半鐘o既"雲之彼端"唔同, 呢齣只有60分鐘長, 分開三個小故事 (不過都係嗰 d 角色). 竟然覺得好好睇! 證明呢個導演拍一個長故事唔掂, 但係短故事就OK.
三個故事係"櫻花抄", "太空人", 同埋"秒速5厘米". 其實故事方面, 呢個導演真係較弱, 因為幾乎係冇故事咁滯, 但係因為三個段落都咁短, 所以觀眾唔會覺得有何不妥. 配合佢嗰 d 極靚極細膩o既畫功, 同埋幾好聽o既音樂, 好似睇緊一個有少少故事, 又有對白o既劇場版 MV 咁, 剛好可以突出導演o既長處, 亦令佢講故事唔叻o既短處變得冇咁明顯.
我覺得第一段, "櫻花抄", 睇得最有 feel. 講一男一女o既舊同學, 因為搬屋分開好遠, 冇得見面. 但係仲 keep 住寫信, 並打算畢業前搭火車見一面, 不過約會當日落大雪, 個男仔遲到成四粒鐘... 故事就係得咁多, 但係漂亮雪景同埋吸引o既背景音樂, 任何人都會睇到好有 feel. 主角喺火車上o既冰冷孤獨感, 透過畫面, 觀眾可以接收得到.
第三段, "秒速5厘米", 其實係完全冇故事咁滯, 只係草草交代男女主角都已經大個咗, 男o既依然好懷念女主角, 不過工作同生活已經令佢冇力氣胡思亂想; 女o既就已經要嫁人, 男主角只係佢o既兒時回憶. 最後一幕喺電車前面, 就交代咗佢地咁o既關係. 呢段第一次睇時, 覺得導演好Q懶, 單係播歌就用咗一半時間, 但係回味一下, 又覺得幾有 feel, "秒速5厘米"o既 imagery 亦用得好. 5cm/sec 係講櫻花瓣落下o既速度, 不過人同人之間, 亦好似花瓣一樣, 不由自主地, 以一個不可變更o既速度, 慢慢散開, 同其他來自同一顆樹o既花瓣散落到唔同o既地方去. 係一個有心思o既比喻.
總論: 雖然故事有少少過份地簡單, 第二段其實甚至同第一/三段唔係咁夾, 但係全部都夠短, 要表達o既信息透過畫面成功交代到, 睇落有 feel. 我個人係覺得好鍾意. 不過導演唔係宮崎駿第二, 因為佢仲未識講一個90分鐘長度o既完整故事. 希望佢將來花多 d 花思喺故事推進上面, 配合佢畫面觸覺上o既天才.
評分: 8/10
Posted by Howtindog at 21:00
Labels: 電影
0 comments:
Subscribe to: Post Comments (Atom)


text:
既然都已經提早開始咗做義工嘅計劃,咁就唔好俾佢停.
由於自己喺工作同生活上,某程度上有好幾方面都屬於少眾,所以好清楚當中被人誤解,甚至係歧視的感受,所以我一直以嚟都希望做義工嘅服務對象係一啲易被忽略及誤解嘅少眾.加入「WeWah 音樂家」係幫基層家庭嘅小朋友圓夢,打破只有相當經濟能力家庭嘅小朋友先至可以學鋼琴,而今次呢份義工嘅對象就係 LGBT community,所以噚日由朝企到晚,攰到爆之餘仲曬到變咗隻燒豬.
Pinkdot 原本係由新加坡發起嘅一個活動,提倡建構「平等互愛,多元共融」嘅社會,活動係一個大型戶外露天嘉年華會,LGBT community 邀請自己家人及朋友一齊出席,與一家大細及朋友一齊野餐,大家開開心心一齊玩.2014 年就引入到香港,所以今年已經係第二屆.
大會官方 poster.
成世人最唔鍾意就係粉紅色,估唔到都會有
著粉紅衫嘅一日,哈哈!! :))
另一個吸引我參加嘅原因係因為活動係喺添馬公園舉行,
公園起好咁耐我都從未去過,你叫我呢個鄉下仔專登搭
$40 車兼來回嘥成三,四粒鐘車程出城去見識
一下,我真係啋你都傻,但如果係
因為工作的話就唔介意囉!
今年大會主題係「Love
is Love」!
場內都有各式各樣嘅活動,小朋友都照顧到,
仲有幫人影全家福同情侶相.
由於我自己係 "低能" 人仕,除咗自己嘅專業之外,其他就
乜都唔識,搬,抬,托呢家嘢就更加唔使預我!
所以我都係申請負責 F&B 位置好喇,
起碼都叫做對飲食有少少認識啦.
活動仲有一場午間音樂會同一場黃昏音樂會,由於我唔多留意流行音樂,所以午間音樂會啲表演嘉賓真係一個都唔識.至於黃昏音樂會就大部份都識喇,既然係 LGBT 相關活動,當然會有明哥黃耀明同何韻詩啦,今年仲邀請到男神黃宗堯擔任粉紅大使,仲有已經好耐無露面演出嘅盧冠庭,當然更加唔少得一直都支持兼力撐同志平權運動嘅平機會主席周一嶽醫生啦!但睇嚟政府就唔多鍾意佢喇,已經正式公開招聘新任主席,所以周醫生都未必可以留任囉!
呢個時候其實係全場人
form 一個 pink dot,自己用手機
就無可能影得到喇,只有用航拍先可以完全
原本到夜晚仲有一個叫做「閃亮粉紅」嘅活動,係用手機
app 發光,砌出一個粉紅圖案,但因為已經好鬼攰,
加上好友又過嚟搵我,費事要佢陪我咁耐啦,
所以都係同 team leader 講聲告辭喇!
我估完成後應該會好似新加坡呢個樣啩!


text:
Kusadasi : Kasadasi
Town Centre & Guvercin Ada (Pigeon Island) 鴿子島
Artemis Tapnagi (月神殿遺址)
睇完呢個廣場之後,我哋就要向Selcuk出發啦,今日嘅行程比較輕鬆,因為其實車程都唔係好遠.我哋大約9:30左右離開Izmir,個GPS又帶我哋行咗去D唔知咩路,好多路都係封咗嘅,基本上係行唔到.行多兩行我都係靠自己去行好D喇,之後行行下又去返D大路,然後又跟返個GPS帶嘅路行.
行條Highway到行,唔知係唔係向住東邊行呢,D太陽光非常之燦眼,攪到睇唔到路Miss咗個路口,然後又入錯咗個路口,攪到行咗相分方向.不過途經一個油站 ,於是乎我哋就入埋油丟繼續前進啦...
一路行住Highway其實都幾好行,但係行行下又都D收費站,但係又係無人個喎,咁點俾錢呢 ? 之後我哋就停低咗,我就周圍問人啦,問咗個土耳其人,佢話係去到目的地出口個到先俾錢喎.但係佢點知我係邊到入呢 ? 之後去到個收費個個位,又攪咗一大輪,之後我哋就買咗張好似八達通嘅咭啦,原來係用來俾路費嘅~~~
去到Selcuk都成十一點幾,就開始我哋嘅行程啦.首先去咗個
Artemis Tapnagi (月神殿遺址) ,呢個遺跡就咁係路邊,真係唔留心都睇唔到.咁啱我哋去到個時有一班旅行團去到,所以到幾多人係到.呢到泊車唔洗俾錢,可以周圍泊都得..查實呢個遺跡得少少嘢睇,一陣間就睇完架啦...
呢間唔知咩來嘅,求其周圍影下
呢到就係遺跡入口附近
直望就係遺跡,咁啱有個旅行團係到,好似係日本人來架
個遺跡到無咩嘢睇嘅..可能已經爛晒
基本應該淨係得個殿係到...


text:
仲有2個幾星期小齊就開始放暑假,
仲記得舊年暑假佢玩到天昏地暗,
玩到心都創, 功課唔肯做 (我都明白o既, 有得玩梗係玩左先)
玩到最後一刻為止... 開學果下都唔係好專心
我覺得今年唔可以咁樣樣
因為一放完假就要去考學校面試, 我驚佢完左暑假都未回魂咁就大件事
有見及此我決定今年暑假只可以"局部" 玩,
要花返 d 時間o係正經 o野上面
玩方面我就唔擔心咖啦,
已經安排左會去一次台灣 + 一個 short trip (去澳門之類)
另外表哥表弟個個星期都會o黎 hea 幾日,
小齊都好識得為自己"謀福利", 唔駛我講佢地又一定會瘋狂 fever! 飲飲食食咁~
玩樂之外我希望小齊鞏固一下 K2 學左o既知識同埋練下d 說話技巧,
所以幫佢報左個 story telling 班試試反應 (我都未試過, 唔知好唔好, 不過唔理啦試試先)
日文班方面 2 年級課程 6月會完成, 7 , 8 月會有段時間小休, 有段時間就要返暑期班,
暑期班時間會較短, 玩下做下手工咁, 叫做 keep 住聽下日文
如順利升班 9 月就會係日文通識 3年級開課囉
小齊上多兩堂普通話班呢 6月尾就會完成課程, 然後 7月尾我幫佢報左個公開試,
暫時我諗佢係跟到課程o既, 但有d 內容就唔係好熟 (媽媽暑假要抽時間幫佢練練~)
無論點都好啦, 考埋個試我地普通話就會停停咖啦.
英文方面我有d 太大想頭幫小齊報左 Movers, 又係7月尾考 (仲要同 PTH 一個星期)
冇報班我自己教佢, 我而家有D後悔...
呢個女呢... 比較依賴, 明明識o既但有時要靠我解釋同監場先肯好好做,
一見深字就成個定左格咁, 唔會嘗試下破解 (但考試又點會有媽媽o係身邊呢?)
不過我都明白呢d 答題技巧o既o野唔係咁快可以教到同實踐到
我都知道佢咩程度, movers 範圍太深小齊仲有好大段距離, 成績如何我冇期望,
只希望o係預備時間當中令我地大家都有d 得著
(好彩係我自己教, 唔駛o徙錢, 雖然就嘔血o的~)
另外o既興趣班就睇下時間 (有冇人湊佢去) 同小齊自己咩意見先決定
應該會o係音樂/繪畫/體育中揀兩個比佢調劑下,
小齊喜歡畫畫, 游水就話麻麻,
樂器未正式開始學, 暑假可能比佢試下d 音樂班, 之後可能要選定一樣半樣o黎學
暑假多 d時間希望小齊幫下手做簡單o既家務,
自理能力亦要做得更好, 沖涼我而家都放手比佢自己沖,
係洗頭就未得, 要我幫手 (長頭髮比較煩)
放埋暑假就會係 K3 大姐姐啦, 要顯示出大姐姐o既風範哦小齊!


text:
同女友行街
如果你以為我會寫同女朋友行街幾可憐幾慘,你就錯啦!
其實對男人嚟講,同女朋友行街,有時係一種好好嘅舒壓活動.
無論你個日有咩煩惱,心情有幾唔好.當你同女朋友漫無目的係街上閒逛,好自然會將所有唔開心野擺埋一邊.
聽佢講下無聊嘢,聽佢鬧下邊個八婆幾咁八婆.其實佢講咩唔係最重要,去邊都唔緊要,只要有佢喺你身邊一齊行,你就會覺得好放鬆好舒服.
好多人以為女人先需要男人俾安全感佢地,其實男人都好需要安全感.
而同女朋友行街正正可以令男人得到呢種「安全感」.因為只有當你同女朋友行街嘅時候,你會知道係嗰一刻,可以咩都唔洗理,放低一切凡塵雜務,只需全心全意陪自己心愛既人穿梭大街小巷.
男人行街同女人行街好唔同,女人行街可以行兩三個鐘唔知買咩(或者咩都想買).
男人行街喺出門口之前已經好清楚自己要買咩,求其換件衫搭車出旺角信和買完坐番返車返屋企,加埋都唔洗半個鐘.
彷彿女人天生就鐘意行街,就算明知自己糧尾無錢買嘢,佢地都會想睇下過下心癮.
女人行街,重點係行.好似變返三歲細路女,見到咩都開心大發現咁.你好少見到兩個麻甩佬會因為見到一個新出嘅得意手機殼而咿嘩鬼叫跑去人地店鋪門口.
但女朋友就算見到無聊嘢都開心一餐,見到佢咁開心,潛移默化之下你都會好自然被佢影響,連你都開心埋一份.
最後你陪佢行街,唔只係為咗佢開心,反而係佢令到你開心返.
柳臣曾經以為情侶要氹對方開心一定要花好多心機,精心設計做曬棟篤笑又或者山長水遠睇紅葉落霞.但原來只要佢喺你身邊,就已經會令你開心.
另一樣陪女朋友行街嘅必經階段,就係發掘你嘅潛能.平時作為死毒宅廢青既你,一同女朋友出街,就會發現自己係幾咁多才多藝.
因為你除咗係「自動揹袋拎嘢機」之外,仲係「得意嘢偵探」,以及「防走光防撞車人肉氣墊」,同埋「人肉導盲GPS」外加『「件衫著得你好靚啊」評論員』.
必要時,你仲要做埋佢嘅「獨家政治評論員,科學解說員,爛GAG王,手機及其充電器保管員」等等等等,真係七十二變都唔止.
同女朋友一齊越耐,你可能會開始覺得煩厭,甚至感情會變淡.好正常.因為你已經漸漸忘記咗嗰種同女朋友一齊行街嘅療癒感覺.
作者:柳臣
Facebook:https://www.facebook.com/柳臣-802134759816720/


text:
平時假日通常都係同媽咪係樓下冬菇亭食早餐,今朝佢話想去青衣城喎,原來佢想試威哥之前試左話好味既KFC新出既厚燒雞腿包!
急不及代咁一口咬左落去...都唔記得影相添!
個包都幾好味,成舊雞同一片薯餅,食左片薯餅真係會好飽好飽;個包真係好厚,一啖未必咬得晒,我同媽咪都一路食一路跌,梗係啦,我地兩母女都同屬櫻桃小嘴之人麻!哈哈~~
醫院肚就行陣街,見到雅芳婷做緊大減價,好多人咁,低至三折喎,去趁下熱鬧先!竟然有收穫,我一向鍾意colourful pattern,而我同太陽哥哥張床只係買左床單同枕頭袋,未有雙人被同被芯;見呢個pattern都好靚,亦好襯我之前買既床單同枕頭袋,即刻扑搥!
想買多set床單同枕頭袋架,因為覺得個枕頭袋勁cute,可惜得返單人,買唔到雙人呀!
好在媽咪係度教路,因為被芯都有幾款,唔係我實十五十六,企係度唔知揀邊款;媽咪真係好有經驗,買野有佢係度放心好多,揀又揀得快d,時間都慳返唔少!我最後仲要埋加大size,咁夜晚搶被都唔會凍親另一個麻,哈哈!
係咪好襯已買的床單同枕頭袋呢?Yeah~~
原來媽咪想去青衣城仲有一個原因,就係去萬寧拎早前訂左既背部按摩機;不過呢類型既野我一向覺得冇咩用,只會覺得屋企又多左件雜物就真...屋企已經有太空漫步機,單車機,騎馬機,腿部按摩機...OH NO~~呢部背部按摩機,佔空間算少架啦...哈哈~~
呢排天氣超熱,熱到唔想出街,所以等太陽哥哥放工後,我都係約佢係青衣城食飯算啦;去左池記,呢度d蘿蔔同牛腩真係幾好味架!
我個街坊look實在太樣衰,唔方便出鏡,費時又比Elsa笑我一放假就戴眼鏡加紮辮啦!哈哈~~
尋日睇左最佳情敵啦,一向對大口姐姐情有獨鐘,初中時期看罷Pretty Wowan的灰姑娘故事後,就愛上佢同Richard Gere,廿年多都會去捧佢的電影場;不過呢套...真係唔太岩我,可能片種問題啦,我仍然對大口姐姐有份感情,所以只會話自己唔適合睇呢套戲啫!哈哈~~
綱上搵到張韓國版海報:


text:
25 May 2008
今日要去〝利舞台〞飲,在去飲前去左肥阿哥家玩來打發時間,因為老公上半日要返工.天氣又熱又焗,去飲就少不免要化妝,個妝未出街都已經溶溶地喇!
我地約左熊貓姐姐,至Fit姐姐,開心果姐姐和高達叔叔係Times Square等,老公去到Times Square就收到〝3G〞信息有免費電話送,因為係3G電話,所以要用貴D既plan,咁當然要簽約喇!嘩~係〝3〞都攪左好耐,終於與老公出左部〝情侶電話〞,但其實我地都唔會用,不過,唔駛錢出定先有咩事都有得用,仲有而家出電話送多二百蚊〝百佳〞禮卷.
熊貓姐姐與同屋住通電,佢係酒樓附近,然後我地就約埋一齊上酒樓勒!我地呢班爛賭鬼緊係〝打馬吊〞喇!未打前去W.C.先,去既途中我的手錶與其中一個在場人士手上的名貴手飾碰上,結果我戴第2次既錶的錶面與錶身就印有傷痕,近排係咪不宜戴錶呢?不過,都唔係打左好耐,因為約8點就收晒檯喇!
我與同屋住大女坐,佢杯汽水有飲管,而我杯就冇既,佢用飲管攪D汽水,我見有好多泡泡就影低.
Souvenir係蜜糖,每人一盎有4種色.至Fit姐姐結婚都係用這款蜜糖,我與至Fit姐姐到而家仍然擺放係飾櫃內.
服務員上菜〝竹笙釀冬菇〞,開心果姐姐問我〝點解你唔影相既?〞,我怕阻住你地食野嘛!開心果姐姐叫我影左相先,咁我當然唔客氣影左先喇!之前既餸我都好想影架!但唔好意思又怕阻住人,真係多謝你開心果姐姐.走既時候我與老公去坐電車再轉車回家.


text:
打自Red MR出現,去Neway唱K既次數少之又少(前者多想唱既歌
但為左我地香港樂壇既兩股新勢力,我地決定要重臨舊地
入房坐低,第一時間搵我地既天堂鳥BOP同埋Faith仔仔啦XDDD
唱兩唱熱下身,跟住就係……睇Menu點餐時間xdd
(尋找共鳴:有冇人一樣都係拎起個咪之後連講野都要對咪講?XDDD)
Menu款式幾多既,對比起紅先生
粉麵,沙律同焗飯意都係照原價
而扒餐,套餐同一人鍋就要另加$12
只看價錢,講真感覺算是公道了,而且係包一杯飲品既
飲品亦有好多選擇,翻後頁就係飲品menu
焗白汁海鮮飯
賣相還是出乎意料的順眼XD
本身對Neway既食物都冇咩期望,但呢個飯睇落又ok既
白汁夠味,唔係一味得個膩字,焗完既焦香味都係加分位
海鮮其實都係大類魷魚圈呀,假蟹柳咁囉:^)
個飯都係偏乾,硬身但仲係粒粒分明既,起碼加左醬汁都唔會淋爛
焗意式香腸飯
好神奇地佢地既吞拿魚係冇哂既……因此只係有香腸啦
醬汁濃稠度剛剛好,可以包裹而非浸濕飯粒,酸甜得宜(其實係偏甜),開胃順口
香腸都冇咩好講,味道唔會太鹹既,正常味囉xdddd
面頭有少少芝士,焗得微焦香口,唯芝味不太重
炒底飯幾香口,有蛋香,略嫌油膩,飯粒好幼細,偏乾身唔係濕爛既